རྩོམ་པ་པོ། གྲ་བཞི་མིག་དམར་ཚེ་རིང་། རྩོམ་སྒྲིག་པ། Lhamo དུས་ཚོད། 2019-3-20 9:42:00 རྩོམ་ཁུངས། ཀྲུང་གོའི་བོད་ལྗོངས་དྲ་བ། ཀློག་གྲངས།\nནང་དོན་གནད་བསྡུས། དཔྱད་རྩོམ་འདིའི་ནང་བོད་བརྒྱུད་ནང་བསྟན་གྱི་བསྟན་སྲུང་བྱེ་བྲག་པེ་ཧར་རྒྱལ་པོའི་བྱུང་བ་དང་། དེ་ནས་ཐོག་མར་བོད་བརྒྱུད་ནང་བསྟན་གྱི་སྲུང་མར་གྱུར་ཚུལ། དགེ་ལུགས་པའི་སྲུང་མར་བསྐོས་ཚུལ། པེ་ཧར་ཞེས་པའི་མིང་ཐོགས་ཚུལ། པེ་ཧར་རྒྱལ་པོའི་སྐུ་བརྙན་གྱི་ཁྱད་ཆོས་དང་། སྤྲུལ་པ། མིང་གི་རྣམ་གྲངས། དེ་བཞིན་པེ་ཧར་རྒྱལ་པོ་དང་འབྲེལ་བའི་དུས་མཆོད་བཅས་ཀྱི་སྐོར་བོད་ཡིག་གི་ཡིག་ཆ་གཙོ་བོར་ཁུངས་གཏུགས་ཏེ་དཔྱད་པ་བཏང་ཡོད།\nབརྡ་ཆད་གཙོ་བོ། པེ་ཧར་རྒྱལ་པོ། ལོ་རྒྱུས། ཁྱད་ཆོས། དུས་མཆོད།\nཀྲུང་གོའི་དཔེ་དེབ་དབྱེ་རྟགས། B946. 6\nརྩོམ་གྱི་གོ་རིམ་ཨང་སྒྲིག 1002 - 9060 (2012) 02 - 0099 – 19\nབོད་བརྒྱུད་ནང་བསྟན་གྱི་ལྷ་ཚོགས་ཁྲོད་བསྟན་སྲུང་ཞེས་ཆེད་དུ་སངས་རྒྱས་བསྟན་པ་ལ་སྲུང་སྐྱོང་གནང་མཁན་གྱི་ལྷའི་རིགས་ཡོད་ཅིང་། དེ་རྣམས་ལ་སྲུང་མ་ཞེས་སངས་རྒྱས་བསྟན་པའི་དགྲ་བོ་རྣམས་ཚར་བཅད་དེ་བསྟན་པ་སྲུང་བའི་ནུས་པ་ལྡན་པའི་ཕྱིར། དེ་ཡང་སྲུང་མའི་སྐོར་ལ་ཀློང་རྡོལ་ངག་དབང་བློ་བཟང་གིས་མཛད་པའི་《བསྟན་སྲུང་དམ་ཅན་རྒྱ་མཚོའི་མཚན་ཐོ་》ལས། “འཇིག་རྟེན་ལས་འདས་པའི་སྲུང་མ་ནི། འཕགས་ལམ་ཐོབ་ཅིང་བསམ་བཞིན་དུ་སེམས་ཅན་སོ་སོའི་སྣང་ངོར་གཟུགས་ཅི་རིགས་སྟོན་པ་སྟེ། དེ་ཡང་སངས་རྒྱས་དང་བྱང་སེམས་གཉིས་ཡོད། འཇིག་རྟེན་ལས་མ་འདས་པའི་སྲུང་མ་ནི། སོ་སོའི་སྐྱེ་བོ་སྟེ་དེ་ལ་ལམ་དུ་ཞུགས་པ་དང་། མ་ཞུགས་པ་གཉིས། ལམ་དུ་བཞུགས་པ་དེ་ལ་དཀར་ཕྱོགས་སྐྱོང་བའི་སྲུང་མ། སྔོན་སངས་རྒྱས་སོགས་མཐོང་བ། དམ་པའི་ཆོས་ཐོས་ཤིང་། འཁོར་རྣམ་པ་བཞི་སྟེ་དགེ་བསྙེན་ཕ་མ་དགེ་སློང་ཕ་མ་སོགས་སྐྱོང་བར་དམ་བཅས་པ། སངས་རྒྱས་སོགས་མ་མཇལ་ཡང་། འཕགས་བོད་སོགས་ཀྱི་པཎ་གྲུབ་རྣམས་ཀྱི་དྲུང་ནས་ལེགས་སྨོན་དང་འཇིགས་སྐྱོབ་ཀྱི་སྡོམ་པ་བླངས་པ་དང་། བཀའ་བསྒོ་དམ་བཞག་མཛད་པའི་སྲུང་མ་དམ་ཚིག་ཅན་དང་། གཞན་འཕྲུལ་དབང་བྱེད་ཀྱི་ལྷ་ཡི་འཁོར་དུ་གཏོགས་པའི་བདུད་རིས་ནག་ཕྱོགས་ལ་སོགས་ཅི་རིགས་ཡོད་”① ཅེས་སྲུང་མར་སྤྱིའི་ཆ་ནས་ལམ་ལ་ཞུགས་པ་དང་མ་བཞུགས་པ། འཇིག་རྟེན་ལས་འདས་པ་དང་མ་འདས་པ་བཅས་ཀྱི་ཁྱད་པར་ཡོད། འདིར་གླེང་བར་བྱ་བ་ནི་ལམ་ལ་ཞུགས་ཏེ་བཀའ་བསྒོ་དམ་བཞག་མཛད་ཅིང་། ས་བཅུ་མ་ཐོབ་རུང་ཚོགས་གཉིས་ལ་འབད་བཞིན་ཡོད་པའི་འཇིག་རྟེན་ལས་མ་འདས་པའི་སྲུང་མའི་བྱེ་བྲག་པེ་ཧར་རྒྱལ་པོའི་སྐོར་གླེང་བ་ཡིན། ལྷ་འདི་ནི་བོད་བརྒྱུད་ནང་བསྟན་གྱི་བསྟན་སྲུང་ཁྲོད་གོ་གནས་ངེས་ཅན་ཞིག་བཟུང་ཡོད་པ་མ་ཟད། བོད་ཀྱི་ཉེ་རབས་ལོ་རྒྱུས་ནང་ནུས་པ་གལ་ཆེན་ཐོན་ཡོད་པས། ཁོ་བོས་བོད་ཡིག་གི་ཡིག་ཆ་ཁག་དང་འབྲེལ་ཏེ་སྲུང་མ་འདིའི་རིགས་ལ་དཔྱད་པར་བྱ་བ་ལ།\nདང་པོ། པེ་ཧར་ཞེས་པའི་མིང་གི་གོ་དོན། པེ་ཧར་ཞེས་པའི་མིང་གི་གོ་དོན་གླེང་བ་ལ།\nམཁར་རྨེའུ་བསམ་གཏན་གྱི་དཔྱད་རྩོམ་ཕྱོགས་བསྒྲིགས་བོད་འགྱུར་མ་《མདའ་དང་འཕང་》 ཞེས་པའི་ནང་། “ཐོ་མ་སི་ཡིས་པེ་ཧར་ཞེས་པའི་ཐ་སྙད་དེ་ནི་རྒྱ་སྐད་ཀྱི་མིང་ཚིག་(白) དཀར་པོ་ཞེས་པ་ལས་མཆེད་ཅེས་གསུང་ས། དབྱི་ཏ་ལིའི་བོད་རིག་པ་མཁན་ཅན་ཏུ་ཆི་ཡིས། པེ་ཧར་ཞེས་པའི་ཐ་སྙད་དེའི་ཁུངས་ནི་ཏུར་ཀིའི་སྐད་ཀྱི་ཐ་སྙད་པེ་ག་(Pag) ཞེས་པ་དེར་གཏུགས་གནང་ཡོད་”② ཞེས་པེ་ཧར་གྱི་གོ་དོན་འདི་ཕྱི་ལ་ཁུངས་གཏུགས་ནས་རྒྱ་སྐད་ཀྱི་དཀར་པོ་དང་ཏུར་ཀིའི་སྐད་ཀྱི་པེ་ག་སོགས་དང་འབྲེལ་ཏེ་དབྱེ་ཞིབ་བྱས་ཡོད། ཡང་དཔྱད་རྩོམ་འདི་གའི་ནང་དུ་“དུས་རབས་བཅོ་ལྔའི་ནང་དུ་སྐྱོགས་སྟོན་གྱིས་བོད་ཡིག་ཐོག་གི་པེ་ཧར་ཞེས་པའི་ཐ་སྙད་དེ་ནི་སཾ་སྐྲྀ་ཏའི་སྐད་Vihara ( གཙུག་ལག་ཁང་) ཞེས་པའི་སྒྲ་ཐད་སྒྱུར་བྱས་པ་ཞིག་ཡིན། ”③ཞེས་དང་། བོད་ཀྱི་ཡོངས་གྲགས་ལོ་རྒྱུས་ཡིག་ཆ་《དབའ་བཞེད་》ཅེས་པའི་ནང་དུ་ཚིག་དུམ་འདི་འདྲ་ཞིག་འཁོད་ཡོད་དེ། “དེ་ནས་བཙན་པོ་ཁྲི་སྲོང་བཙན་གྱི་སྐུ་རིང་ལ་བལ་རྗེའི་བུ་མོ་ཁབ་ཏུ་བཞེས་ནས་གཙུག་ལག་ཁང་ར་ས་པེ་ཧར་གླིང་བརྩིགས་”④ཞེས་བལ་རྗེའི་བུ་མོ་ནི་བལ་བཟའ་ཁྲི་བཙུན་དང་ར་ས་པེ་ཧར་གླིང་ནི་ར་ས་འཕྲུལ་སྣང་གཙུག་ལག་ཁང་ལ་གོ་བ་ཡིན། གཞན་མཁས་དབང་དགེ་འདུན་ཆོས་འཕེལ་གྱིས་མཛད་པའི་《རྒྱལ་ཁམས་རིག་པས་བསྐོར་བའི་གཏམ་རྒྱུད་གསེར་གྱི་ཐང་མ་》ཞེས་པའི་ནང་། “བིཧར་ནི་གྲོང་ཁྱེར་དྲུག་ཡོད་པའི་དབུས་ཀྱི་ཡུལ་གྲུ་དེ་གཅིག་པུའི་མིང་ཡིན། དེ་ཡང་བི་ཧ་ར་གཙུག་ལག་ཁང་གི་མིང་སྟེ་དེ་ཡང་གཙོ་བོར་ན་ལནྡྲ་དང་། ཨོཏནྟཔུརི་གཉིས་གྲགས་ཆེ་བར་བརྟེན་ནས་བྱུང་བར་མངོན་ཅིང་། ཨོཏནྟཔུརིའི་ཤུལ་གྱི་ཀླ་ཀློའི་གྲོང་དེ་ལ་ད་དུང་ཡང་བིཧརཤརི་བ་ཞེས་འབོད་”⑤ ཅེས་འཁོད་འདུག་པས། གོང་གི་ཡིག་ཆ་ཁག་ལས་པེ་ཧར་ཞེས་པའི་གོ་དོན་ནི་གཙུག་ལག་ཁང་གི་དོན་ཡིན་པ་གོར་མ་ཆག ཡང་པེ་ཧར་ཞེས་པའི་མིང་འདིའི་འབྲི་སྟངས་གཞན་ཞིག་ལ་བེ་ཧར་ཟེར། དེ་ནི་གནའི་ཐ་སྙད་ལ་སྡེ་པ་གཅིག་པའི་མིང་གཞི་དང་རྗེས་འཇུག་སོགས་ཕན་ཚུན་བརྗེས་རེས་བྱེད་པའི་སྲོལ་ཡོད་པའི་རྐྱེན་གྱིས་སོ། །\nསྲུང་མ་འདི་ཉིད་ཀྱི་བྱུང་བའི་སྐོར་ལ་རྒྱལ་དབང་ལྔ་པ་ངག་དབང་བློ་བཟང་རྒྱ་མཚོས་མཛད་པའི་《གནས་ཆུང་དཀར་ཆག་》 ཏུ། “ཀུན་རྫོབ་ཏུ་རྒྱལ་པོ་པེ་ཀར་གྱི་སྐྱེ་བ་྾གསང་བའི་བདག་པོས་སྩལ་བར་བསྐལ་བ་དཔག་ཏུ་མེད་པའི་སྔོན་རོལ་ཏུ་མ་ཧ་ཨ་དབུ་ཏ་བྱ་བར་ཆོས་ལྡན་གྱི་རྒྱལ་པོ྾ ྾གེ་སློང་ལེགས་ལྡན་ནག་པོ་བློན་པོར་གྱུར་པའི་ཚེ་མཁན་པོ་ཟླ་འོད་དུ་སྣང་྾ ྾ ྾ ྾ རྒྱལ་པོ་ལ་རབ་ཏུ་བྱུང་བའི་མཚན་རྒྱལ་པོ་ཟླ་འོད་གཞོན་ནུ་དང་བློན་པོ་དུ་ནག་པོ་དེའི་ཚེ་འགོང་པོ་དགུ་འདུས་ཀྱི་ལྷ་ཁང་དུ་ཟླ་འོད་གཞོན་ནུ་དང་བྲམ་ཟེ་མ་འདུས་པ་དང་སྨོན་ལམ་སོགས་ལ་རྟེན་ནས་བཤན་པ་྾མགོ྾ ྾ཆུ་མི་བྱང་ཆུབ་འབར། གླན་མི་བྱང་ཆུབ་འོད། འཕྱི་བ་སོགས་ཀྱི་སྐྱོད་མཐར་ཡབ་རྨུ་རྗེ་བཙན་པོ་དང་ཡུམ་མུད་བདུད་྾ཟའ་སྨན་དཀར་མོ་ ྾ ྾ཡབ་རྗེ་བླ་མེད། ཁྲམ་ཐོགས་ཉམས་པ་རྗེ་སྨུ་བདུད་ཁྲམ་དཀར་རྗེ། ཁྲོམ་ཐོགས་འབར་བ་རྗེ། མུད་ནག་སྟོང་ཆེན྾དོན་མཆེད་ལྔའི་བར་ཚིགས་སྨུ་བདུད་ཁྲོམ་དཀར་རྗེར་གྱུར་པའི་དུས་ནམ་མཁའི་ལྷ་སོགས་སྣང་སྲིད་ལྷ་སྲིན་སྡེ་བརྒྱད་རྣམས་བྲན་དུ་བཀོལ། ……”⑥ཞེས་འཁོད། ཡིག་ཆ་འདི་ནི་གནས་ཆུང་དགོན་པའི་བདེ་ཡངས་ཁྱམས་རའི་ལྷོ་ངོས་གྱང་ལྡེབས་སུ་བཀོད་པའི་དཀར་ཆག་འདྲ་བཤུས་ལས་དྲངས། དེ་ཡང་དུས་ཀྱི་བཞུར་རྒྱུན་ཁྲོད་དཀར་ཆག་འདི་ཉིད་ཉམས་རྒུད་དུ་སོང་སྟབས་ཡིག་འབྲུ་མི་གསལ་བ་རྣམས་ལ་ཀུར་རྟགས་ཀྱིས་ཚབ་མཚོན་མཛད་ཡོད་ཅིང་། དཔྱད་ཡིག་འདིས་པེ་ཧར་རྒྱལ་པོའི་ཐོག་མའི་འབྱུང་ཁུངས་དང་ལོ་རྒྱུས་སྐོར་རོབ་ཙམ་མཚོན་ཡོད།\nདེ་ཡང་པེ་ཧར་རྒྱལ་པོའི་བྱུང་བའི་སྐོར་ལ་དེ་ལས་ཁ་གསལ་བ་ཞིག་སླེ་ལུང་བཞད་པའི་རྡོ་རྗེས་མཛད་པའི་《དམ་ཅན་བསྟན་སྲུང་གི་རྣམ་ཐར་》 ནང་དུ་འདི་ལྟར་འཁོད་ཡོད་དེ། “སྔོན་བསྐལ་པ་དཔག་ཏུ་མེད་པའི་སྔོན་རོལ་ནས་ཡུལ་ཨ་སུ་ར་ཞེས་བྱ་བ་ན་པེ་ཧར་འདི་རྒྱལ་པོ་དྷ་རྨ་ཛྭ་ལ་ཞེས་བྱ་བར་སྐུ་འཁྲུངས་པ་དང་། མགོན་པོ་ལེགས་ལྡན་ནག་པོ་དེའི་བློན་པོའི་བུར་འཁྲུངས་པ་གཉིས་ཤིན་ཏུ་མཛའ་བར་གྱུར་ཏེ་ལྷན་ཅིག་ཏུ་རབ་ཏུ་བྱུང་བར་ཆད་བྱས། མཁན་པོ་ཟླ་འོད་དུ་ན་ཏིང་ཞེས་བྱ་བར་རབ་ཏུ་བྱུང་ཞིང་བསྙེན་པར་རྫོགས་པ་ལས། རྒྱལ་པོ་ལ་ཟླ་འོད་གཞོན་ནུ་དང་བློན་པོའི་བུར་དུན་ཏིང་ནག་པོར་བཏགས། རྒྱལ་པོའི་བུ་ནི་བཤད་པ་ལ་དགའ། བློན་པོ་ནི་བསྒོམ་པ་ལ་དགའ་བས་སྤྱོད་ལམ་མ་མཐུན་ནོ། ། དེའི་ཡུལ་དེའི་འགོང་པོ་དགུ་འདུས་ཀྱི་ལྷ་ཁང་བྱ་བའི་གཙུག་ལག་ཁང་གི་ནང་དུ་ཟླ་འོད་གཞོན་ནུ་དང་། བྲམ་ཟེ་ཆོས་བཟང་ཞེས་བྱ་བའི་བུ་མོ་མཛེས་ལྡན་མེ་ཏོག་སྐྱེས་བྱ་བ་མཐོང་བ་ཙམ་གྱིས་ཡིད་འཕྲོག་པ་འདོད་པའི་རྣམ་འགྱུར་ལ་མཁས་པ་ཞིག་ཕྲད་པར། ཟླ་འོད་ཀྱིས་མིག་ཟུར་བལྟས་པས་བུ་མོ་ཡང་འདོད་ཆགས་གཡོས་པས་ཟུར་མིག་བསྟན་ཅིང་འཛུམ་པའི་མདངས་ཕྱུངས། དེར་ཟླ་འོད་གཞོན་ནུ་འདོད་ཆགས་ལྷག་པར་དུ་གཡོས་ཏེ་བུ་མོའི་ལུས་ལ་འཇུས་ནས། མཛེས་པའི་རྒྱན་ལྡན་བུ་མོ་ཁྱོད་འདྲ་བ། ། སྔོན་ཆད་མ་མཐོང་ལྷ་ཡི་བུ་མོའམ། ། མི་དང་གནོད་སྦྱིན་བུ་མོ་སུ་འདྲ་ཞིག།ཁྱོད་འདྲར་རོལ་རྩེད་བྱ་རྒྱུ་བྱུང་བ་ན། ། ཚུལ་ཁྲིམས་བསླབས་པའི་གཞི་ནི་ཉམས་ནའང་ཉམས། ། རྡོ་རྗེ་སྙིང་ནད་འབར་བ་བྱུང་ནའང་བྱུང་། ། ཞེས་སྨྲས་ཏེ་ཆོས་གོས་སེར་པོ་གདན་དུ་གཏིང་། དམ་ཆོས་ཀྱི་བསེ་ཀ་ལི་སྔས་སུ་བརྒྱབ། འཁར་གསིལ་སྔས་མགོར་བཞག སྤྱི་བླུགས་མདུན་དུ་བཞག ལྷུང་བཟེད་འོག་ཏུ་བཟེད་ནས་འཁྲིག་པ་སྤྱད་དོ། ། ཧ་ཅང་འདོད་ཆགས་ཀྱིས་མྱོས་ཏེ་ཞག་བདུན་གྱི་བར་དུ་ཁ་མ་བྲལ་བར་རོལ་ལོ། ། དེར་གཙུག་ལག་ཁང་གི་གནས་བརྟན་མཁན་པོ་རབ་གསལ་ཞེས་བྱ་བའམ་མུ་སྟེགས་ཀྱི་སྟོན་པ་བར་སྣང་ཞེས་བྱ་བར་གྲགས་པ་ཞིག་གིས་མཐོང་སྟེ་དགེ་འདུན་གྱི་གཙུག་ལག་ཁང་དུ་དགེ་སློང་གིས་དེ་འདྲའི་སྤྱོད་པ་བྱེད་པ་མི་རིགས་སོ་ཞེས་ཉེས་པ་བརྗོད་པས། ཟླ་འོད་སྐྱེངས་ཤིང་ཁྲོས་ཏེ་ཆོས་གོས་ལ་མཁན་པོའི་ལིང་ག་བྲིས་ནས་ལྷུང་བཟེད་ཀྱི་ནང་དུ་ལས་སྦྱོར་བགྱིས། སླར་ཡང་བུ་མོ་དེ་ཉིད་ལ་འཁྲིག་པ་སྤྱོད་ཅིང་འགྲོགས་པ་ལ་དགེ་སློང་དུན་ཏིང་ནག་པོས་དེ་འདྲ་མ་བྱེད་ཅེས་ཉེས་དམིགས་བརྗོད་ནས་བཀག་པས་ཟླ་འོད་གཞོན་ནུ་ཁྲོས་ཏེ་སྐད་ཅིག་གིས་སེངྒེར་བརྫུས་ནས་འགྱིང་ཞིང་བསྟིགས་པས། གསང་བའི་བདག་པོས་མཁྱེན་ཏེ། དགེ་སློང་དུན་ཏིང་ལ་རྡོ་རྗེའི་གོ་ཆ་གཡོགས་ཏེ་ལུས་བསྲུངས། དོམ་ནག་ཏུ་བརྫུས་ཉེར་ཞིང་བསྟིགས་པ་ཞགས་པས་དྲངས། ཁྱི། སྤྱང་ཀི སྟག ཕག་རྣམས་སུ་བརྫུས་ཏེ་བསྟིགས་པས་རྡོ་རྗེ་འཕངས་ཏེ་བསྲུངས། འཕྱི་བར་བརྫུས་ནས་ས་བྲུས་པས་ཁྱི་ཐོད་ཀྱི་ནང་དུ་མནན། ཕག་པར་བརྫུས་ནས་ས་བྲུས་པས་ཕག་ཐོད་དུ་མནན། སྤྱང་ཀིར་སྤྲུལ་པས་སྤྱང་ཐོད་དུ་མནན། སྤྲ་སྤྲེལ་བྱི་ལ་སོགས་སྤྲུལ་པས་དེ་དང་དེའི་འཁོར་ལོའི་ལས་སྦྱོར་གྱི་སྒོ་ནས་གཟིར་པས་གནོད་པར་མ་ནུས་སོ། ། དེ་ཡང་འདུལ་ཁྲིམས་དང་དམ་ཚིག་ཉམས་པ་དང་ལོག་པར་སྤྱད་པའི་དབང་གིས་ཟླ་འོད་གཞོན་ནུ་སྐྱེ་བ་ཕྱི་མ་དམྱལ་བར་འཁྲུངས་ཏེ་བཤན་པ་ར་མགོ་ཅན་བྱ་བར་གྱུར་ཏེ་སྡུག་བསྔལ་དཔག་ཏུ་མེད་པར་མྱོང་ངོ”⑦ཞེས་པེ་ཧར་རྒྱལ་པོ་ཐོག་མར་ཡུལ་ཨ་སུ་ར་ཞེས་བྱ་བའི་རྒྱལ་པོའི་སྲས་སུ་སྐུ་འཁྲུངས་ཤིང་། དེ་ནས་བློན་པོའི་བུ་ལེགས་ལྡན་ནག་པོ་དང་མཉམ་དུ་རབ་ཏུ་བྱུང་། འོན་ཀྱང་འདོད་ཆགས་ཀྱིས་གཡོས་ཏེ་བྲམ་ཟེའི་བུ་མོ་ཆོས་བཟང་དང་འཁྲིག་པ་སྤྱད་པ་མ་ཟད། མཁན་པོ་དང་དགེ་སློང་གཉིས་ཀྱིས་ཉེས་དམིགས་བརྗོད་པར་མ་འདོད་པར་དུད་འགྲོ་སྣ་ཚོགས་ལ་སྤྲུལ་ཏེ་གནོད་པ་སྐྱེལ་བར་བརྩམས་པས་འདུལ་ཁྲིམས་དང་དམ་ཚིག་ཉམས། དེའི་རྐྱེན་གྱིས་ཚེ་ཕྱི་མ་དམྱལ་བར་སྐྱེས་ཏེ་སྡུག་བསྔལ་སྣ་ཚོགས་མྱོང་དགོས་བྱུང་བ་རེད། ཕྱིས་སུ་ཟླ་འོད་གཞོན་ནུ་འདི་རིམ་བཞིན་ཆུ་མིག་བྱང་ཆུབ་འབར་དང་། གླན་མི་དབང་འབར། བཛྲ་གུ་ཧྱ་ས་མ་ཏི་སོགས་ཀྱི་སྤྲུལ་པར་སྐྱེས་ཏེ་ཚེ་སྔོན་གྱི་ལས་ངན་ལས་འབྲས་བུ་སྡུག་བསྔལ་གྱི་གནས་ལས་མ་འདས།\nཡང་པེ་ཧར་རྒྱལ་པོ་ཀླུ་མོ་ཞིག་ལས་བཙས་པའི་སྐོར་ཡོད་དེ། “སྔོན་རི་རབ་ཀྱི་རྩེར་དཔག་བསམ་ཤིང་གི་རྩ་བར་བདུད་ཁང་རྩེ་དགུ་པ་ཞིག་གི་ནང་དུ་བདུད་ཀྱི་རཱ་ཛ་དང་། རི་རབ་ཀྱི་བྱང་ཤར་མཚམས་ན་མཚོ་མ་དྲོས་པར་ཀླུ་མོ་དཀར་མོ་མགོ་ཅོག་ཅེས་བྱ་བ་གཉིས་ཕན་ཚུན་དགའ་མགུར་སྤྱད་པ་ལས། རེ་ཞིག་ན་ཀླུ་མོར་སྒོ་ང་བཅུ་གསུམ་སྐྱེས་ཤིང་། དེ་དག་ལས་ཞུགས་ཀྱིས་ཕུང་པོ་འབར་བ་དང་སྒྲ་དྲག་པོ་སྒྲོག་པ་སོགས་བྱུང་བས་ཀླུ་མོ་སྐྲག་སྟེ་རང་ལས་བཙས་པའི་སྒོ་ང་རྣམས་ཟོས་པས་ལུས་ལ་མེ་འབར་བ་དང་ཁྲག་འཛག་པས་མཚོན་ཐན་མང་པོ་བྱུང་བས་རི་རབ་ཀྱི་རྩེར་ཕྱིན་སྒོ་ང་རྣམས་སྐྱུགས་ཏེ་གསང་བའི་བདག་པོ་ཕྱག་རྡོར་ལ་ཕུལ་ནས་སྒོ་ང་དེ་རྣམས་ལས་མ་རུངས་འབྱུང་བས་བྱིན་གྱིས་བརླབ་ཏུ་གསོལ་ཞེས་བཏབ་པ་ལྟར་དཔལ་གསང་བའི་བདག་པོས་སྒོ་ང་རྣམས་བརྟོལ་བས། སྒོ་ང་རྣམས་ལས་རིམ་པ་བཞིན་རྒྱལ་པོ་དཀོར་རྗེ་བྲང་དཀར། གཟའ་རཱ་ཧུ་ལ་སོགས་དང་སྒོ་ང་བདུན་ཚིགས་པ་དེ་ནམ་མཁར་འཕངས་པས་གསང་བདག་གིས་བཟུང་ནས་བརྟོལ་བས་གཞན་ལས་མཐུ་ཆེ་བ་དང་ངོ་མཚར་ཅན་པེ་ཧར་རྒྱལ་པོར་གྲགས། དེ་དུས་མི་ལུས་ཁྱུང་གི་མགོ་ཅན་གྱི་རྣམ་པ་བསྟན་པས་ལྷའི་དབང་པོས་དགེ་བསྙེན་ཁྱུང་ཆེན་གཡུ་འབྲུག་འདུལ་དུ་མཚན་གསོལ། ཕྱི་བློན་ནང་བློན་སོགས་ཆེས་འཇིགས་རུང་དཔུང་གི་ཚོགས་བཅས་གསང་བདག་གི་བཀའ་དང་དམ་ལ་གནས་པར་ཞལ་གྱིས་འཆེས། བྷ་ཏ་ཧོར་ཡུལ་ཤེལ་གྱི་བྲག་ཕུག་ཏུ་པདྨ་སཾ་བྷ་ཝ་སྐྱེ་མེད་ཀྱི་དོན་སྒོམ་པའི་ཚེ་སེང་གེ་དཀར་མོར་སྤྲུལ་ནས་འཇིགས་པའི་རྣམ་འགྱུར་གྱི་ཚུལ་ལ་རྩེ་གསུམ་འཕྱར་བས་ནམ་མཁར་བྲོས། སླར་ཡང་ཆོ་འཕྲུལ་དུ་མས་མཐོ་བརྩམས་ཤིང་གླགས་ལྟ་བར་རྔོ་མ་ཐོགས་ཤིང་སློབ་དཔོན་གྱིས་ཏིང་ངེ་འཛིན་གྱིས་བཀུག་པས་བྱིས་པའི་གཟུགས་ཀྱིས་འོངས་ནས་སྤྱི་བོར་རྡོ་རྗེ་བླངས་”⑧ཞེས་རྒྱལ་པོ་པེ་ཧར་ནི་མི་ལུས་ཁྱུང་གི་མགོ་ཅན་གྱི་རྣམ་པ་ཡིན་པར་བསྟན། མ་ཟད་མཚན་གཞན་དགེ་བསྙེན་ཁྱུང་ཆེན་གཡུ་འབྲུག་འདུལ་དུ་གསོལ། བྷ་ཏ་ཧོར་གྱི་ཤེལ་གྱི་བྲག་ཕུག་ཏུ་སློབ་དཔོན་པདྨ་སཾ་བྷ་ཝས་དམ་ལ་བཏགས་པར་གྲགས། པེ་ཧར་རྒྱལ་པོ་འདི་བྷ་ཏ་ཧོར་གྱི་ཡུལ་དུ་བྱོན་པའི་སྐོར་ལ། “ནམ་ཞིག་ཆོས་སྐྱོང་འདི་ཉིད་ལྷ་ཡུལ་ནས་ས་ལ་འབབ་དུས་ཤིང་གི་བྱ་ཆེན་པོ་ཞིག་སྤྲུལ་ནས་དེའི་ནང་དུ་ཞུགས་པས་རྒྱལ་པོ་ཤིང་བྱ་ཅན་དུ་གྲགས། བྷ་ཏ་ཧོར་གྱི་ཡུལ་དུ་བྱོན་ཏེ་སྒོམ་གྲྭ་སྨུག་པོའི་སྲུང་མ་མཛད་”⑨ཅེས་རྒྱལ་པོ་ཤིང་བྱ་ཅན་གྱི་གཟུགས་སུ་སྤྲུལ་ཏེ་ལྷ་ཡུལ་ནས་མི་ཡུལ་དུ་ཕེབས་ཏེ་སྒོམ་གྲྭའི་སྲུང་མ་མཛད་པ་ཡིན།\nམདོར་ན། པེ་ཧར་རྒྱལ་པོ་ཉིད་སྔོན་གྱི་བག་ཆགས་ཀྱིས་དགེ་སློང་དགྲ་བཅོམ་པ་ལེགས་ལྡན་ལ་གནོད་འཚེ་བྱེད་པར་ཕྱག་ན་རྡོ་རྗེ་དང་དགྲ་བཅོམ་པ་རྣམ་གཉིས་ཀྱིས་གནད་ལ་ཕབ་སྟེ་དམ་ལ་བཏགས་ཤིང་སངས་རྒྱས་བསྟན་པ་སྲུང་བར་ཁས་བླངས་པ་དང་། དུས་ཕྱིས་སློབ་དཔོན་པདྨ་སཾ་བྷ་ཝས་ཉམས་སད་སྒོས་མཐོ་འཚམ་བྱས་པར་ཕྱག་རྒྱས་ཟིལ་གྱིས་མནན་ཏེ་དམ་ལ་བཏགས་པར་བཞེད།\nཔེ་ཧར་རྒྱལ་པོ་ནི་གོང་དུ་སྨོས་པ་བཞིན་ཡུལ་བྷ་ཏ་ཧོར་གྱི་སྒོམ་གྲྭ་སྲུང་བའི་བསྟན་སྲུང་ཡིན་པ་དང་། ཕྱིས་སུ་ལས་དབང་གིས་རྐྱེན་པས་བསྟན་པ་སྔ་དར་གྱི་སྐབས་སུ་བོད་ཁ་བ་ཅན་དུ་ཕེབས་ཏེ་བོད་བརྒྱུད་ནང་བསྟན་གྱི་བསྟན་སྲུང་དུ་གྱུར། བསྟན་པ་ཕྱི་དར་གྱི་དུས་སུ་སྒྲུབ་བརྒྱུད་ཤིང་རྟ་ཆེན་པོ་བརྒྱད་ཙམ་བྱུང་སྟེ་གྲུབ་མཐའི་སྲོལ་དར་བ་ནས་བཟུང་པེ་ཧར་རྒྱལ་པོ་འདི་ཉིད་གྲུབ་མཐའ་ཁག་གཅིག་གི་སྲུང་མ་གཙོ་བོར་བསྐོས་ཏེ་སེར་སྐྱ་མང་ཚོགས་རྣམས་ཀྱིས་དད་པ་དང་བསྐང་མཆོད་བྱེད་སྲོལ་བྱུང་བ་རེད།\nགཅིག བསམ་ཡས་གཙུག་ལག་ཁང་གི་སྲུང་མར་བསྐོས་ཚུལ། བསམ་ཡས་གཙུག་ལག་ཁང་ནི་དུས་རབས་བརྒྱད་པའི་ནང་ཆོས་རྒྱལ་ཁྲི་སྲོང་ལྡེ་བཙན་གྱིས་ཕྱག་བཏབ་པའི་བོད་ཀྱི་དགོན་སྡེ་ཐོག་མ་ཡིན་ལ། ཡུལ་དབུས་ཀྱི་ལྷོ་ཁ་གྲ་ནང་རྫོང་གི་ཁོངས་སུ་ཆགས། གཙུག་ལག་ཁང་འདི་ཉིད་རྒྱ་གར་གྱི་ཨོ་ཏནྟ་པུ་རིའི་གཙུག་ལག་ཁང་ལ་དཔེ་བླངས་ཏེ། འོག་ཁང་ལྷ་དང་བཅས་པ་བོད་ལུགས་དང་། བར་ཁང་ལྷ་དང་བཅས་པ་རྒྱ་ནག་ལུགས། སྟེང་ཁང་ལྷ་དང་བཅས་པ་རྒྱ་གར་ལུགས་ཡིན་པའི་བཟོ་དབྱིབས་ཁྱད་དུ་འཕགས་པ་ཞིག་ཡིན་པས་སྙན་གྲགས་ཤིན་ཏུ་ཆེ།\nདེ་ཡང་ཆོས་རྒྱལ་ཁྲི་སྲོང་ལྡེ་བཙན་གྱིས་གཙུག་ལག་ཁང་འདི་ཉིད་ཕྱག་བཏབ་རྗེས་སྲུང་མ་གང་བསྐོའི་སྐོར་མཁན་སློབ་གཉིས་དང་བཀའ་བགྲོས་པས་རྒྱལ་པོ་པེ་ཧར་དེ་ཉིད་ལེགས་པར་དགོངས་ནས་སྲུང་མར་བསྐོས་ཚུལ་《ཤེལ་དཀར་ཆོས་འབྱུང་ལེགས་བཤད་ནོར་བུའི་མེ་ལོང་སྐལ་བཟང་མགྲིན་རྒྱན་》ལས། “སྔོན་དུས་འཇམ་མགོན་མི་རྗེའི་སྐུར་བསྟན་པ། ། ཟན་ཡངས་གཙུག་ལག་ཁང་ཆེན་སྦྱོངས་པའི་ཚེ། ། མཁན་སློབ་ཆོས་གསུམ་བཀའ་བགྲོས་མཐུན་འབྲས་ལ། ། ལྷ་སྲས་མུ་ཏིག་ལྷ་བཟང་ཀླུ་དཔལ་གཉིས། ། དྲག་པོ་གཡུལ་གྱི་ཆས་ལྡན་དམག་ཚོགས་དང་། ། རྣམ་སྲས་རྟ་བདག་སྤྲུལ་དམག་གྲངས་མེད་བཅས། ། བྷ་ཏ་ཧོར་རྣམས་བཅོམ་ནས་དཔེ་ཧར་ཉིད། ། བསམ་ཡས་ཆོས་འཁོར་ཆེན་པོའི་བསྲུང་མར་བསྐོས། ། ”⑩ཞེས་འཁོད་པ་ལྟར། རྒྱལ་པོ་ཁྲི་སྲོང་ལྡེ་བཙན་གྱི་ལྷ་སྲས་མུ་ཏིག་བཙན་པོས་དམག་འཁྲིད་དེ་བྷ་ཏ་ཧོར་གྱི་སྒོམ་གྲྭ་བཅོམ་ནས་པེ་ཧར་རྒྱལ་པོ་འདི་ཉིད་བསམ་ཡས་གཙུག་ལག་ཁང་དུ་གདན་དྲངས་པ་ཡིན།\nཡང་སྡེ་སྲིད་སངས་རྒྱས་རྒྱ་མཚོས་ལྷན་ཐབས་སུ་བསྩལ་བའི《གནས་ཆུང་དཀར་ཆག་》གི་ནང་དུ། “སྔོན་ཆོས་སྐྱོང་བའི་རྒྱལ་པོ་ཆེན་པོ་ཁྲི་སྲོང་ལྡེའུ་བཙན་གྱིས་བསམ་ཡས་མི་འགྱུར་ལྷུན་གྱིས་གྲུབ་པའི་གཙུག་ལག་ཁང་ཆེན་པོ་རྟེན་དང་བརྟེན་པར་བཅས་པ་བཞེངས་པའི་སྲུང་མ་ཇི་ལྟར་བསྐོ་མཁན་སློབ་ཆོས་གསུམ་བཀའ་བགྲོས་པ་ན། མཁན་པོའི་ཞལ་ནས་བདུད་ནི་སྲོག་གཅོད་ལ་དགའ། གཟའ་ནི་གཏུམ། ཀླུ་ནི་གདུག བཙན་གནོད་པ་ཚ། དམུ་འཇམ་དྲགས། མ་མོ་ནི་འཇིགས་པས་དེ་རྣམས་མ་ཡིན་པ་སུ་འཐད་གསུང་བ་ལ། སངས་རྒྱས་གཉིས་པ་སློབ་དཔོན་ཆེན་པོ་པདྨ་འབྱུང་གནས་ཀྱིས། ཧོར་གྱི་ཕོ་ལྷ་གནམ་ལྷ་བྱང་ཆུབ་ཡིན། ། རྒྱལ་པོ་ཤིང་བྱ་ཅན་ནི་གདན་དྲངས་ནས། ། དེ་ལ་གཏད་པས་གཙུག་ལག་ཁང་མི་འཇིག། བྷ་ཏ་ཧོར་གྱི་སྒོམ་གྲྭ་བཅོམ་པ་ན། ། པེ་ཀར་ཀ་ཅའི་ཕྱི་ལ་འབྲངས་ཏེ་འོང་། ། ང་ཡིས་པེ་ཀར་གླིང་དུ་རྟེན་འཛུགས་གསུངས། ། ཞེས་པ་ལྟར། བྷ་ཏ་ཧོར་གྱི་སྒོམ་གྲྭ་ནས་དཀོར་སྲུང་པེ་ཀར་རྒྱལ་པོ་འོས་པར་གསུངས་པ་བཞིན་ཧོར་གྱི་སྒོམ་གྲྭ་བཅོམས། ཟ་ཧོར་གྱི་རྒྱལ་རྒྱུད་དྷརྨ་པ་ལ། གཡུའི་ཐུབ་པ། དུང་གི་སེང་གེ་སོགས་ཀ་ཅ་དུ་མ་དང་བཅས་སྤྱན་དྲངས་ནས་ཆོས་འཁོར་ཐམས་ཅད་ཀྱི་སྲུང་མར་མངའ་གསོལ་ཞིང་ཕྱི་ནང་གི་རྟེན་རྣམས་བཙུགས”⑾ཞེས་དང་། ཨུ་རྒྱན་གླིང་པས་གཏེར་ནས་བཞེས་པའི་《པདྨ་བཀའ་ཐང》 དུ། “བྷ་ཏ་ཧོར་གྱི་སྒོམ་གྲ་བཅོམ་པ་ན༔ པེ་ཧར་ཀ་ཅའི་ཕྱི་ལ་འབྲངས་ནས་འོང༔ ང་ཡིས་པེ་ཀར་གླིང་དུ་རྟེན་འཛུགས་གསུངས༔ དེ་ནས་བྷ་ཏར་དམག་བརྒྱབ་སྒོམ་གྲ་བཅོམ༔ ཟས་ནོར་མང་པོ་དྲངས་ནས་འོངས་པ་ལས༔ ལ་ལ་སྨྱོར་བཅུག་ལ་ལ་འབོག་ཏུ་བཅུག༔ དེ་ནས་ཨུ་རྒྱན་པདྨ་འབྱུང་གནས་ཀྱིས༔ པེ་ཀར་གླིང་དུ་རྒྱལ་པོའི་རྟེན་བཙུགས་ཏེ༔”⑿ཞེས་བྷ་ཏ་ཧོར་གྱི་སྒོམ་གྲྭ་བཅོམ་སྟེ་པེ་ཧར་དེ་ཉིད་ཀ་ཅའམ་ནོར་རྫས་ཀྱི་རྗེས་སུ་འབྲངས་པས་བསམ་ཡས་དགོན་པའི་བསྟན་སྲུང་དུ་བསྐོས་པ་ཡིན། 《སྦ་བཞེད》 ཀྱི་ནང་དུ་ཡང་“སྲུང་མ་ཁྲམ་གང་གི་རྒྱལ་པོ་སྤྱིའི་ཆོས་སྐྱོང་དཔེ་ཧར་ལ་གཏད”⒀ཅེས་པའི་ཚིག་འབྲུ་ལས་པེ་ཧར་རྒྱལ་པོ་འདི་བསམ་ཡས་གཙུག་ལག་ཁང་གི་སྲུང་མར་བསྐོས་པ་གསལ་པོར་མཚོན་ཐུབ།\nདེང་གི་ཆར་བསམ་ཡས་དགོན་པའི་གྲུབ་ཆའི་ལྷ་ཁང་ནང་དུ་པེ་ཧར་རྒྱལ་པོའི་སྐུ་བརྙན་རྟེན་དུ་བཞུགས་ཡོད་པ་མ་ཟད། དམངས་གཞས་ཀྱི་ཁྲོད་དུ་ཡང་། བསམ་ཡས་བསམ་ནས་མ་ཡོང་། ། ཆོས་སྐྱོང་བསམ་ནས་ཡོང་ཡོད། བསམ་ཡས་ཆོས་སྐྱོང་ཆེན་པོས། ། ང་ལ་ལུང་བསྟན་གནང་རོགས། ། ཞེས་བསམ་ཡས་དགོན་པའི་ཆོས་སྐྱོང་པེ་ཧར་རྒྱལ་པོ་འདི་ཉིད་དད་ལྡན་མང་ཚོགས་ཀྱི་ཁྲོད་དུ་གོ་གནས་གལ་ཆེན་བཟུང་ཡོད་པ་ར་སྤྲོད་ཐུབ་བོ། །\nགཉིས། ཚལ་ཡང་དགོན་དང་འབྲེལ་བའི་གཏམ། ཚལ་ཡང་དགོན་ནི་བཀའ་བརྒྱུད་ཆོས་བརྒྱུད་འཛིན་མཁན་གུང་ཐང་བླ་མ་ཞང་འགྲོ་བའི་མགོན་པོས་རབ་བྱུང་གསུམ་པའི་ཤིང་ལུག་ལོ་སྟེ་སྤྱི་ལོ་1175ལོར་ཕྱག་བཏབ་པ་ཡིན་ཞིང་། བཀའ་བརྒྱུད་བྱེ་བྲག་ཆེ་བཞི་ཆུང་བརྒྱད་ལས་ཆེ་བ་བཞིའི་ཡ་གྱལ་ཚལ་པ་བཀའ་བརྒྱུད་ཀྱི་གདན་ས་ཐོག་མ་འདི་ཡིན་ལ། གྲུབ་མཐའི་མིང་ཡང་གདན་ས་འདི་ཉིད་ལས་ཐོགས་པ་ཞིག་ཡིན། ཚལ་ཡང་དགོན་ནི་ཕྱིས་སུ་དགོན་པའི་གྲུབ་ཆའི་མ་ལག་ཆ་ཚང་བའི་ཚལ་གུང་ཐང་གཙུག་ལག་ཁང་གི་བྱེ་བྲག་གྲྭ་ཚང་གཅིག་ཡིན་ཞིང་། ལྷ་ས་གྲོང་ཁྱེར་གྱི་ཤར་ངོས་ཚལ་གུང་ཐང་ཤང་དུ་གནས་ཡོད་དེ། བྱང་ངོས་སུ་ཚལ་ཡང་དགོན་དང་དབུས་གླིང་། ལྷོ་ངོས་སུ་གུང་ཐང་གཙུག་ལག་ཁང་བཅས་བཞུགས་ཡོད།\nཔེ་ཧར་རྒྱལ་པོ་ནི་གོང་དུ་ཞུས་པ་བཞིན་ཆོས་རྒྱལ་ཁྲི་སྲོང་ལྡེ་བཙན་གྱི་སྐུ་དུས་སུ་ཡུལ་བྷ་ཏ་ཧོར་ནས་བསམ་ཡས་གཙུག་ལག་ཁང་དུ་གདན་དྲངས་ཏེ་གདན་ས་འདི་ཉིད་ཀྱི་སྲུང་མར་བསྐོས་གནང་བ་དང་། ཕྱིས་སུ་ཚལ་ཡང་དགོན་དང་འབྲེལ་བ་བྱུང་བ་ཡིན་ཏེ། ཕྱི་རྒྱལ་གྱི་ཞིབ་འཇུག་པ་ཨོ་ཇེ་ཁེ་ཝི་ཚི་(wojkowitz)ཡིས་བརྩམས་པའི་དཔེ་ཆ《བོད་ཀྱི་ལྷ་འདྲེ་གདོན་བགེགས》(《 oracles and Demons o་Tibet 》)ཞེས་པའི་ནང་“གསུང་སྲོལ་ལ་པེ་ཧར་རྒྱལ་པོ་བསམ་ཡས་དགོན་པར་ལོ་བདུན་བརྒྱ་བཞུགས་པའི་ཕྱིས་སུ་ཚལ་གུང་ཐང་ལ་གནས་སྤོས་གནང་བ་ཡིན། དགོན་པ་འདི་ཉིད་ཀྱི་བསྡུས་མིང་ལ་གུང་ཐང་དགོན་པ་ཟེར་ཞིང་། རྙིང་མ་བས་ཕྱག་བཏབ་པ་ཞིག་ཡིན་ལ། ལྷ་སའི་ཤར་ངོས་སྐྱིད་ཆུའི་འགྲམ་དུ་ཆགས་ཡོད”⒁ཅེས་པེ་ཧར་རྒྱལ་པོ་བསམ་ཡས་ནས་ཚལ་གུང་ཐང་ལ་གནས་སྤོས་པའི་སྐོར་འཁོད་ཅིང་། གཞན་ད་དུང་ཚལ་གུང་ཐང་གཙུག་ལག་ཁང་གི་བསྡུས་མིང་ལ་གུང་ཐང་དགོན་པ་དང་རྙིང་མ་བས་ཕྱག་བཏབ་པ་སོགས་ཀྱི་སྐོར་ནི་ནོར་འཁྲུལ་དུ་སོང་འདུག དེ་ཡང་པེ་ཧར་རྒྱལ་པོ་འདི་ཚལ་དུ་ཕེབས་པའི་བརྒྱུད་རིམ་སྐོར་ལ《ཚལ་གུང་ཐང་གཙུག་ལག་ཁང་གི་དཀར་ཆག་སྐྱིད་ཆུའི་རང་མདངས》ལས། “བཙན་པོ་ཁྲི་སྲོང་ལྡེ་བཙན་གྱི་བཙུན་མོ་ཚེ་སྤོང་བཟའ་དམར་རྒྱན་འདོད་ཆགས་ཀྱིས་གཡོས་ཏེ་བེ་རོ་ཙ་ནར་ཆགས་སེམས་སྐྱེས་ནས་སློབ་དཔོན་གྱི་སྐུ་ལ་འཇུས་པ་སོགས་མ་རིག་པའི་བྱ་བ་མང་དག་ཅིག་བརྩམས་པས། བེ་རོ་ཙ་ན་དངངས་སྐྲག་སྐྱེས་ཤིང་། ཐུགས་ཀྱང་བྱིས་པས་སྒོ་ང་བསྐྱུར་བ་ལྟ་བུར་གྱུར་ནས་སྒོ་རུ་ཁ་ཅུར་ཏེ་བྲོས། བཙུན་མོ་ཁྲོས་ནས་བཙན་པོ་དང་བློན་འབངས་རྣམས་ལ་ལྟོ་ལོང་བཏབ་པས་སློབ་དཔོན་བྲག་ཡེར་པའི་ཕྱོགས་སུ་བྲོས་བྱོལ་དུ་ཕེབས། ཚལ་གྱི་ས་རུ་སླེབས་འཕྲལ་བསམ་ཡས་དཀོར་སྲུང་པེ་ཧར་རྒྱལ་པོ་དང་ཀླུ་མོ་གཉིས་རང་གི་རྗེས་སུ་འབྲངས་ནས་ཕེབས་པར་ཤེས་ནས། བེ་རོ་ཙ་ན་ཡིས་ཚལ་གྱི་ས་རུ་སྐུ་མཁར་བརྩིགས་ཏེ་པེ་ཧར་རྒྱལ་པོ་དང་ཀླུ་མོ་གཉིས་མ་ཕེབས་པར་གནས་འདི་རུ་བཞུགས་ཤིག་ཞེས་གསུངས་པས། དེ་ནས་བཟུང་བསམ་ཡས་དཀོར་སྲུང་པེ་ཧར་རྒྱལ་པོ་ཚལ་དུ་ཆགས་ཏེ་སྲུང་མར་གྱུར་བ་ཡིན་”⒂ཞེས་པ་ལྟར། པེ་ཧར་རྒྱལ་པོ་ནི་སློབ་དཔོན་བེ་རོ་ཙ་ན་དང་མཉམ་དུ་ཚལ་ལ་ཕེབས་ཏེ་གནས་འདི་རུ་ཆགས་པར་གྲགས། ཕྱིས་སུ་གུང་ཐང་བླ་མ་ཞང་གིས་ཚལ་ཡང་དགོན་ཕྱག་བཏབ་རྗེས་གདན་ས་འདི་ཉིད་ཀྱི་སྲུང་མར་བསྐོས་གནང་བ་ཡིན།\nཡང་། གུང་ཐང་བླ་མ་ཞང་དང་པེ་ཧར་རྒྱལ་པོ་གཉིས་དབར་ལ་འགལ་བ་བྱུང་སྟེ་ལྷག་པའི་དོན་རྐྱེན་ཞིག་གཏམ་རྒྱུད་ཀྱི་ཚུལ་དུ་འདི་ལྟར་འཁོད་ཡོད་དེ། “དུས་རབས་བཅུ་གཉིས་ནང་བླ་མ་ཞང་བརྩོན་འགྲུས་གཡུ་བྲག་གིས་གུང་ཐང་དགོན་པ་བཞེངས་སྐབས། དགོན་པ་ཕྱག་བཏབ་ཡུལ་སྐོར་བསམ་ཡས་ཀྱི་ཆོས་སྐྱོང་ཆེན་པོ་པེ་ཧར་རྒྱལ་པོ་ལ་བཅར་འདྲི་ཞུས་པའི་ཚེ། ཆོས་སྐྱོང་གིས་རི་ཡི་སྒང་ན་ཕྱག་འདེབས་ན་ལེགས་ཞེས་བརྗོད། ཡིན་ནའང་བླ་མ་ཞང་དང་ཚལ་པ་ཁྲི་དཔོན་གྱིས་ཁོང་གི་བཀའ་ལ་མ་གསན་པར། དེ་ལས་ལྡོག་སྟེ་དགོན་པ་དེ་ཀླུང་ལ་ཕྱག་བཏབ་པ་མ་ཟད། ལས་གཞུག་སྐྱོང་སྐབས་ཚོན་པ་མང་པོ་ཞིག་མི་ལག་ཏུ་འཁྲིད་དེ་ཚོན་གཏོང་འགོ་བརྩམས། དེའི་ཚེ་ཆོས་སྐྱོང་ཆེན་པོ་དེས་འཁོན་འཛིན་གྱི་དབང་གིས་ཚོན་པའི་ལས་རོགས་ཕྲུ་གུ་ཞིག་ལ་སྦྲུལ་ནས་ཚོན་གཡོག་ཞབས་ཕྱི་ཡང་དག་པ་ཞུས་ཤིང་། ཚོན་པ་ཆེ་མོ་བ་རྣམས་ལ་ཚོན་ཤུགས་སྐབས་རིམ་པ་མ་ནོར་བར་ཇི་མ་ཇི་བཞིན་བསྒྲུབས་པའི་དབང་གིས་ཚོན་པ་ཆེན་མོས་གཙོས་པའི་ཚོན་པ་ཡོད་དོ་ཅོག་ཐུགས་དགྱེས་ཐག་ཆོད་ནས། ཁོ་ལ་སྨྲས་པ། ད་ཚོན་གཏོང་འགྲུབ་གྲབས་འདུག བུ་ཁྱེད་ལ་རྔན་པ་ག་རེ་དགོས་ཞེས་དྲིས་པར་ཁོས་ང་ལ་གཞན་གང་ཡང་མི་དགོས། ད་ཐེངས་ཁྱེད་རྣམས་ནས་སྒོ་འཆོར་འོག་གི་ལྷོ་ངོས་ནས་བྱང་ལ་ཁ་གཏད་དེ་སྤྲེའུ་ཞིག་གི་ལག་པར་གཟིམ་སྤོས་བསྣམས་བསྡད་པ་ཞིག་བྲིས་རོགས་ཞེས་ལབ་པས། ཁོ་ཚོ་ཡ་མཚན་ཆེན་པོ་སྐྱེས་ཏེ་ཕན་ཚུན་བཀའ་བསྡུར་བྱས་རྗེས། ཕྲུ་གུ་དེས་ཚོན་གཡོག་ཤིན་ཏུ་ལེགས་པོ་རྒྱུག་དབང་གིས་མཐར་ཁོའི་ཐུགས་འདོད་བསྐོང་ཕྱིར་དེ་ག་རང་བྲིས་སྐད་དོ། རྗེས་སུ་ཚལ་པ་བཀའ་བརྒྱུད་ཀྱི་མཛད་པོ་བླ་མ་ཞང་དང་ཚལ་པ་ཁྲི་དཔོན་གཉིས་ཞབས་བཅགས་ཀྱིས་གཟིགས་སྐོར་ལ་ཕེབས་ནས་རྒྱང་གཟིགས་གནང་སྐབས་སྤྲེའུ་གཟིམ་སྤོས་བསྣམས་ཡོད་པ་དེ་སྤྱན་ལམ་དུ་འཆར་བས་དེ་ལྟར་བྲིས་པ་ཏོག་ཙམ་འགྲིག་མེད་ཀྱང་ཕྱིས་དྲགས་པས་ད་དེ་མ་བསུབ་པར་རང་འཇགས་བཞག་ཞོག་ཅེས་བཀའ་གནང་བ་རེད། གང་ལྟར་ཆོས་སྐྱོང་གིས་བླ་མ་ཞང་ལ་འཁོན་འཛིན་བཅངས་པའི་དབང་གིས་རྗེས་སུ་གུང་ཐང་དགོན་པར་མེ་སྐྱོན་ཆེན་པོ་བྱུང་བར་གྲགས་”16ཞེས་གུང་ཐང་བླ་མ་ཞང་གིས་པེ་ཧར་རྒྱལ་པོ་ལ་གདན་ས་འདེབས་ཡུལ་སྐོར་བཅར་འདྲི་ཞུ་བ་དང་། བླ་མ་ཞང་གིས་སྲུང་མའི་བཀའ་ལ་མ་གསན་པར་གདན་ས་ཡུལ་གཞན་ལ་ཕྱག་བཏབ་པས་ཕན་ཚུན་འགལ་བ་བྱུང་སྟེ་པེ་ཧར་རྒྱལ་པོས་འཁོན་ལན་སློག་པ་སོགས་ཀྱི་སྐོར་གཏམ་རྒྱུད་དང་སྦྲེལ་ཏེ་གླེང་ཡོད། ཕྱིས་སུ་བླ་མ་ཞང་གིས་པེ་ཧར་རྒྱལ་པོ་སྒམ་ནང་དུ་བཅུག་སྟེ་སྐྱིད་ཆུའི་ནང་དུ་དབྱུགས་པ་དང་། འབྲས་སྤུངས་དགོན་པའི་བདེ་ཡངས་གྲྭ་ཚང་གི་མཁན་རབས་དང་པོ་ལྕོག་པ་བྱང་ཆུབ་དཔལ་ལྡན་གྱིས་འབྲས་སྤུངས་སུ་གདན་འདྲེན་ཞུ་འདོད་ཀྱང་རྟེན་འབྲེལ་གྱིས་རྐྱེན་པས་ད་ལྟའི་གནས་ཆུང་དགོན་པ་ཆགས་སའི་ས་འདི་རུ་པེ་ཧར་རྒྱལ་པོའི་བླ་ཤིང་ཡིན་ཟེར་བའི་ཤིང་དུ་ཐིམ་པ་ཡིན་ཞེས་ངག་རྒྱུན་དུ་གྲགས། འོན་ཀྱང་གཏམ་རྒྱུད་འདིའི་ནང་དུ་ཡོད་པའི་མི་སྣ་གཙོ་བོ་གུང་ཐང་བླ་མ་ཞང་དང་ལྕོག་པ་བྱང་ཆུབ་དཔལ་ལྡན་གཉིས་ནི་ལོ་རྒྱས་ནང་དངོས་སུ་བྱུང་བའི་མི་སྣ་ཡིན་ཡང་། ཁོ་གཉིས་འཚོ་བའི་དུས་ཚོད་ནི་མི་གཅིག་པ་ཡིན་ཏེ། ཁོ་གཉིས་འཚོ་བའི་དུས་ཚོད་ནི་མི་གཅིག་པ་ཡིན་ཏེ། གུང་ཐང་བླ་མ་ཞང་ནི་སྤྱི་ལོ་1123ལོར་སྐུ་འཁྲུངས་པ་དང་སྤྱི་ལོ་1193ལོར་སྐུ་མྱ་ངན་ལས་འདས། ལྕོག་པ་བྱང་ཆུབ་དཔལ་ལྡན་གྱི་འཁྲུངས་འདས་ལོ་ཚིགས་ཡིག་ཆའི་ནང་མ་གསལ་ཡང་ཁོང་ནི་འབྲས་སྤུངས་དགོན་པའི་བདེ་ཡངས་གྲྭ་ཚང་གི་མཁན་རབས་དང་པོ་ཡིན་པས་འཇམ་དབྱངས་ཆོས་རྗེ་བཀྲ་ཤིས་དཔལ་ལྡན་གྱིས་འབྲས་སྤུངས་དགོན་ཕྱག་བཏབ་པའི་ཕྱིས་སུ་བྱུང་བ་ནི་གོར་མ་ཆག དེར་བརྟེན་གུང་ཐང་བླ་མ་ཞང་དང་ལྕོག་པ་བྱང་ཆུབ་དཔལ་ལྡན་གཉིས་འཚོ་སྡོད་ཀྱི་དུས་ཚོད་དབར་ལ་ཧེ་བག་ལོ་སུམ་བརྒྱ་ཙམ་ཡོད་པ་མ་ཟད། ཚལ་ཡང་དགོན་ལ་མེ་སྐྱོན་བྱུང་བའི་དུས་ཚོད་ནི་རབ་བྱུང་དགུ་པའི་མེ་རྟ་ལོ་སྟེ་སྤྱི་ལོ་1546ལོར་ཡིན་པས། གོང་གི་གཏམ་རྒྱུད་ཀྱི་ནང་དོན་ལ་ཡིད་རྟོན་དཀའ་བ་ཞིག་ཡིན།\nདེ་ཡང་གོང་དུ་ཞུས་པའི་པེ་ཧར་རྒྱལ་པོ་བསམ་ཡས་དགོན་ནས་ཚལ་ཡང་དགོན་གྱི་བསྟན་སྲུང་དུ་བསྒྱུར་ཚུལ་ཙམ་ལས་རྒྱུ་མཚན་སྐོར་འཁོད་མི་འདུག ཁོ་བོའི་བསམ་ཚུལ་ལ། བསམ་ཡས་དགོན་པ་འདི་ཐོག་མར་གྲུབ་མཐའ་རྙིང་མ་ཡིན་པ་དང་། ཕྱིས་སུ་ས་སྐྱ་བས་བདག་སྐྱོང་གནང་བ་ཡིན་པས། སྲུང་མ་གནས་སྤོས་པའི་གཏམ་རྒྱུད་འདི་ཉིད་ཕལ་ཆེར་སྐབས་དེ་དུས་གྲུབ་མཐའ་དབར་གྱི་སྟོབས་ཤུགས་འཕེལ་འགྲིབ་དང་འབྲེལ་བ་ཡོད་ཤས་ཆེ།\nགསུམ། དགེ་ལུགས་པའི་སྲུང་མར་བསྐོས་ཚུལ། དགེ་ལུགས་པ་ཞེས་པའི་གྲུབ་མཐའ་འདི་ཉིད་རྗེ་ཙོང་ཁ་པ་ཆེན་པོས་སྤྱི་ལོ་1409ལོར་དགའ་ལྡན་དགོན་པ་ཕྱག་བཏབ་རྗེས་བྱུང་ཞིང་། བོད་ཡུལ་དུ་དར་ཁྱབ་ཆེ་ཤོས་ཤིག་ཡིན། དགེ་ལུགས་པར་ཡོངས་སུ་གྲགས་པའི་བསྟན་སྲུང་ནི་སྲུང་མ་དམར་ནག་ཅེས་གྲགས་པའི་ནག་པོ་དཔལ་ལྡན་ལྷ་མོ་དང་དམར་པོ་གནས་ཆུང་ཆོས་སྐྱོང་ངམ་པེ་ཧར་རྒྱལ་པོ་ཡིན། དེ་ཡང་པེ་ཧར་རྒྱལ་པོ་འདི་དང་ཐོག་བོད་བརྒྱུད་ནང་བསྟན་གྱི་བསྟན་སྲུང་བྱེ་བྲག་ཅིག་ཡིན་པ་ལས་གྲུབ་མཐའ་གཅིག་གིས་གཙོ་བོར་འཛིན་སྲོལ་མེད་ལ། དགེ་ལུགས་པའི་གྲུབ་མཐའ་བྱུང་བའི་ཕྱིས་སུ་པེ་ཧར་རྒྱལ་པོ་འདི་དུས་ཀྱི་བཞུར་རྒྱུན་ཁྲོད་རིམ་བཞིན་གྲུབ་མཐའ་འདི་ཉིད་ཀྱི་སྲུང་མ་གལ་འགངས་ཆེ་ཤོས་ཀྱི་གྲས་སུ་བསྒྱུར་བ་ཡིན། གཤམ་ལ་ལོ་རྒྱུས་མི་སྣ་ཁག་གཅིག་དང་པེ་ཧར་རྒྱལ་པོའི་དབར་གྱི་འབྲེལ་བའི་ཆ་ནས་སྲུང་མ་འདི་ཉིད་དགེ་ལུགས་པའི་བསྟན་སྲུང་གཙོ་བོར་བསྒྱུར་ཚུལ་གསལ་བཤད་བྱ་བ་ལ།\n1. འཇམ་དབྱངས་ཆོས་རྗེ་བཀྲ་ཤིས་དཔལ་ལྡན་དང་ལྷ་གནམ་ཐེ་དཀར་པོ། འཇམ་དབྱངས་ཆོས་རྗེ་བཀྲ་ཤིས་དཔལ་ལྡན་ནི་རྗེ་ཙོང་ཁ་པ་ཆེན་པོའི་དངོས་སློབ་ཡིན་ཞིང་། རབ་བྱུང་དྲུག་པའི་ས་ལུག་ལོ་སྟེ་སྤྱི་ལོ་1379ལོར་བསམ་ཡས་སུ་སྐུ་འཁྲུངས། རྩེད་ཐང་དུ་རབ་ཏུ་བྱུང་། སྔ་རྗེས་སུ་གསང་ཕུར་གཉལ་རྒོད་རིན་བསམ་དང་། ལྡན་མ་དཀོན་མཆོག་སེང་གེ སྐྱོར་མོ་ལུང་དུ་མཁན་ཆེན་བཀའ་བཞི་པ་བློ་གསལ། དགའ་ལྡན་དུ་རྗེ་ཙོང་ཁ་པ་ཆེན་པོ་བཅས་ཀྱི་ཞབས་ལ་གཏུགས་ཏེ་མདོ་སྔགས་ཀྱི་ཆོས་ཚུལ་མང་པོ་གསན་ཏེ་ཐུགས་སུ་ཆུད།\nདེ་ནས་རྗེ་ཙོང་ཁ་པ་ཆེན་པོའི་བཀའ་ལྟར་རབ་བྱུང་བདུན་པའི་མེ་སྤྲེལ་ལོ་སྟེ་སྤྱི་ལོ་1416ལོར་དཔལ་ལྡན་འབྲས་སྤུངས་དགོན་པ་ཕྱག་བཏབ་ནས་ཞྭ་སེར་ཅོད་པཎ་ལུགས་ཉིད་དར་སྤེལ་བཏང་བ་དང་། ཆོས་ཕྱོགས་ཀྱི་མཛད་པ་མང་དག་ཅིག་བསྒྲུབས་རྗེས་རབ་བྱུང་བརྒྱད་པའི་ས་སྦྲུལ་ལོ་སྟེ་སྤྱི་ལོ་1449ལོའི་ས་ག་ཟླ་བའི་ཚེས་བཅོ་བརྒྱད་ཉིན་དགོངས་པ་ཆོས་དབྱིངས་སུ་ཐིམ། དེ་ཡང་འཇམ་དབྱངས་ཆོས་རྗེ་བཀྲ་ཤིས་དཔལ་ལྡན་དང་པེ་ཧར་རྒྱལ་པོའི་དབར་གྱི་འབྲེལ་བའི་སྐོར་ལ་《 ཐམས་ཅད་མཁྱེན་པ་འཇམ་དབྱངས་ཆོས་རྗེ་བཀྲ་ཤིས་དཔལ་ལྡན་གྱི་ཞལ་སྔ་ནས་ཀྱི་རྣམ་པར་ཐར་པ་ངོ་མཚར་རྨད་དུ་བྱུང་བའི་གཏམ་རབ་ཏུ་གསལ་བའི་སྒྲོན་མེ་》ལས།\n“ཤིང་མོ་ལུག་གི་ལོ་སྣེའུ་གཞིས་ཁར་བཞུགས་པའི་ནུབ་གཅིག་རྣལ་ལམ་དུ་འབག་ལུང་པའི་མདར་སྨྲ་སེང་གེ་ཆོས་སྡེ་བྱུང་ས་ན་ཕེབས་པའི་སྣང་བ་བྱུང་། ལྷ་གནམ་ཐེ་དཀར་པོ་ཡིན་ཟེར་བ་ཅིག་བྱུང་ནས་ཁྱེད་ཀྱིས་འདིར་ཆོས་སྡེ་གཅིག་ཐོབ། ངས་ཁྱོད་ལ་བཙུན་པ་སྟོང་ཕྲག་ལྔ་འབུལ་ཟེར་ཅིག་བྱུང་། ཡང་དར་འབག་གི་ནང་ལ་ཡང་བྱོན་པས་ལམ་ན་རྫིང་བུ་མང་པོ་འདུག འདི་རྣམས་ཅི་ཡིན་བྱས་པས་ལོངས་སྤྱོད་ཀྱི་ཆུ་ཡིན་ཟེར། དེ་ནས་ཡར་བྱོན་པས་གླང་ཆེན་རིའི་གདོང་ན་རྫིང་བུ་ལེགས་པོ་ཆུ་འབབ་པ་ཞིག་འདུག་པའི་རྫིང་ཁ་ན་རྗེ་རིན་པོ་ཆེ་བཞུགས་འདུག་པས་ཁྱེད་ཀྱིས་འདིར་ཆོས་སྡེ་གཅིག་ཐོབ། ངས་ཀྱང་ཉན་བཤད་བྱས་པས་འདི་འདྲ་བྱུང་བ་ཡིན་གསུངས་ནས་རྫིང་བུ་ལ་ཕྱག་མཛུབ་བཙུགས་བྱུང་”17ཀྱི་ཞེས་པ་ལྟར། འཇམ་དབྱངས་ཆོས་རྗེ་བཀྲ་ཤིས་དཔལ་ལྡན་གྱིས་འབྲས་སྤུངས་དགོན་པ་ཕྱག་མ་བཏབ་གོང་ལྷ་གནམ་ཐེ་དཀར་པོ་དང་རྗེ་ཙོང་ཁ་པ་ཆེན་པོའི་ལུང་བསྟན་ཐོབ་པ་ཡིན་ཞིང་། འདིར་བརྗོད་པའི་ལྷ་གནམ་ཐེ་དཀར་པོ་ནི་པེ་ཧར་རྒྱལ་པོ་ལ་ཟེར་བ་ཡིན། དེའི་སྐོར《བོད་ཀྱི་ལྷ་འདྲེ་གདོན་བགེགས》 ནང་། “བྷ་ཏ་ཧོར་གྱི་ས་ཆ་རུ་པེ་ཧར་རྒྱལ་པོའི་འབོད་སྲོལ་ནི་ཕོ་ལྷ་གནམ་ཐེབ་དཀར་པོ་ཟེར་བ་དེ་ཡིན། འོན་ཀྱང་མིང་དེ་ལའང་ཟེར་སྲོལ་མི་འདྲ་བ་མང་པོ་ཡོད་དེ། གནམ་ཐིབ་དཀར་པོ། གནམ་ལྷ་དཀར་པོ། གནམ་རྡེའུ་དཀར་པོ། གནམ་སྡེ་དཀར་པོ། གནམ་ཐེལ་དཀར་པོ། གནམ་ཐེ་དཀར་པོ། གནམ་ཐེའུ་དཀར་པོ་སོགས་འབོད་སྟངས་མང་དུ་བྱུང་ཡང་དོན་གཅིག་མིང་གི་རྣམ་གྲངས་ཙམ་ཡིན་”18 ཞེས་དང་། སློབ་དཔོན་པདྨས་མཛད་པའི《རྒྱལ་མདོས》ཞེས་པའི་ཆོ་གའི་ནང་། “ཆོས་སྐྱོང་རྒྱལ་པོ་པེ་ཧ་ར། ། སྐྱེས་སུ་རྒྱལ་པོ་ཆེན་པོ་སྟེ། ། དང་པོ་གནམ་གྱི་སྟེང་དུ་བྱོན། ། གནམ་ལྷ་དཀར་པོ་ཞེས་སུ་གྲགས། ། བར་དུ་ཧོར་གྱི་ཡུལ་དུ་བྱོན། ། སྒོམ་གྲྭ་ཆེན་པོའི་སྲུང་མ་མཛད། ། སྲོག་བདག་རྒྱལ་པོ་ཞེས་སུ་གྲགས། ། ”19 ཞེས་གོང་གི་ཡིག་ཆ་གཉིས་ལས་འཇམ་དབྱངས་ཆོས་རྗེར་ལུང་བསྟན་གནང་མཁན་གྱི་ལྷ་གནམ་ཐེ་དཀར་པོ་ཞེས་པ་འདི་པེ་ཧར་རྒྱལ་པོ་ཡིན་པ་དོགས་པ་སྤུ་ཙམ་གནང་མི་དགོས་སོ། །\nགཞན་ཡང་《རྗེ་བཙུན་ཐམས་ཅད་མཁྱེན་པ་བསོད་ནམས་རྒྱལ་མཚོའི་རྣམ་ཐར་དངོས་གྲུབ་རྒྱ་མཚོའི་ཤིང་རྟ་》ཞེས་པའི་ནང་འདི་ལྟར་འཁོད་ཡོད་དེ། “ཤིང་འབྲུག་ཟླ་བ་བརྒྱད་པའི་ཚེས་བརྒྱད་ཀྱི་ཐོ་རེངས་སྔ་བར་བཞེངས་ཏེ། དཔོན་གཡོག་ཉུང་བསྡུས་གསང་ཐབས་ཀྱི་ཁང་གསར་དུ་གོང་དུ་འབྱོན་པར་ཆས་པའི་ཚེ། གནས་ཆུང་ལྕོག་ཏུ་སྤྲུལ་པའི་ཆོས་སྐྱོང་ཆེན་པོ་རྡོ་རྗེ་འོད་ལྡན་དཀར་པོ་ཐོག་ཕེབས་སུ་སྐུ་ཁོག་ཏུ་ཞུགས་”20 ཞེས་འབྲས་སྤུངས་ནས་དཔོན་གཡོག་ཁག་ཅིག་གསང་བའི་ངང་ནས་སྡེ་པ་རྣམ་རྒྱལ་གྲགས་པའི་སྲས་ཡ་མཚན་ཅན་དེ་ཉིད་འབྲས་སྤུངས་ཆོས་རྗེའི་སྤྲུལ་པའི་སྐུ་སྟེ་རྒྱལ་དབང་སྐུ་ཕྲེང་གཉིས་པ་དགེ་འདུན་རྒྱལ་མཚོའི་སྤྲུལ་སྐུ་དངོས་ཡིན་མིན་སྐོར་བརྟག་པར་མངགས་པས་གནས་ཆུང་ལྕོག་ཏུ་ཆོས་སྐྱོང་ལྷ་ཕེབས་ཏེ་ལུང་བསྟན་གནང་བའི་སྐོར་འཁོད་འདུག ཐེངས་འདིའི་ལྷ་ཕེབས་པའི་ཆོས་སྐྱོང་གི་མཚན་ལ་རྡོ་རྗེ་འོད་ལྡན་དཀར་པོ་ཟེར་བ་ཡིན་པས། པེ་ཧར་རྒྱལ་པོ་ལ་རྡོ་རྗེ་འོད་ལྡན་དཀར་པོ་དང་ལྷ་གནམ་ཐེ་དཀར་པོ་སོགས་འབོད་སྲོལ་མི་འདྲ་བ་མང་པོ་ཡོད་པ་ཤེས་ནུས་པས་འདིར་དཔྱད་གཞི་ཙམ་མོ། །\n2. ལྕོག་པ་བྱང་ཆུབ་དཔལ་ལྡན་དང་གནས་ཆུང་། ལྕོག་པ་བྱང་ཆུབ་དཔལ་ལྡན་ནི་ཤིང་ཕོ་སྤྲེལ་གྱི་ལོའི་ཟླ་བ་དང་པོའི་ཚེས་བཅུའི་ཉིན་སྐུ་བལྟམས། སྐུ་གཟུགས་ཀྱི་མདོག་ཕུན་སུམ་ཚོགས་པའི་རྐྱེན་གྱིས་མཚན་དགྱེས་པའི་རྡོ་རྗེར་གསོལ། ལུག་ལོ་སྟེ་དགུང་ལོ་བཅུ་གཅིག་གི་སྟེང་སྤྱན་སྔ་བ་རིན་ཆེན་སྙིང་པོའི་དྲུང་དུ་དགེ་བསྙེན་གྱི་བསླབ་པ་རྫོགས་པར་བླངས། དེ་ནས་བཀའ་གདམས་གོང་མའི་གདན་ས་སྙེ་ཐང་འོར་དང་། ཡེར་པ། རྭ་སྒྲེང་། བསམ་ཡས། ལྷ་ས་བཅས་ལ་ཕེབས་ཏེ་གདུང་ཤུགས་དྲག་པོས་གསོལ་བ་བཏབ། སྤྲེལ་ལོ་སྟེ་དགུང་ལོ་ཉི་ཤུ་རྩ་ལྔར་སྤྱན་སྔ་བ་རིན་ཆེན་དྲུང་ནས་བསྙེན་པར་རྫོགས་པའི་མཚན་དུ་རིག་པའི་རྒྱལ་པོར་གསོལ། དེ་ནས་ཆོས་ཕྱོགས་ཀྱི་རིག་པའི་གནས་ལ་འབད་པ་ཧུར་ཐག་བྱས། འཇམ་དབྱངས་ཆོས་རྗེ་བཀྲ་ཤིས་དཔལ་ལྡན་གྱིས་རབ་བྱུང་བདུན་པའི་མེ་སྤྲེལ་ལོ་སྟེ་སྤྱི་ལོ་1416 ལོར་དཔལ་ལྡན་འབྲས་སྤུངས་དགོན་པ་ཕྱག་བཏབ་གནང་བའི་ཕྱིས་སུ་དགོན་པའི་གྲྭ་ཚང་བྱེ་བྲག་བདེ་ཡངས་གྲྭ་ཚང་གི་མཁན་རབས་དང་པོ་མཛད་པ་ཡིན།\nལྕོག་པ་བྱང་ཆུབ་དཔལ་ལྡན་དང་པེ་ཧར་རྒྱལ་པོའི་སྐོར་ལ་《དཔལ་ལྡན་འབྲས་སྤུངས་དགོན་གྱི་དཀར་ཆག་དྲི་མེད་དྭངས་གསལ་ཤེལ་གྱི་མེ་ལོང་》ལས། “གུང་ཐང་གླིང་ལོག་རྗེས་མཚལ་པ་བྱམས་པ་ཀུན་དགའ་ཞེས་པས་གསེར་ཁང་དགོན་པ་ནས་པེ་ཧར་གྱི་རྟེན་སྒམ་ཆུར་འཕངས་པས་སྐྱིད་ཆུའི་གཞུང་དུ་བྱུང་ནས་འབྲས་སྤུངས་ཀྱི་མདུན་དུ་འབྱོར་སྐབས་འཁུར་ཞིང་། ལྕོག་པ་བྱང་ཆུབ་དཔལ་ལྡན་ནས་གསོལ་དཔོན་རྟེན་སྒམ་ལེན་དུ་བཏང་གནང་བས་གསོལ་དཔོན་གྱིས་ཆུ་ནང་ནས་བཏོན་ཏེ་འཁུར་ཡོང་སྐབས་ད་ལྟའི་གནས་ཆུང་དགོན་པ་ཆགས་ཡུལ་དུ་སྒྲོ་སྡོང་ཆེན་པོ་ཡོད་པ་དེའི་འགྲམ་དུ་ཕ་བོང་ཆེན་པོ་ཞིག་ཡོད་པའི་སྟེང་སྒམ་བཞག་སྟེ་ངལ་གསོ་སྐབས་སྒམ་ཁ་ཕྱེ་བས་སྒམ་ནང་ནས་བྱ་ཕུག་རོན་ཞིག་ཐོན་སྟབས་གསོལ་དཔོན་ནས་བླ་‘མཁྱེན་’ཞེས་འབོད་པས་ཕ་བོང་དེར་བླ་མ་མཁྱེན་ཞེས་པའི་ཡི་གེའི་རང་བྱོན་བྱུང་བ་ད་ལྟ་མཇལ་རྒྱུ་ཡོད་པ་དེ་ཡིན། ཕུག་རོན་དེ་སྒྲོ་སྡོང་ལ་ཐིམས་པའི་སྐོར་གསོལ་དཔོན་གྱིས་གནས་ལུགས་མཁན་པོར་གསོལ་བས་མཁན་པོས་རྟེན་འབྲེལ་ཅུང་མ་འགྲིག་ཀྱང་མ་འོངས་པ་ན་དེར་གནས་ཆུང་ཆུང་ཞིག་ཆགས་ཡོང་གསུངས་པ་ལྟར་དེ་རྗེས་དགོན་པ་འདི་ཆགས་པ་ཡིན་ཚུལ་གསུངས་”21ཞེས་འཁོད་པ་དང་། ཡང་《དུང་དཀར་ཚིག་མཛོད་ཆེན་མོ་》ཡི་ནང་། མཁན་པོ་ལྕོག་པ་བྱང་ཆུབ་དཔལ་ལྡན་གྱིས་“ཤིང་སྡོང་དེའི་འགྲམ་དུ་རྟེན་ཁང་ཆུང་ངུ་ཞིག་བརྩིགས་པ་དང་། --------རྗེས་སུ་སྡེ་སྲིད་སངས་རྒྱས་རྒྱ་མཚོས་གནས་ཆུང་གི་རྟེན་མཁར་ཆུང་ངུ་དེར་གཞི་བྱས་ནས་གནས་ཆུང་རྡོ་རྗེ་སྒྲ་དབྱངས་གླིང་ཞེས་པའི་དགོན་པ་དེ་བཏབ་པ་ཡིན” 22 ཞེས་འཁོད་པས་ལྕོག་པ་བྱང་ཆུབ་དཔལ་ལྡན་གྱིས་སྐབས་དེ་དུས་པེ་ཧར་གྱི་བླ་ཤིང་ཡིན་ཟེར་བའི་ཤིང་སྒྲོ་སྡོང་དེའི་འགྲམ་དུ་སྲུང་མའི་རྟེན་ཁང་ཆུང་ངུ་ཞིག་བརྩིགས་པ་ཤེས་ཐུབ།\nདེ་ཡང་རང་ཉིད་ཀྱི་ལག་ཏུ་སོན་པའི་དཔེ་ཐུང་བྲིས་མ《ལྕོག་པ་བྱང་ཆུབ་དཔལ་ལྡན་པའི་རྣམ་ཐར་རགས་བསྡུས་ཆོས་སྐྱོང་ཆེན་པོའི་འབྱུང་ཁུངས་》ཞེས་པའི་ནང་ལྕོག་པ་བྱང་ཆུབ་དཔལ་ལྡན་གྱིས་པེ་ཧར་རྒྱལ་པོ་གདན་དྲངས་པའི་སྐོར་འདི་ལྟར་འཁོད་འདུག “སྔོན་གྱི་ལས་དབང་གིས་ཚལ་པ་ཁྲི་དཔོན་དོན་ཡོད་རྡོ་རྗེས་ས་གླང་ཧོར་ཟླ་དང་པོའི་ཚེས་གསུམ་ལ་དཔེ་ཧར་འདི་ཉིད་ཁོད་དུ་རླན་ས་ལུང་སྨྲས། གུང་ཐང་མེ་ཡི་འཇིགས་དུས་འདིར། དོན་ཡོད་རྡོ་རྗེ་དག་པའི་ཞིང་དུ་གཤེགས། དཔེ་ཧར་ང་ནི་ཨོ་རྒྱན་གླིང་དུ་འགྲོ། ། ཞེས་སོགས་ལུང་སྨྲས་པས། སློབ་དཔོན་ཁྲོ་གཏུམ་ཆེ་བའི་ཤིས། དཔེ་ཧར་བསྐོར་རྫས་ལུས་གཡར་བཅས་པ་རྣམས་ཆུ་བོའི་གཞུང་ལ་ཞིག་ལན་མང་གསུངས། གདུང་འཛིན་བརྒྱུད་པར་བཅས་པའི་ཞུས་པ་ལ། ཕ་མེས་སྲུང་མ་ཡིན་པས་ཆུ་ལ་བསྐུར་བས་ག་ལ་མཐུས། འཁོར་འབྲངས་རྣམས་ལ་གནོད་འཚེ་ཆེན་པོ་ཡོང་ཞུས་པས། སློབ་དཔོན་ཞལ་ནས། ང་ནི་མི་འཆི་གུང་ཐང་མེས་མི་འཇིག ཁོ་ཨོ་རྒྱན་དུ་འགྲོ་ན་ངས་ལས་སྦྱར་རོ་གསུངས་ནས། ནས་ཀྲོངས་སྟོན་གླང་དམར་སད། དཔེ་ཧར་དཀོར་རྫས་ལུས་གཡར་བཅས་སྐུ་སྐྱེ་ཆུར་གསུང་འཁོར་འབངས་གདུང་འཛིན་རྣམས་ཀྱི་དཔེ་ཧར་དཀོར་རྫས་ལུས་གཡར་བཅས་ཆུ་བོའི་གཞུང་དུ་ཀོ་བར་གདན་འདྲེན་པར་བརྩམས་”23ཞེས་པེ་ཧར་རམ་དཔེ་ཧར་རྒྱལ་པོ་སྐྱིད་ཆུའི་ནང་དུ་འཕངས་པའི་སྐོར་དང་། ཡང་“ཆུ་བོའི་གཞུང་ལ་ཕེབས། དར་འབག་དམར་སེར་ཅན་གྱི་མདར་ཕེབས། རྗེའི་ནས་མདངས་གསུམ་རྨི་ལམ་ཤིན་ཏུ་བཟང་། ནམ་མཁའ་ནས་མི་དཀར་པོ་ཞིག་གི་ང་ལེན་ང་ལེན་ཟེར་བའི་སྒྲ་དང་བཅས་བྱུང་། འཇའ་འོད་ཀྱི་གུར་ཕུབ་པའི་ནང་ཞིག་ནས་དུང་སོ་འཁོར་མར་ཡོད་པ། གཡུའི་སྨིན་མ་ཅན་རྟ་དཀར་གཞོན་པ། འཁོར་ཚོགས་མང་པོ་བྱུང་སྟེ། བདག་གི་རྐང་པ་སྤྱི་བོར་བླངས། ལུས་ཀྱི་དྲི་མ་རྣམ་བསལ་མི་སྙིང་སྟོང་ཕྲག་གཅིག་སྦྱིན་ཟིན། ལྟས་ཀྱང་མང་ཙམ་བྱུང་བས། དེ་རིང་མགྲོན་ཡོང་བ་ཡོད་པས་གྲབས་གྱིས་ཤིག་གསུང་” 24ཞེས་སྐྱིད་ཆུར་བསྐུར་བའི་རྟེན་སྒམ་དེ་ཉིད་མཁན་པོ་ལྕོག་པ་བྱང་ཆུབ་དཔལ་ལྡན་ལ་ལེན་དགོས་པའི་ལུང་བསྟན་གནང་བའི་སྐོར་དང་། “ཚེས་ལྔའི་ཉིན་གུང་ཙམ་ལ་དར་འབག་དམར་སེར་ཅན་གྱི་མདའ་སྐྱིད་ཆུའི་འགྲམ་དཔེ་ཧར་བསྐོར་རྫས་ལུས་གཡར་དང་བཅས་པ་བཞུགས་པ། འཇའ་གུར་ཕུབ། འཇའ་དཀར་ཞིག་སློབ་དཔོན་གྱི་དྲུང་སླེབས་བྱུང་བས། དྲུང་གྲགས་པ་རྒྱན་མཚན། དྲུང་དོན་གྲུབ་རབ་བརྟན་གཉིས་ལ་ལུང་པའི་མར་ངེད་རང་གི་མགྲོན་སླེབས་སོང་། གུར་ཡང་ཕུབ་འདུག གདན་དྲངས་ཤོག་གསུང་། མཛུབ་རིས་མཛད། དྲུང་པ་གཉིས་ཀྱི་མྱུར་དུ་བྱོན་ནས་གཟིགས་”25ཞེས་པེ་ཧར་རྒྱལ་པོ་སྐྱིད་ཆུའི་འགྲམ་དུ་ལེན་པའི་བརྒྱུད་རིམ་རགས་རིམ་ཞིག་འཁོད་འདུག ད་དུང་“སློབ་དཔོན་གྱི་རྟ་བྲ་ནག་རླུང་ཤུགས་ཅན་ཤི་བའི་མགོ་དབྱངས་མགོ་བཅས་ཤ་གླད་མདོའི་སྐྱ་ཧང་ངེ་བ་དེ་སློབ་དཔོན་གྱི་མདུན་དུ་ཡོད་པར། དཔེ་ཧར་དཀོར་རྫས་ལུས་གཡར་དང་བཅས་པ་སློབ་དཔོན་གྱི་མདུན་དུ་འབྱོར་”26ཞེས་སྲུང་མ་དེ་ཉིད་གདན་དྲངས་པའི་སྐོར་དང་། “རྗེ་ཉིད་ཀྱི་དངུལ་རྡུང་པའི་ཡུམ་སྒྲོལ་མ་ལྷ་མཛེས་གྲོངས་པའི་དགོངས་རྫོགས་སུ་གཡུ་གསེར་ཞོ་སྟོང་རི་བའི་གཙོས་དངོས་ཆས་རྣམས་རྫོགས་བྱང་དུ་བསྔོ་བའི་ཕྱིར་དུ་ཕུལ་བའི་ཐོག སློབ་དཔོན་གྱི་ཕྱག་ཏུ་བཞེས་ནས། སྒྲོན་མ་ལྷ་མཛེས་བདེ་བ་ཅན་དུ་སོང་གསུངས་ནས་བསྔོ་བ་སྨོན་ལམ་གྱི་འཚམས་སྦྱོར་རྒྱས་པ་མཛད། གཡུ་ཕྱག་ཏུ་བཞེས། རྟ་མགོའི་མགོར་བཞག་ཏེ་དཔེ་ཧར་རྟེན་མདོས་འདི་ལ་འཆོལ། སྔར་བཅོལ་ལེགས་པའི་བཏང་རག་གཉན་པོ་དང་། བཅོལ་ལེགས་པའི་ས་སྟོང་བརྟེན་དུ་འཛུགས། ......རྟ་མགོ་གཡུ་ཕྲ་ཅན་དེ་དེ་ནས་བྱུང་། རྗེའི་ཞལ་ནས། སྟག་དངོས་དུང་བའི་ཞལ་ངོར་བཀའ་བསྒོས་ཏེ། ང་ཡི་ཆོས་གསུང་དཔེ་ཧར་འདི་ཉིད་ལ་གནས་ཆུང་ཆུང་ཞིག་བཞེངས་ཤིག་གསུང་། བླ་མའི་བཀའ་བཞིན་ལེགས་པར་སྒྲུབ་ནས། རྗེ་ཉིད་ཀྱི་རྟ་མགོས་གཙོས་སྐུ་གསུང་ཐུགས་ཀྱི་རྟེན་མདོས་དང་བཅས་པ་བཞེངས། དཔལ་འཁོར་ལོ་སྡོམས་པའི་སྒོ་ནས་རབ་ཏུ་གནས་པ། ...… བརྟེན་གསོལ་གྱི་རྒྱུན་དེ་ལྟར་ཚུགས་པ་ཡིན་ཞིང་གནས་ཆུང་ཞེས་མིང་གི་ཐོག་མར་གཏད་པ་དེ་ལྟར་ཡིན་” 27ཞེས་གནས་ཆུང་དེ་ཉིད་སྲུང་མའི་རྟེན་མདོས་གནས་སའི་གཞི་བཙུགས་པའི་སྐོར་འཁོད་འདུག འོན་ཀྱང་དཔེ་ཐུང་བྲིས་མ་དེ་ཉིད་ཀྱི་རྩོམ་པ་པོ་དང་རྩོམ་དུས་མི་གསལ་བ་མ་ཟད། ཡིག་ནོར་མང་དུ་མཆིས་ནའང་། ཁོ་བོས་རང་བཟོ་མ་བྱས་པར་ཇི་མ་ཇི་བཞིན་ལུང་དྲངས་ཏེ་དཔྱད་གཞིའི་ཚུལ་དུ་བཀོད་པའོ། །\n3. རྒྱལ་དབང་དགེ་འདུན་རྒྱ་མཚོ་དང་སྒྲོ་སྡོང་ལྷ་ཁང་། རྒྱལ་དབང་སྐུ་ཕྲེང་གཉིས་པ་དགེ་འདུན་རྒྱ་མཚོ་ནི་རབ་བྱུང་བརྒྱད་པའི་མེ་སྤྲེལ་ལོ་སྟེ་སྤྱི་ལོ་1476 ལོར་གཙང་རྟ་ནག་ཏུ་སྐུ་བལྟམས། དགུང་ལོ་བཅུ་གཅིག་སྟེང་བཀྲ་ཤིས་ལྷུན་པོའི་གདན་སར་ཕེབས། པཎ་ཆེན་ལུང་རིགས་རྒྱ་མཚོའི་མདུན་ནས་དགེ་བསྙེན་གྱི་སྡོམ་པ་བཞེས། མཚན་དགེ་འདུན་རྒྱ་མཚོ་ཞེས་གསོལ། དེ་ནས་རྒྱལ་རྩེ་དཔལ་འཁོར་ཆོས་སྡེ་དང་། དཔལ་ལྡན་འབྲས་སྤུངས་ཆོས་སྡེ། བྱང་རྭ་སྒྲེང་། ལྷོ་ཁ་བསམ་ཡས། འཕྱོངས་རྒྱས། རྩེད་ཐང་། རིན་ཆེན་སྒང་སོགས་སུ་ཕེབས་ཏེ་པཎ་ཆེན་ཡེ་ཤེས་རྩེ་མོ་དང་། འཇམ་དབྱངས་ལེགས་ཆོས། མཁས་གྲུབ་ནོར་བཟང་རྒྱ་མཚོ་སོགས་བླ་མར་བསྟེན་ཏེ་རིག་པའི་གནས་ལ་སྦྱངས་བརྩོན་ཧུར་ཐག་བྱས། མེ་གླང་ལོ་སྟེ་སྤྱི་ལོ་1517ལོར་དཔལ་ལྡན་འབྲས་སྤུངས་དགོན་པའི་གདན་ཁྲིར་ཕེབས་ཤིང་འཆད་རྩོད་རྩོམ་གསུམ་གྱིས་དུས་འདའ་བར་མཛད་ནས་ཆོས་སྡེ་འཛིན་སྐྱོང་མཛད། ས་སྟག་ལོ་སྟེ་སྤྱི་ལོ་1518 ལོར་ནས་བཟུང་སླར་ཡང་འབྲས་སྤུངས་སྨོན་ལམ་ཆེན་མོ་འཛིན་སྐྱོང་མཛད། མཐར་རབ་བྱུང་དགུ་པའི་ལྕགས་གླང་ལོ་སྟེ་སྤྱི་ལོ་1541 ལོར་འབྲས་སྤུངས་སུ་སྐུ་མྱ་ངན་ལས་འདས། གདུང་རྟེན་འབྲས་སྤུངས་དགོན་པར་བཞུགས།\nརྒྱལ་དབང་དགེ་འདུན་རྒྱ་མཚོ་དང་པེ་ཧར་རྒྱལ་པོའི་དབར་གྱི་འབྲེལ་བའི་སྐོར་ལ་སྡེ་སྲིད་སངས་རྒྱས་རྒྱ་མཚོས་ལྷན་ཐབས་སུ་བསྩལ་བའི་《གནས་ཆུང་དཀར་ཆག་》ཏུ། “ཆོས་རྒྱལ་ཆེན་པོ་འདི་ཉིད་ཀྱང་དབུ་རུ་ཡང་དགོན་གྱི་གཙུག་ལག་ཁང་དུ་གནས་བཞིན་པ་དང་། ཐམས་ཅད་མཁྱེན་པ་དགེ་འདུན་རྒྱ་མཚོའི་དུས་གང་ན་བསྟན་པ་ཚུལ་བཞིན་གནས་པ་དེར་མ་བོས་ཀྱང་འདུ་ཞིང་དགྱེས་པ་ནི་རྡོ་རྗེའི་གཡར་དམ་གཉན་པོ་མི་འདའ་བའི་རྟགས་ཡིན་པ་ལྟར་ཞྭ་སེར་ཅོད་པན་འཆང་བའི་བསྟན་པ་སྤེལ་ཞིང་ཆོས་སྡེ་ཆེན་པོ་འདིའི་སྲུང་མ་དང་བཅས་ཡང་དགོན་ནས་རྟ་མགོའི་རྣམ་པར་ཕེབས་ཤིང་། གསོལ་མཆོད་འཕྲིན་བཅོལ་གནང་བས་ཐམས་ཅད་མཁྱེན་པའི་འཕྲིན་ལས་ཐོགས་པ་མེད་དུ་བསྒྲུབས”28 ཞེས་རྒྱལ་དབང་དགེ་འདུན་རྒྱ་མཚོའི་སྐུ་དུས་སུ་སྲུང་མ་དེ་ཉིད་དབུ་རུ་ཚལ་ཡང་དགོན་ནས་འབྲས་སྤུངས་དགོན་པར་སྤྱན་དྲངས་ཏེ་དགོན་ཆེན་དེ་ཉིད་ཀྱི་སྲུང་མར་བསྐོས་པ་ཡིན། ཕྱིས་སུ་པེ་ཧར་རྒྱལ་པོའི་བླ་ཤིང་རྟེན་དུ་བཞུགས་པའི་གནས་ཆུང་དགོན་པའི་བྱེ་བྲག་སྒྲོ་སྡོང་ལྷ་ཁང་དེ་ཉིད་ཀྱང་རྒྱལ་དབང་དགེ་འདུན་རྒྱ་མཚོས་ཕྱག་བཏབ་པ་ཡིན།\n4. སྡེ་སྲིད་སངས་རྒྱས་རྒྱ་མཚོ་དང་གནས་ཆུང་དགོན་པ། སྡེ་སྲིད་སངས་རྒྱས་རྒྱ་མཚོ་ནི་རབ་བྱུང་བཅུ་གཅིག་པའི་ཆུ་སྦྲུལ་ལོ་སྟེ་སྤྱི་ལོ་1653ལོར་དབུས་ལྷ་ལྡན་ཞིང་སའི་སྐྱིད་ཤོད་ཉང་བྲན་གྲོང་སྨད་པའི་ཁྱིམ་དུ་སྐུ་བལྟམས། བྱིས་པའི་དུས་སུ་ལ་མོ་ཚངས་པས་མཚན་དཀོན་མཆོག་དོན་གྲུབ་ཅེས་གསོལ། རྗེས་སུ་རྒྱལ་དབང་ལྔ་པ་ཆེན་པོས་སངས་རྒྱས་རྒྱ་མཚོ་ཞེས་པའི་མཚན་གསོལ། དགོང་ལོ་བརྒྱད་དུ་སོན་པ་ནས་བཟུང་རྒྱལ་དབང་ལྔ་པ་ཆེན་པོ་དང་སྡེ་སྲིད་འཕྲིན་ལས་རྒྱ་མཚོ་རྣམ་གཉིས་ཀྱི་མདུན་ནས་རིག་པའི་གནས་ལ་སྦྱངས་པ་ཧུར་ཐག་མཛད། དེའི་དུས་སུ་རྒྱལ་དབང་ལྔ་པས་ཆབ་སྲིད་འཛིན་སྐྱོང་གི་བསླབ་སྟོན་ཡང་མཛད་པའི་རྐྱེན་གྱིས་ཆོས་སྲིད་གཉིས་ཀྱི་མཁྱེན་རྒྱ་རྒྱ་ཆེར་འཕེལ། ས་ལུག་ལོ་སྟེ་སྤྱི་ལོ་1679ལོར་སྡེ་སྲིད་སངས་རྒྱས་རྒྱ་མཚོ་དགུང་ལོ་ཉེར་བདུན་ལ་སོན་པའི་དུས་སུ་བཅའ་ཡིག་ཕྱག་རྗེས་ཀྱིས་བརྒྱན་པ་བསྩལ་ཏེ་སངས་རྒྱས་རྒྱ་མཚོ་ཉིད་སྡེ་སྲིད་ལ་བསྐོས། དེ་ནས་བཟུང་དགའ་ལྡན་ཕོ་བྲང་གི་སྲིད་དབང་སྲ་བརྟན་དང་འཐུས་ཚང་གཏོང་བའི་ཆེད་དུ་འབད་བརྩོན་ཧུར་ཐག་གནང་བ་མ་ཟད། བོད་ཀྱི་རིག་གནས་བྱ་གཞག་ཐད་ལ་ཡང་མཛད་རྗེས་ཆེན་པོ་བཞག མཐར་རབ་བྱུང་བཅུ་གཉིས་པའི་ཤིང་བྱ་ལོ་སྟེ་སྤྱི་ལོ་1705ལོའི་ཟླ་བ་ལྔ་པའི་ཚེས་བཅུ་བདུན་ཉིན་སོག་དམག་གིས་སྐུ་བཀྲོངས་སོང་། སྡེ་སྲིད་སངས་རྒྱས་རྒྱ་མཚོས་པེ་ཧར་རྒྱལ་པོའི་གཞི་ཆགས་སའི་དགོན་པ་གནས་ཆུང་རྡོ་རྗེ་སྒྲ་དབྱངས་གླིང་བཏབ་པ་ཡིན་ཏེ། “འདི་ནི་རབ་བྱུང་བཅུ་གཅིག་པའི་ལྕགས་བྱི་ནས་ས་སྤྲེལ་(1660-1668)བར་ལོ་དགུ་རིང་བོད་ཀྱི་སྲིད་སྐྱོང་མཛད་པོ་སྡེ་སྲིད་འཕྲིན་ལས་རྒྱ་མཚོའི་སྐུ་དུས་སུ་རྩིགས་རྨང་བཏིང་གྲུབ་རུང་། ཆོས་སྐྱོང་ཆེན་པོས་ངའི་གནས་གཞི་ལས་སྔགས་ཁང་རྒྱག་དགོས་ཚུལ་གསུངས་པས་ལུས་ཤིང་། དེ་རྗེས་རྒྱལ་དབང་ལྔ་པ་ཆེན་པོས་བཀའ་ཡི་གནང་བ་བསྩལ་བ་ལྟར། སྡེ་སྲིད་སངས་རྒྱས་རྒྱ་མཚོ་སྟེ་ལྷ་སྲས་མུ་ནེ་བཙན་པོའི་རྣམ་སྤྲུལ་དུ་སློབ་དཔོན་པདྨའི་ལུང་གིས་ཟིན་པར་གྲགས་པ་འདིས་ཕྱག་བཏབ་པ་ཡིན་ཞིང་། དེ་ཡང་སྔར་ཆོས་རྒྱལ་ཁྲི་སྲོང་ལྡེའུ་བཙན་གྱིས་བསམ་ཡས་ལུགས་གསུམ་མི་འགྱུར་ལྷུན་གྱིས་གྲུབ་པའི་གཙུག་ལག་ཁང་བཞེངས་པའི་རྣམ་པར་ཐར་པའི་རྗེས་སུ་འགྲོ་སྟེ། ཐོག་མའི་ཤོག་ཁྲ་དང་བཅས་གང་ཅིའི་ལྗགས་བཀོད་སྡེ་སྲིད་རང་ནས་གནང་ཞིང་། དོ་དམ་སྐྱིད་སྟོད་པ་བསྟན་པ་རྒྱལ་མཚན་དང་། ཕུ་ལུང་པ་ཕུན་ཚོགས་སྐལ་བཟང་། ཤིང་བཟོ་120 རྡོ་བཟོ་93 ཞལ་མཁན་7 ཤིང་ཆ་འདྲེན་མི་40 མགར་བ་31 དངུལ་མགར་15ཚགས་པ་38 བལ་པོ་ལྡེ་བོ་ཅན་2 ཟངས་རྡུང་3 འུལ་ལག་ལྔ་སྟོང་བཅས་ཀྱིས་རབ་བྱུང་བཅུ་གཅིག་པའི་ལྕགས་བྱ་ལོར་འགོ་བཙུགས་ཏེ་ཆུ་ཁྱི་ལོར་བཟོ་སྟོན་སྟར། ཆུ་ཕག་ལོར་རྟེན་དང་བརྟེན་པ་བཟོ་སྣ་བརྒྱད་ཀྱིས་འཕགས་པའི་ངོ་མཚར་ཁྱད་ཆོས་དང་བཅས་ཏེ་བསྐྲུན་ཟིན་པ་དང་། ལོ་དེའི་ཐ་སྐར་ཟླ་བའི་ཚེས་བཅུ་བཞི་ཉིན་སུམ་ལྡན་རིགས་སྔགས་འཆང་བ་དགེ་སློང་འཇམ་དབྱངས་གྲགས་པས་རྡོ་རྗེ་སློབ་དཔོན་གནང་སྟེ། ལྷ་སྔགས་ཡེ་ཤེས་ཀྱི་རྣལ་འབྱོར་ཟབ་མོ་ལ་གནས་པའི་རྣམ་པར་རྒྱལ་བའི་ཕན་བདེ་ལེགས་བཤད་གླིང་འདུས་ཚོགས་ཀྱིས་རབ་གནས་ཀྱི་ཆོ་ག་རྒྱས་པ་དང་བཅས་ལེགས་པར་གྲུབ་པ། དེའང་སྡེ་སྲིད་སངས་རྒྱ་མཚོའི་གསུང་ལས། སྡེ་བརྒྱད་དྲེགས་པ་ངང་གིས་འདུ་བའི་གནས། ། མི་ཆུང་སྲིད་པ་ཡངས་པོར་ཤོང་ནུས་པ། ། སྤྲུལ་བའི་པེ་ཧར་ཡུམ་བློན་དགྱེས་པའི་ཚུལ། ། བཟོ་སྣ་བརྒྱད་ཀྱིས་འཕགས་པའི་ཡ་མཚན་ལྕོག། ལྕགས་ཁམས་གཉིས་སྐྱེས་ལོ་ལ་འགོ་བརྩམས་ཏེ། ། བེཌར་ཞུན་མའི་མདངས་འཛིན་སུམ་ལྡན་ལོར། ། ལེགས་པར་གྲུབ་པའི་ངོ་མཚར་གན་དྷོ་ལ། ། ཞེས་གསལ་བ་ལྟར་གྲུབ་པ་དེ་སྐབས་དེ་སྔའི་གནས་ཆུང་གཡུ་ལོ་བཀོད་དགོན་དང་། སྒྲོ་སྡོང་ལྷ་ཁང་ཞེས་པ་གཅིག་ཏུ་བསྒྲིལ་ཏེ་དགོན་མིང་དུ་གནས་ཆུང་རྡོ་རྗེ་སྒྲ་དབྱངས་གླིང་ཞེས་གསོལ་” 29 ཞེས་སྡེ་སྲིད་སངས་རྒྱས་རྒྱ་མཚོས་དེ་སྔོན་ཡུལ་འདིར་ཆགས་པའི་ལྷ་སྲས་མུ་ནེ་བཙན་པོས་ཕྱག་བཏབ་པའི་གསན་ཆུང་གཡུ་ལོ་བཀོད་དགོན་དང་རྒྱལ་དབང་དགེ་འདུན་རྒྱ་མཚོས་ཕྱག་བཏབ་པའི་སྒྲོ་སྡོང་ལྷ་ཁང་གཉིས་གཅིག་ཏུ་བསྒྲིལ་ཏེ་རྒྱ་བསྐྱེད་མཛད་ནས་གནས་ཆུང་རྡོ་རྗེ་སྒྲ་དབྱངས་གླིང་ཞེས་པེ་ཧར་རྒྱལ་པོའི་གཞི་སྡོད་དགོན་པ་འདི་ཉིད་ཕྱག་བཏབ་པ་ཡིན་ལ། ད་ལྟའི་ཆར་ཡང་འུ་ཅག་གི་མིག་ལམ་དུ་བཟོ་བཀོད་རྣམ་པར་བཀྲ་བའི་གདན་ས་འདི་ཉིད་འཆར་ཐུབ་པ་ནི་སྐབས་དེ་དུས་ཀྱི་འཛུགས་སྐྲུན་ཡིན་ནོ། །\nཔེ་ཧར་རྒྱལ་པོ་ལ་གོང་དུ་ཞུས་པའི་མིང་གི་རྣམ་གྲངས་ཏེ་ལྷ་གནམ་ཐེ་དཀར་པོ་དང་རྡོ་རྗེ་འོད་ལྡན་དཀར་པོ་ཞེས་འབོད་སྲོལ་ཡོད་པ་གང་ཞིག གཞན་ད་དུང་“གནས་ཆུང་ཆོས་སྐྱོང་ངམ་རྒྱལ་པོ་སྐུ་ལྔ། བྱང་ཕྱོགས་འཕྲིན་ལས་རྒྱལ་པོའི་བཀའ་ཡི་བློན་པོ། རྡོ་རྗེ་གྲགས་ལྡན་པེ་ཧར་རྒྱལ་པོ་སོགས་དོན་གཅིག་མིང་གི་རྣམ་གྲངས་ཡིན། ”30 པེ་ཧར་རྒྱལ་པོ་འདི་ཉིད་གདུལ་བྱའི་ཁྱད་ཆོས་ལ་གཞིགས་ཏེ་སྐུ་རིགས་ལྔ་ཙམ་བསྟན་པ་ཡིན་པས། དུས་རྒྱུན་དུ་རྒྱལ་པོ་སྐུ་ལྔ་ཞེས་གྲགས་པ་ཡིན་ཞིང་། དེ་དག་རེ་རེ་བཞིན་དྲངས་ན་འདི་ལྟར་ཏེ། “དེའང་གདོད་མའི་སངས་རྒྱས་ཀུན་ཏུ་བཟང་པོ་ཞེས་བྱ་བའི་ཡེ་ཤེས་དང་ཐུགས་རྗེའི་ཡོན་ཏན་ཐམས་ཅད་ཀྱི་ངོ་བོ། འཁོར་འདས་མ་ལུས་པའི་སྤྱི་དཔལ་དུ་གྱུར་པ་དེ་ཉིད་ཀྱི་རང་མདངས་འགག་པ་མེད་པའི་ལོངས་སྤྱོད་རྫོགས་པའི་སྐུ་རིགས་ལྔར་ཤར་བ་ལས། གདུལ་བྱ་མི་བསྲུན་དྲག་པོས་གདུལ་བར་འོས་པ་རྣམས་ཀྱི་ངོར་ཞེ་སྡང་རྣམ་པར་དག་པ་ཆོས་ཀྱི་དབྱིངས་ཀྱི་ཡེ་ཤེས་ངོ་བོ་རྣམ་པར་སྣང་མཛད་ཀྱི་རྣམ་སྤྲུལ་དབུས་ཕྱོགས་ཐུགས་ཀྱི་རྒྱལ་པོ། གཏི་མུག་རྣམ་པར་དག་པ་མེ་ལོང་ཡེ་ཤེས་ཀྱི་ངོ་བོ་རིན་ཆེན་འབྱུང་ལྡན་གྱི་སྤྲུལ་བ་ཤར་ཕྱོགས་སྐུའི་རྒྱལ་པོ། ང་རྒྱལ་རྣམ་པར་དག་པ་མཉམ་མེད་ཡེ་ཤེས་ཀྱི་ངོ་བོ་རིན་ཆེན་འབྱུང་ལྡན་གྱི་སྤྲུལ་བ་ལྷོ་ཕྱོགས་ཡོན་ཏན་རྒྱལ་པོ། གདོད་ཆགས་རྣམ་པར་དག་པ་སོ་སོར་རྟོག་པའི་ཡེ་ཤེས་ཀྱི་ངོ་བོ་སྣང་བ་མཐའ་ཡས་ཀྱི་སྤྲུལ་བ་ནུབ་ཕྱོགས་གསུང་གི་རྒྱལ་པོ། ཕྲག་དོག་རྣམ་པར་དག་པ་བྱ་གྲུབ་ཡེ་ཤེས་ཀྱི་ངོ་བོ་དོན་ཡོད་གྲུབ་པའི་རྣམ་སྤྲུལ་བྱང་ཕྱོགས་འཕྲིན་ལས་རྒྱལ་པོ་”31བཅས་སྡེ་སྲིད་སངས་རྒྱས་རྒྱ་མཚོས་མཛད་པའི་《 གནས་ཆུང་དགོན་པའི་ལྷན་ཐབས་ཀྱི་དཀར་ཆག་》ཏུ་གསལ་ཞིང་། མཁན་སློབ་ཆོས་གསུམ་གྱིས་པེ་ཧར་རྒྱལ་པོ་བསམ་ཡས་དགོན་པའི་སྲུང་མར་བསྐོས་པའི་སྐབས་སུ་དེ་ལ་འཁོར་དང་བཅས་པ་ཡོད་དེ། “རྒྱལ་པོ་སྐུ་ལྔ། ཡུམ་ལྔ། བློན་པོ་ལྔ། རུ་འདྲེན་ལྔ། བཤན་པ་ཡང་ལེ་ཝེར་རམ་གནོད་སྦྱིན་ཙིའུ་དམར་པོ་རྣམས་སོ། སྐུ་ལྔ་ནི། སྐུ་མོན་བུ་བུ་ཊ། གསུང་དགྲ་ལྷ་སྐྱེས་གཅིག ཐུགས་བརྒྱ་བྱིན་རྒྱལ་པོ། ཡོན་ཏན་གནོད་སྦྱིན་ཤིང་བྱ། འཕྲིན་ལས་པེ་ཧར་རྒྱལ་པོ་དང་། ཡུམ་ལྔ་ནི། སྐུ་བདུད་མོ་རོ་ལངས། གསུང་མཛེས་བྱེད་པདྨ་སྐྱེས། ཐུགས་ཤན་ཏིང་རོ་ཟན། ཡོན་ཏན་གསེར་གྱི་སྤུ་གྲི་མ། འཕྲིན་ལས་བདུད་བཟང་སྨིན་དཀར། བློན་པོ་ལྔ་ནི། སྐུ་བྱ་ཁྲིད་མིག་གཅིག གསུང་རྡོ་རྗེ་གྲགས་ལྡན། ཐུགས་དཀའ་ཡི་བྱ་ར་བ། ཡོན་ཏན་བྱ་རྒོད་ཐང་ནག འཕྲིན་ལས་པུ་ཏྲ་ནག་པོ”32བཅས་ཡིན།\nགཞན་འབོད་སྲོལ་མི་འདྲ་བ་ད་དུང་གནམ་ཐིབ་དཀར་པོ། གནམ་ལྷ་དཀར་པོ། གནམ་རྡེའུ་དཀར་པོ། གནམ་སྡེ་དཀར་པོ། གནམ་ཐེལ་དཀར་པོ། གནམ་ཐེའུ་དཀར་པོ། རྒྱལ་པོ་ཤིང་བྱ་ཅན་སོགས་ཡོད་ཅིང་། པེ་ཧར་ཞེས་པའི་ཡིག་འབྲུ་འདི་གཉིས་ལ་ཡང་འབྲི་སྲོལ་མི་འདྲ་བ་བེ་ཧར། བེ་ཀར། དཔེ་ཀར། དཔེ་ཧར་སོགས་ཡོད་པ་ཡིན་ཡང་མིང་གི་འབོད་སྟངས་མི་འདྲ་བ་ལས་དོན་གཅིག་མིང་གི་རྣམ་གྲངས་ཡིན་པ་ཤེས་དགོས་སོ། །\nཔེ་ཧར་རྒྱལ་པོའི་སྐུ་ཡི་ཁྱད་ཆོས་སྐོར་ལ་འཇིགས་མེད་ཆོས་ཀྱི་རྡོ་རྗེས་རྩོམ་སྒྲིག་གནང་བའི་《 བོད་བརྒྱུད་ནང་བསྟན་ལྷ་ཚོགས་ཆེན་མོ་》 ཞེས་པའི་ནང་དེ་ལྟར་འཁོད་ཡོད་དེ། “ དབུས་ཐུགས་རྒྱལ་མཐིང་ནག་དར་གྱི་བེར་དང་དོམ་གྱི་སློག་པ་ཅན། དབུ་ལ་དར་ནག་གི་ཐེབས་ཞུ་གསོལ་ཞིང་། ཕྱག་གཡས་བདུད་ཞགས་དང་གཡོན་སྤུ་གྲི་ཐོགས་པ་གླང་ཆེན་སྣ་རིང་ལ་ཆིབས་ནས་རོལ་ཏུ་གློག་དམར་ཁྲིད་པ་དང་། ཤར་དུ་སྐུ་རྒྱལ་མོན་བུ་པུ་ཏྲ་མཐིང་ནག་བདེན་ཏྲི་ནག་པོའི་གོས་དང་དར་ནག་གི་ཐེབས་ཞུ་གསོལ་བ། ཕྱག་གཡས་ན་རྡོ་རྗེ་དང་ཤེར་གཤང་གི་གསེག་ཤང་ཐོགས་པ་སེངྒེ་ལ་བཅིབས་ནས་རོལ་ཏུ་དོམ་ནག་ཁྲིད་པ། ལྷོར་ཡོན་རྒྱལ་ཤིང་བྱ་ཅན་མཐིང་ནག་སྦྲུལ་དང་སྟག་གི་གོས་ཅན་དབུ་ལ་ཐང་ཐེབ་ཁྱུང་མགོ་ཅན་གསོལ་བ། ཕྱག་གཡས་དགྲ་སྟ་དང་གཡོན་བདུད་ཞགས་ཐོགས་པ་བདུད་རྟ་རྟིང་བཀའ་ལ་བཅིབས་ནས་རོལ་ཏུ་གཡུ་འབྲུག་ཁྲིད་པ། ནུབ་ཏུ་གསུང་རྒྱལ་དགྲ་ལྷ་སྐྱེས་གཅིག་དམར་པོ་དར་ནག་གི་བེར་ཅན་དབུ་ལ་སྨྱགས་ཞུ་གསོལ་བ། ཕྱག་གཡས་སྦའི་འགྱིང་འཁར་དང་གཡོན་བ་དན་གྱི་བེང་ཆེན་ཐོགས་པ་དྲེལ་ནག་རྐང་དཀར་ལ་བཅིབས་ནས་རོལ་ཏུ་སྤྱང་མོ་ཁྲིད་པ། བྱང་དུ་འཕྲིན་རྒྱལ་བེ་ཧར་དཀར་ནག་དམར་བའི་ཞལ་གསུམ་ཕྱག་དྲུག་པ་དར་དཀར་གྱི་རལ་ག་དང་སྟག་ལྤགས་ཀྱི་ཤམ་ཐབས་ཅན་དབུ་ལ་ཚགས་ཞུ་གསོལ་བ་དང་། ཕྱག་གཡས་པ་གསུམ་ན་ལྕགས་ཀྱུ་མདའ་དང་རལ་གྲི་དང་། གཡོན་པ་གསུམ་ན་སྤུ་གྲི་གཞུ་དང་བེར་ཀ་ཐོགས་པ། སེངྒེ་དཀར་མོ་ལ་བཅིབས་ནས་རོལ་ཏུ་འཚུབ་མ་ཁྲིད་པ། བཞི་གའི་འཁོར་དུ་ཡུམ་བློན་ཕོ་ཉ་རུ་འདྲེན་གར་མཁན་སྐྱོ་སངས་འབག་ལ་སོགས་པའི་འཁོར་གྱིས་བསྐོར་པའོ” 33 ཞེས་རྒྱལ་པོ་ཆེན་པོ་སྐུ་ལྔའི་སྐུ་ཡི་ཁྱད་ཆོས་གསལ་པོར་མཚོན་ཡོད། དེ་ཡང་པེ་ཧར་རྒྱལ་པོའི་ཆ་བྱད་སྐོར་ལ་མཁས་དབང་དགེ་འདུན་ཆོས་འཕེལ་གྱི་གསུང་ལས། “སྤྱིར་པེ་ཧར་རྒྱལ་པོའི་ཆས་འདི་ལ་བསམ་རྒྱུ་ཤིན་ཏུ་མང་པར་འདུག་ཅིང་། འདིའི་ཆོས་གོས་དེ་ཡང་རབ་བྱུང་གི་རྟགས་མ་ཡིན་པར། དཔོན་གྱི་ཆས་ཤིག་ཡིན་སྙམ་སྟེ། བྲིས་ཐང་རྙིང་མ་མང་པོ་ཁྱིམ་པ་འདི་འདྲ་གྱོན་པ་མང་དུ་བྲིས་ཤིང་། འབྲུག་ཡུལ་དུ་རྒྱལ་པོ་དང་དྲུང་སྡོད་མདུན་དུ་གཅར་མཁན་གང་ཡིན་གྱིས་གཟན་རེ་ངེས་པར་གྱོན་དགོས་པའི་ཁྲིམས་སྲོལ་དང་། དེ་བཞིན་ས་སྐྱར་ཡང་དྲུང་སྡོད་ཁྱིམ་པ་ཐམས་ཅད་ཀྱིས་གཟན་རེ་གྱོན་པའི་སྲོལ་ད་ལྟ་བར་སྣང་ངོ་། ། སྔོན་གྱི་བེར་དེ་ཡང་སྐབས་འགར་གཟན་གྱི་རྣམ་པར་གྱོན་པ་དང་། སྐབས་འགར་དཔུང་པ་གཉིས་དང་རྒྱབ་ཏུ་འཕྱང་བ་ཞིག་ཡིན་ནོ་སྙམ་སྟེ་ཏ་ཟིག་པ་སོགས་དེ་ལྟར་བྱེས་པས་སོ་”ཞེས་པེ་ཧར་རྒྱལ་པོའི་ཆ་བྱད་དེ་དཔོན་གྱི་ཆས་དང་འདྲ་བ་མ་ཟད། སྐབས་དེ་དུས་ཀྱི་འབྲུག་ཡུལ་དང་ས་སྐྱ་རུ་ཁྱིམ་པས་ཀྱང་དེ་ལྟར་གྱོན་སྲོལ་ཡོད་པས། གོང་གི་ཚིག་འབྲུ་ལ་ས་པེ་ཧར་རྒྱལ་པོའི་ཆ་བྱད་དེ་རབ་བྱུང་གི་ལུགས་མ་ཡིན་པར་ཁྱིམ་པའི་ལུགས་ཡིན་པ་གསལ་བཤད་བྱས་ཡོད།\nགཞན་ཡང་པེ་ཧར་རྒྱལ་པོའམ་གནས་ཆུང་ཆོས་སྐྱོང་གི་སྐུ་འདྲ་ལུགས་མི་གཅིག་པ་ཡོད་དེ། བཀའ་ཡི་བློན་པོ་རྡོ་རྗེ་གྲགས་ལྡན་དང་གནས་ཆུང་ལྷ་ཕེབས་ཀྱི་སྐུ་འདྲ་གཉིས་ད་ལྟའི་ཆར་ལྷ་ས་གནས་ཆུང་དགོན་པའི་སྒྲོ་སྡོང་ལྷ་ཁང་གི་ནང་རྟེན་དུ་བཞུགས་ཤིང་། སྐུ་བརྙན་འདི་གཉིས་ཀྱི་ལུགས་ནི་གོང་དུ་སྨོས་པའི་རྒྱལ་པོ་སྐུ་ལྔ་དང་མི་འདྲ་བར་དམག་ཁྲབ་གྱོན་པའི་དམག་དཔོན་གྱི་ཆ་ལུགས་ཡིན་པ་མ་ཟད། སྐུ་མདོག་ཀྱང་ཐ་དད་ཡིན།\nཔེ་ཧར་རྒྱལ་པོ་ནི་བོད་བརྒྱུད་ནང་བསྟན་གྱི་སྲུང་མ་གལ་འགངས་ཆེ་བ་ཞིག་ཡིན་པ་མ་ཟད། དགེ་ལུགས་པའི་ངོས་ནས་བརྗོད་ན་སྲུང་མ་གཙོ་ཆེ་ཤོས་ཤིག་ཡིན་པས། དུས་རྒྱུན་གྱི་ཆོ་ག་ཕྱག་ལེན་དང་དུས་མཆོད་ནི་སྲུང་མ་འདི་ཉིད་དང་འབྲེལ་བ་དམ་ཟབ་ཡོད་པ་ཡིན།\nདེ་ཡང་པེ་ཧར་རྒྱལ་པོའི་གཞི་ཆགས་གདན་ས་གནས་ཆུང་དགོན་པའི་ངོས་ནས་བརྗོད་ན། དུས་རྒྱུན་གྱི་ཆོ་ག་ཕྱག་ལེན་ནི་ས་དགེ་རྙིང་གསུམ་གྲུབ་མཐའ་རིས་མེད་ཀྱི་སྲོལ་འཛིན་པའི་དབང་གིས་ནང་དོན་ཅུང་ཕུན་སུམ་ཚོགས་པ་ཡོད། དེ་དག་གི་ནང་དུ་“བསྐང་འཕྲིན་རྒྱལ་བ་ལྔ་པ་ཆེན་པོས་མཛད་པའི《སྒྲ་དབྱངས་མ》ཞེས་པ་འདི་གནས་ཆུང་དང་། རྣམ་རྒྱལ་གྲྭ་ཚང་། ཀུན་བདེ་གླིང་། ཚེ་སྨོན་གླིང་། འབྲས་སྤུངས་བདེ་ཡངས་སོགས་ནས་ཀྱང་གཏོང་བས་ཐུན་མོང་གི་བསྐང་འཕྲིན་ཡིན་ལ། གནས་ཆུང་དུ་ཐུན་མོང་མ་ཡིན་པའི་བསྐང་འཕྲིན་ཆོ་ག་ཡང་ཡོད་པ་ནི། མྱང་གཏེར་ལུགས་ཀྱི་འཕྲིན་ལས་བདུན་ཅུ་མ་དང་། རྒྱལ་པོ་བྱེས་ཆས་ཀྱི་བསྐང་གསོ་རྗེ་འབངས་མ་ཞེས་པ་ཡིན”35ཞེས་ཐུན་མོང་དང་ཐུན་མོང་མ་ཡིན་པའི་བསྐང་འཕྲིན་གཏོང་སྲོལ་ཡོད།\nདུས་མཆོད་ཀྱི་སྐོར་ལ་ལོ་གཅིག་ཉི་མ་365ནང་ཉིན་ལྟར་མཆོད་པ་དང་བསྐང་གསོ་མི་གཅིག་པ་གཏོང་སྲོལ་ཡོད། ཁོ་བོར་དུས་མཆོད་ཡོད་ཚད་སྨྲ་བའི་སྤོབས་པ་མེད་ཀྱང་དེ་དག་ལས་པེ་ཧར་རྒྱལ་པོའམ་གནས་ཆུང་ཆོས་སྐྱོང་དང་འབྲེལ་བའི་དུས་མཆོད་སྐོར་གསུམ་ཙམ་སྟེ། གནས་ཆུང་ལྷ་ཙེས་དང་། གནས་ཆུང་སྤྲེལ་ཟླ། གནས་ཆུང་ལོ་གསོལ་བཅས་གླེང་བ་ལ།\nགཅིག གནས་ཆུང་ལྷ་ཚེས། གནས་ཆུང་ལྷ་ཚེས་ནི་བོད་ཟླ་སོ་སོའི་ཚེས་གཉིས་ལ་ཟེར་ཞིང་། ལྷག་པར་དུ་བོད་ཟླ་དང་པོའི་ཚེས་གཉིས་ཀྱི་ཞོགས་པར་དགོན་པའི་དགེ་འདུན་པས་རྒྱལ་མཆོག་ལྔ་པ་ཆེན་པོས་མཛད་པའི་ཆོས་སྐྱོང་གི་བསྐང་འཕྲིན་《སྒྲ་དབྱངས་མ་》ཞེས་པ་དེ་གཏོང་བ་མ་ཟད། རྒྱ་བརྔན་ལྷ་བསངས་གཏོང་བའི་སྲོལ་ཡོད། དགེ་འཕེལ་དབུ་རྩེ་(འབྲས་སྤུངས་དགོན་པ་དང་གནས་ཆུང་དགོན་པ་ཆགས་སའི་རི་བོའི་མིང་)ལ་ཉི་མའི་འོད་མདངས་འཕྲོ་བ་དང་ཆོས་སྐྱོང་སྤྱན་འདྲེན་མཛད་སྒོ་ཚུགས་ཤིང་། འབྲས་སྤུངས་ནས་བླ་སྤྲུལ་ཁག་དང་། མཁན་པོ། དགེ་འདུན་བཅས་ཚང་མ་ཆོས་སྐྱོང་ལ་མཇལ་ཁར་ཕེབས་སྲོལ་ཡོད་དེ། ལུགས་སྲོལ་འདི་ནི་འཇམ་དབྱངས་ཆོས་རྗེ་བཀྲ་ཤིས་དཔལ་ལྡན་སྐབས་ཀྱི་དམ་བཅའ་ལྟར་ཕེབས་པ་ཡིན་ཟེར། དེ་ཡང་ཟླ་བ་སོ་སོའི་ལྷ་ཚེས་ཀྱི་ཉིན་མོར་སྒྲོ་སྡོང་ལྷ་ཁང་ནང་དུ་བཞུགས་པའི་སྐུ་རྟེན་གནས་ཆུང་རྡོ་རྗེ་གྲགས་ལྡན་ཉིད་ཀྱི་ཞལ་རས་བཀབ་ཆེད་ཀྱི་རལ་ལྷེབ་བསྣམས་ཏེ་དགེ་འདུན་པ་དང་དད་ལྡན་མང་ཚོགས་རྣམས་ལ་ཞལ་མཇལ་ཞུ་རུ་བཅུག་པ་དང་ལྷ་བསང་གཏོང་བ་སོགས་ཀྱི་ལུགས་སྲོལ་ཡོད།\nགཉིས། གནས་ཆུང་སྤྲེལ་ཟླ། གནས་ཆུང་སྤྲེལ་ཟླ་ནི་ལོ་འཁོར་གཅིག་གི་སྤྲེལ་ལོའི་བོད་ཟླ་ལྔ་པར་ཟེར་ཞིང་། ཟླ་བ་འདིའི་ཚེས་བཅོ་ལྔར་གནས་ཆུང་དགོན་པར་གནས་ཆུང་ཆོས་སྐྱོང་དང་། དགའ་གདོང་། བསྟན་མ། ཕུ་ཤར། དན་བག་ཞང་ཁོ། ཡལ་སྣའི་ཀླུ་བཙན། པ་རི་བཙན་ཁང་། རྒྱང་མཁར། གདོང་དཀར་ཨ་རིལ་སོགས་ལྷ་ཁང་རྣམས་ཀྱི་སྐུ་རྟེན་ཕེབས་ཏེ་འདུ་འཛོམས་བྱེད་པ་མ་ཟད། ལྷ་སའི་ར་ས་འཕྲུལ་སྣང་གཙུག་ལག་ཁང་དུ་བཞུགས་པའི་སློབ་དཔོན་པདྨ་འབྱུང་གནས་ཀྱི་སྐུ་བརྙན་ང་འདྲ་མ་འདི་གནས་ཆུང་དགོན་པར་གདན་དྲངས་ཏེ། སྐུ་རྟེན་རྣམས་ལ་ལྷ་ཁོག་ཞུགས་ནས་སློབ་དཔོན་པདྨ་འབྱུང་གནས་ཀྱི་སྐུ་བརྙན་དང་གནས་ཆུང་ཆོས་སྐྱོང་གི་སྐུ་རྟེན་གཉིས་ཀྱི་རྗེས་སུ་དྲངས་ཏེ་གནས་ཆུང་དགོན་ལ་བསྐོར་བ་རྒྱག་སྲོལ་ཡོད་ཅིང་། རྒྱལ་དབང་ན་རིམ་ཡང་གནས་ཆུང་དགོན་པར་ཕེབས་སྲོལ་ཡོད། བཤད་ཚུལ་ལ་དེ་ཉིན་གྱི་མཛད་སྒོ་ནི་ལྷ་སའི་ཉེ་འདབས་སུ་ཡོད་པའི་ལྷ་ཕེབས་མཁན་གྱི་སྐུ་ཁོག་བཅུ་གཉིས་པོ་དེ་རྣམས་ལ་ཡང་སྙིང་དངོས་སུ་ལྷ་ཕེབས་ཐུབ་མིན་བརྟག་པའི་ཆེད་དུ་སྤེལ་བ་ཡིན་པས་ལྷ་ལ་རྒྱུགས་སྤྲོད་པ་དང་གཅིག་མཚུངས་ཡིན།\nགསུམ། གནས་ཆུང་ལོ་གསོལ། གནས་ཆུང་ལོ་གསོལ་ནི་དགའ་ལྡན་བཤད་སྒྲས་གནས་ཆུང་དགོན་པའི་སྐུ་རྟེན་ཏ་བླ་མ་ཡིས་གཙོས་པའི་དགེ་འདུན་པ་རྣམས་ལྷ་ས་རྨེ་རུ་རྙིང་པར་གདན་དྲངས་ཏེ་མཆོད་པ་ཕུལ་བ་ལ་སོགས་པའི་བྱེད་སྒོ་སྤེལ་བའི་དུས་མཆོད་ཅིག་ཡིན། དེའི་སྐོར་ལ་བཤད་སྒྲ་དགའ་ལྡན་དཔལ་འབྱོར་གྱིས་བབརྩམས་པའི་《སྒེར་དགའ་ལྡན་བཤད་སྒྲ་བའི་ཁྱིམ་ཚང་མི་རབས་ཀྱི་ལོ་རྒྱུས་རགས་ཙམ་བཀོད་པ་》 ཞེས་པ་ལས་མདོར་བསྡུས་ཤིག་བཀོད་ན། “བོད་ཟླ་1 ཚེས་10 གོང་ནས་གནས་ཆུང་དགོན་པར་བརྡ་ཕུལ་ཏེ་ཚེས་10ཉིན་རྨེ་རུ་རྙིང་པའི་པེ་ཧར་ལྕོག་ཏུ་གནས་ཆུང་ཆོས་སྐྱོང་ལོ་གསོལ་དུ་སྤྱན་འདྲེན་པ་དང་། གནས་ཆུང་དགོན་པའི་དགེ་འདུན་པ་རྣམས་ལ་ཉིན་གང་གི་བསྙེན་བཀུར་ཞབས་ཏོག་བསྒྲུབ་དགོས་སོ། ། དེ་ཉིན་ཚོགས་འཁོར་དང་བཅས་དཔོན་གཡོག་ཚང་མ་གཟབ་མཆོར་སྤྲོད་དགོས་པ་དང་། རྨེ་རུ་རྙིང་པའི་རབ་གསལ་དུ་འཁོད་དེ། གནས་གྲས་གསོལ་ཇ་དང་། བཞེས་འབྲས་གསོལ་ཚིགས་སོགས་ཀྱི་སྣེ་ལེན་མཛད་སྲོལ་ཡོད། དེ་ཉིན་གནས་ཆུང་སྐུ་རྟེན་ཏ་བླ་མར་ལོ་གསར་གྱི་སྐུ་སྐལ་དཀར་སྤྲོ་ཤིང་འབྲས་དང་། ལུག་ཁོག་སྐུ་ཡོན་དངུལ་སྲང་ལྔ་བཅུའི་འཐུམ་འབུལ་སྲོལ་ཡོད། དེ་ནས་འདུ་ཁང་དུ་གནས་ཆུང་ཆོས་སྐྱོང་སྐུ་ཕེབས་སྤྱན་འདྲེན་ཐོག་བཤད་སྒྲའི་ཁྱིམ་བདག་གཙོ་བོས་སྒྲོན་དར་སྣེ་ལྔ་ཕུལ་ཟིན་རྗེས་ཁྱིམ་མི་གཞན་སོ་སོས་སྒྲོན་དར་ཨ་ཤེ་རེ་དང་མཛོད་གཉེར་སོགས་ཟླ་གྲས་ཚང་མ་མཇལ་ཁ་ཞུས་རིམ་བཞིན་ཆོས་སྐྱོང་ནས་སྲུང་མདུད་སྩལ། གནས་ཆུང་དྲུང་ཡིག་ནས་ལུང་ཞུ་སྙན་སྒྲོན་ཞུས་ཐོག་བཀའ་ལུང་སྩལ་རིགས་སམ་ཀྲར་བཀོད་པའི་ལུང་ཞུའི་འགོར་དྲུང་ཡིག་ནས་ཕབ་བཤུས་ཀྱི་ཆོས་སྐྱོང་གི་རྟགས་ཐམ་སྒོར་མོ་རྡོ་རྗེ་རྒྱ་གྲམ་རིས་ཕབ་སྟེ་ཕྱིར་གནང་ཞིང་ལུང་ཞུ་བའི་སྲོལ་ཡོད། དེ་ནས་སྤྱན་འདྲེན་ཞུས་ཟིན་རྗེས་ཡང་སྟེང་རབ་གསལ་དུ་འཁོད་པར་གནས་གྲས་གསོལ་ཇ་དང་གསོལ་ཚིགས་གནང་ཞུས་ཟིན་མཚམས་གནས་ཆུང་སྡེ་པ་ནས་བཟུང་ལས་བྱེད་ཚང་མ་བསྟར་བསྒྲིགས་ཀྱིས་ཡོང་བར་ལེགས་དར་རེ་གཡོག ཚུར་ཡང་གནས་ཆུང་སྡེ་པས་ལེགས་དར་རེ་གནས་ཞུས་རྗེས་མཛོད་པས་གདན་དར་ཟུབ་ཕྱི་རེ་བཞག་སྟེ་གྲོལ། འདི་ཉིན་གནས་གྲར་བསྙེན་བཀུར་ཉིན་འཁྱོངས་ཞུས་པའི་ཚོགས་སྐལ་དང་། ཤ་འབྲས་ཤ་ཏོ་ར། ཚ་གཟིགས་གསོལ་ཇ་དངུལ་ལྡིར་དང་ཐུགས་རྗེ་ཆེ་ཞུ་བའི་ཁ་བཏགས་ཨ་ཤེ་འཚམས་ལྡེབས་བཅས་ནང་གཉེར་རང་ཤག་ཏུ་ཆེད་གཏོང་གནང་ཡོང” 36སོགས་དགའ་ལྡན་བཤད་སྒྲས་གནས་ཆུང་སྐུ་རྟེན་ཏ་བླ་མ་དང་དགེ་འདུན་པ་རྣམས་ལ་བསྙེན་བཀུར་ཞབས་ཏོག་སྒྲུབ་པ་དང་། དེ་རྣམས་ཀྱིས་རྨེ་རུ་རྙིང་པའི་པེ་ཧར་ལྕོག་ཏུ་ཆོ་ག་སྤེལ་སྲོལ་ཡོད་པ་ཡིན།\nམདོར་ན། བསྟན་སྲུང་གི་ལོ་རྒྱུས་དང་རིག་གནས་སྐོར་ལ་ཤེས་རྟོགས་ཡོང་བ་བྱ་རྒྱུ་ནི་བོད་བརྒྱུད་ནང་བསྟན་གྱི་ལོ་རྒྱུས་ལ་རྟོག་ཞིབ་བྱེད་པ་ཙམ་མ་ཡིན་པར། བོད་ཀྱི་རིག་གནས་ཀྱི་ཁྱད་ཆོས་དང་། བོད་མིའི་རང་གཤིས། བོད་མིས་འཇིག་རྟེན་ལ་འཛིན་པའི་ལྟ་བ་སོགས་ཀྱི་སྐོར་ལ་ཡང་ཤེས་རྟོགས་ཐུབ་པ་ཡིན་པས། ཁོ་བོས་ལོ་རྒྱུས་ཐོག་བཀའ་རྒྱའི་དྲ་བར་ཚུད་པའི་བསྟན་སྲུང་གི་སྐོར་ལ་དཔྱད་འདོད་ཀྱི་བསམ་པའི་སྐུལ་སློང་འོག ཐེངས་འདིར་སྲུང་མའི་བྱེ་བྲག་པེ་ཧར་རྒྱལ་པོའི་ལོ་རྒྱུས་དང་། དེ་དང་འབྲེལ་བའི་དུས་མཆོད་སོགས་ཀྱི་སྐོར་ལ་རང་ནུས་གང་དཔོག་གིས་དཔྱད་པ་རོབ་ཙམ་བྱས་ཡོད། དེ་ཡང་བོད་བརྒྱུད་ནང་བསྟན་གྱི་ཆེས་ཐུན་མོང་མ་ཡིན་པའི་དད་པའི་ལམ་ལུགས་བསྟན་སྲུང་སྐོར་ལ་མུ་མཐུད་ནས་སློབ་སྦྱོང་དང་ཞིབ་འཇུག་བྱེད་པའི་དགོས་གལ་ཤིན་ཏུ་ཆེ་བ་ཡིན་ནོ། །\n①32 ཀློང་རྡོལ་ངག་དབང་བློ་བཟང་། 《བསྟན་སྲུང་དམ་ཅན་རྒྱ་མཚོའི་མཚན་ཐོ》 ཀློང་རྡོལ་ངག་དབང་བློ་བཟང་གི་གསུང་འབུམ་གླེགས་བམ་གཉིས་པ། ལྷ་ས། བོད་ལྗོངས་བོད་ཡིག་དཔེ་རྙིང་དཔེ་སྐྲུན་ཁང་། 2002. P433. P456 - 457.\n②③19མཁར་རྨེའུ་བསམ་གཏན། 《མདའ་དང་འཕང》 སྨད་ཆ། བདེ་ཁང་བསོད་ནམས་ཆོས་རྒྱལ་གྱིས་དབྱིན་ཡིག་ནས་བོད་ཡིག་ཏུ་བསྒྱུར། པེ་ཅིན། ཀྲུང་གོའི་བོད་རིག་པ་དཔེ་སྐྲུན་ཁང་། 2007. P225. P225. P213.\n④དབའ་གསལ་སྣང་། 《དབའ་བཞེད་》 ལྷ་ས། བོད་ལྗོངས་བོད་ཡིག་དཔེ་རྙིང་དཔེ་སྐྲུན་ཁང་། 2010. P2.\n⑤34དགེ་འདུན་ཆོས་འཕེལ། 《རྒྱལ་ཁམས་རིག་པས་བསྐོར་བའི་གཏམ་རྒྱུད་གསེར་གྱི་ཐང་མ》《དགེ་འདུན་ཆོས་འཕེལ་གྱི་གསུང་རྩོམ་》དེབ་དང་པོ། ལྷ་ས། བོད་ལྗོངས་བོད་ཡིག་དཔེ་རྙིང་དཔེ་སྐྲུན་ཁང་། 2008. P60. P82.\n⑥⑧⑾2128293135བོད་ལྗོངས་སྤྱི་ཚོགས་ཚན་རིག་ཁང་ཆོས་ལུགས་ཞིབ་འཇུག་ཚན་པའི་འབྲས་སྤུངས་དགོན་དཀར་ཆག་རྩོམ་སྒྲིག་ཚོགས་ཆུང་། 《དཔལ་ལྡན་འབྲས་སྤུངས་དགོན་གྱི་དཀར་ཆག་དྲི་མེད་དྭངས་གསལ་ཤེལ་གྱི་མེ་ལོང》 པེ་ཅིན། ཀྲུང་གོའི་བོད་རིག་པ་དཔེ་སྐྲུན་ཁང་། 2009. P472. P468 - 469.P479 – 480. P439 –4 40 P480 P442. P479. P460.\n⑦⑨སླེ་ལུང་བཞད་པའི་རྡོ་རྗེ། 《དམ་ཅན་བསྟན་སྲུང་གི་རྣམ་ཐར》པེ་ཅིན། མི་རིགས་དཔེ་སྐྲུན་ཁང་། 2003. P302– 303. P317.\n⑿ཨུ་རྒྱན་གླིང་པས་གཏེར་ནས་བཏོན། 《པདྨ་བཀའ་ཐང》 ཁྲིན་ཏུ། སི་ཁྲོན་དཔེ་སྐྲུན་ཚོགས་པ། སི་ཁྲོན་མི་རིགས་དཔེ་སྐྲུན་ཁང་། 2006. P316 - 317.\n⒀སྦ་གསལ་སྣང་། 《སྦ་བཞེད》པེ་ཅིན། མི་རིགས་དཔེ་སྐྲུན་ཁང་། 1980. P49.\n⒂གྲ་བཞི་མིག་དམར་ཚེ་རིང་། 《ཚལ་གུང་ཐང་གཙུག་ལག་ཁང་གི་དཀར་ཆག་སྐྱིད་ཆུའི་རང་མདངས》 ལྷ་ས། བོད་ལྗོངས་མི་དམངས་དཔེ་སྐྲུན་ཁང་། 2011. P52 - 53. འདིར་འཁོད་པའི་ནང་དོན་ནི་རྩོམ་པ་པོས་ཚལ་གུང་ཐང་དུ་བརྟག་དཔྱད་བྱས་པའི་བརྒྱུད་རིམ་ནང་དབུས་གླིང་གྲྭ་ཚང་གི་དགེ་འདུན་པ་བློ་གྲོས་བསམ་གཏན་གྱི་གསུང་སྒྲོས་དང་《བཀའ་ཐང་སྡེ་ལྔ་》ཡི་ནང་དོན་གཉིས་ཕན་ཚུན་ཟུང་འབྲེལ་བྱས་ཏེ་བཀོད་པ་ཡིན། 16གུ་གེ་ཚེ་རིང་རྒྱལ་པོ། 《ལྷ་ལྡན་རྨེ་རུ་རྙིང་པ་དང་དེའི་ཆོས་སྐྱོང་སྐོར་ཕྲན་ཙམ་བརྗོད་པ》《གུ་གེ་ཚེ་རིང་རྒྱལ་པོའི་ཆེད་རྩོམ་ཕྱོགས་བསྒྲིགས》པེ་ཅིན། ཀྲུང་གོའི་བོད་རིག་པ་དཔེ་སྐྲུན་ཁང་། 2005. P398 – 399.\n17 གཙང་ལ་སྟོད་པ་ཀུན་དགའ་རྒྱལ་མཚན། 《ཐམས་ཅད་མཁྱེན་པ་འཇམ་དབྱངས་ཆོས་རྗེ་བཀྲ་ཤིས་དཔལ་ལྡན་པའི་ཞལ་སྔ་ནས་ཀྱི་རྣམ་པར་ཐར་པ་ངོ་མཚར་རྨད་དུ་བྱུང་བའི་གཏམ་རབ་ཏུ་གསལ་བའི་སྒྲོན་མེ》ཤིང་དཔར།\n20རྒྱལ་དབང་ལྔ་པ་ངག་དབང་བློ་བཟང་རྒྱ་མཚོ། 《རྗེ་བཙུན་ཐམས་ཅད་མཁྱེན་པ་བསོད་ནམས་རྒྱ་མཚོའི་རྣམ་ཐར་དངོས་གྲུབ་རྒྱ་མཚོའི་ཤིང་རྟ། 》《རྒྱལ་དབང་སྐུ་ཕྲེང་རིམ་བྱོན་གྱི་མཛད་རྣམ་ལས་སྐུ་ཕྲེང་དང་པོ་ནས་བཞི་པའི་བར་གྱི་རྣམ་ཐར》པེ་ཅིང་། ཀྲུང་གོའི་བོད་རིག་པ་དཔེ་སྐྲུན་ཁང་། 2010. P421.\n22 དུང་དཀར་བློ་བཟང་འཕྲིན་ལས། 《དུང་དཀར་ཚིག་མཛོད་ཆེན་མོ》པེ་ཅིན། ཀྲུང་གོའི་བོད་རིག་པ་དཔེ་སྐྲུན་ཁང་། 2002. P 1221.\n23 24 25 26 27 《ལྕོག་པ་བྱང་ཆུབ་དཔལ་ལྡན་པའི་རྣམ་ཐར་རགས་བསྡུས་ཆོས་སྐྱོང་ཆེན་པོའི་འབྱུང་ཁུངས་》དཔེ་ཐུང་བྲིས་མ།\n30བཤེས་གཉེན་ཚུལ་ཁྲིམས། 《ལྷ་སའི་དགོན་ཐོ》 ལྷ་ས། བོད་ལྗོངས་མི་དམངས་དཔེ་སྐྲུན་ཁང་། 2004. P72.\n33འཇིགས་མེད་ཆོས་ཀྱི་རྡོ་རྗེ། 《བོད་བརྒྱུད་ནང་བསྟན་ལྷ་ཚོགས་ཆེན་མོ》ཟི་ལིང་། མཚོ་སྔོན་མི་རིགས་དཔེ་སྐྲུན་ཁང་། 2006 P1086 – 1087.\n36བཤད་སྒྲ་དགའ་ལྡན་དཔལ་འབྱོར། 《སྒེར་དགའ་ལྡན་བཤད་སྒྲ་བའི་ཁྱིམ་ཚང་མི་རབས་ཀྱི་ལོ་རྒྱུས་རགས་ཙམ་བཀོད་པ》《བོད་ཀྱི་ལོ་རྒྱུས་རིག་གནས་དཔྱད་གཞིའི་རྒྱུ་ཆ་བདམས་བསྒྲིགས》 བོད་རང་སྐྱོང་ལྗོངས་སྲིད་གྲོས་ལོ་རྒྱུས་རིག་གནས་དཔྱད་གཞིའི་རྒྱུ་ཆ་ཨུ་ཡོན་ལྷན་ཁང་། སྤྱིའི་འདོན་ཐེངས་14 པ། པེ་ཅིན། མི་རིགས་དཔེ་སྐྲུན་ཁང་། 1992. P195-198.


Terdzo-NGA-024 - Rinchen Terdzö\nkar lugs rtsa gsum dril sgrub kyi phrin las dbang chog dang bcas pa 'chi med bdud rtsi'i chu gter\nrevealed by རང་བྱུང་རྡོ་རྗེ་ (Third Karmapa Rangjung Dorje)\nin cycle ཀར་ལུགས་རྩ་གསུམ་དྲིལ་སྒྲུབ་ (Kar lugs rtsa gsum dril sgrub)\nVolume4(ང) / Pages 481-506 / Folios 1a1 to 13b6\nRinchen Terdzö Volumes List > Volume4> Text #24 (Scroll to Bottom)\n'jam mgon kong sprul. kar lugs rtsa gsum dril sgrub kyi phrin las dbang chog dang bcas pa 'chi med bdud rtsi'i chu gter. In Rin chen gter mdzod chen mo pod bzhi pa (The Great Treasury of Rediscovered Teachings Volume 4) by 'jam mgon kong sprul, 481-506. New Delhi: Shechen Publications, 2007-2016.\nces bka' gter bcud 'dril rdzun spang du bsngags pa'i zab chos 'di la rtsa ba yan lag gsal byed dang bcas pa'i yig cha mang du bzhugs pa las/_rje dgu pa dbang phyug rdo rje'i gsung rab nyid kun gyi don bsdus su snang yang gsar rnying gnyis ka'i lugs srol yang nar mar bkod pas lag len dka' bas/_'dir rnying lugs gtsor bton te yig cha de nyid kyi snying po bsdus te bkod pa po ni/_pad+ma gar gyi dbang phyug phrin las 'gro 'dul rtsal te rdzong gsar bkra shis lha rtse'i chos grwar spel ba dge legs 'phel//\n༄༅། །ཀར་ལུགས་རྩ་གསུམ་དྲིལ་སྒྲུབ་ཀྱི་ཕྲིན་ལས་དབང་ཆོག་དང་བཅས་པ་འཆི་མེད་བདུད་རྩིའི་ཆུ་གཏེར་ཞེས་བྱ་བ་བཞུགས་སོ། ། ན་མོ་གུ་རུ་སརྦ་ཛྙཱ་ཀརྨ་ཀཱ་ཡ། ཚེ་འོད་དཔག་མེད་འཕགས་མཆོག་ཐུགས་རྗེའི་གཏེར། །པདྨཱ་ཀ་ར་དགེ་སློང་ཚུལ་བཟུང་ནས། །འགྲོ་དྲུག་འདྲེན་མཛད་རྒྱལ་དབང་ཀརྨ་པ། །གངས་ཅན་སྐྱེ་དགུའི་མགོན་ལ་གུས་པས་འདུད། །དེ་ཉིད་རྩ་གསུམ་ཀུན་འདུས་ཆེན་པོ་རུ། །སྒྲུབ་པའི་ཐབས་ཚུལ་གོང་མའི་གསུང་རབ་ལས། ཁྱེར་བདེ་སྙིང་པོར་བསྡུས་ཏེ་འདིར་འགོད་ན། །གནང་བའི་སྐབས་སྩོལ་སྒོ་གསུམ་བྱིན་གྱིས་རློབས། །དེའང་མཚུངས་མེད་རྡོ་རྗེ་དབྱངས་ཅན་ཚེ་དཔག་མེད་དུ་སྒྲུབ་པ་རྫུན་སྤངས་པར་གྲགས་པ་རྩ་གསུམ་དྲིལ་སྒྲུབ་རྒྱུད་སྡེ་བཞིའི་གདམས་པ་གཅིག་ཏུ་དྲིལ་བའི་མན་ངག་ཉམས་སུ་བསྟར་བ་ལ་བཞི། སྦྱོར་བ་ཡོ་བྱད་ཀྱི་གཤོམ། དངོས་གཞི་བདག་མདུན་སྒྲུབ་པ། སྨིན་བྱེད་སློབ་མ་རྗེས་འཛིན། མཇུག་ཆོག་ལམ་གྱི་རིམ་པའོ། །དང་པོ་ནི། སྟེགས་བུ་དར་རས་བཟང་པོས་གཡོགས་པའི་དབུས་སུ་འབྲས་སམ་འབྲུ་དཀར་གྱིས་གཡུང་དྲུང་རིས་བྲིས་པའི་སྟེང་འཕྲུལ་སྟེགས་ལ། རིན་པོ་ཆེའི་སྣོད་དུ་ཚེ་གཏོར་མར་ཟན་དཀར་མངར་ཆང་དང་སྦྱར་བ་ལས་གདན་པདྨ་འདབ་བརྒྱད་ཀྱི་སྟེང་དུ་ཟླ་གམ་བཅད་ཁ་མདུན་བསྟན་གྱི་ལྟེ་བར་བུམ་གཟུགས་མཛེས་པའི་ཁར་རྡོ་རྗེ་དང་ཉི་ཟླ་ནོར་བུས་སྤྲས་ཤིང་མཐར་ཚེ་རིལ་མང་པོས་ལུད་པ་ལྟར་བསྐོར་བ་ལ་སྐུ་ཙཀ་ཡོད་ན་བཙུགས་ཏེ་བཞག །ཐོད་པ་མཚན་ལྡན་ཆང་དང་མངར་གསུམ་དམ་རྫས་སྦྱར་བས་བཀང་པ་གཡོན་དུ་བཞག །བསྙེན་སྒྲུབ་ལ་དེ་ཀས་འཐུས་ཀྱང་དབང་གི་སྐབས་སུ་གཡས་སུ་རྣམ་རྒྱལ་བུམ་པ་བཅུད་ལྡན་རྒྱན་མགུལ་ཆིངས་དམར་པོས་སྤྲས་པ། རྒྱབ་ངོས་སུ་རི་རབ་ལ་ཕུར་ཆུང་བཏབ་པའི་གཟུགས་དང་། འཁོར་ལོ་པདྨ་རྡོ་རྗེ་གསུམ་སོ་སོ་བའི་ཙཀ་ལི། སིནྡྷུ་ར་རྣམས་བཀོད། མདུན་ངོས་སུ་འབུལ་གཏོར་ཟླུམ་པོ་དབུས་སུ་ཆེ་བ་གཅིག །གཡས་གཡོན་དུ་ཆུང་བ་གཉིས། བདུད་རྩིའི་སྣོད། ཕྱི་མཆོད་ཕྲེང་དུ་བཤམ། ལས་བུམ་དང་སྔོན་འགྲོ་དཀར་གཏོར་སོགས་འདུ་བྱའོ། །གཉིས་པ་ལ་གཉིས། བདག་བསྐྱེད་ཚེ་སྒྲུབ་བཟླས་པ། མདུན་བསྐྱེད་དབང་བཞི་ལེན་པ་དང་འབྲེལ་བའོ། །དང་པོ་ནི། སྔོན་གཏོར་བྲན་ལ། ཨོཾ་བཛྲ་ཀྲོ་དྷ་ཧ་ཡ་གྲཱི་བ་ཧུ་ལུ་ཧུ་ལུ་ཧཱུྃ་ཕཊ། ཅེས་པས་བསང་། ཨོཾ་སྭ་བྷཱ་བ་ཤུདྡྷཿསརྦ་དྷརྨཱཿསྭ་བྷཱ་བ་ཤུདྡྷོ྅་ཧཾ། ཞེས་པས་སྦྱང་། སྟོང་པའི་ངང་ལས་ཨོཾ་ལས་རིན་པོ་ཆེའི་སྣོད་ཡངས་ཤིང་རྒྱ་ཆེ་བའི་ནང་དུ་ཨོཾ་ཨཱཿཧཱུྃ་འོད་དུ་ཞུ་བ་ལས་བྱུང་བའི་གཏོར་མ་དྭངས་ཤིང་ཐོགས་པ་མེད་པ་ཟག་པ་མེད་པའི་བདེ་བ་ཁྱད་པར་ཅན་བསྐྱེད་པ་ནམ་མཁའ་དང་མཉམ་པ་རྣམས་སུ་གྱུར། ཨོཾ་ཨཱཿཧཱུྃ། ཞེས་ལན་གསུམ་གྱིས་བྱིན་གྱིས་བརླབ། བྷཱུ་མི་པ་ཏི་ས་པ་རི་བཱ་ར་ཨ་ཀཱ་རོ་མུ་ཁཾ་སརྦ་དྷརྨཱ་ཎཱཾ་ཨཱ་དྱ་ནུཏྤནྣ་ཏྭཱ་ཏ་ཨོཾ་ཨཱཿཧཱུྃ་ཕཊ་སྭཱ་ཧཱ། ཞེས་པ་ལན་གསུམ། ས་བདག་ལྷ་ཀླུ་སྡེ་བརྒྱད་སོགས། །གཏོར་མ་དམ་པ་འདི་བཞེས་ལ། །བདག་གི་སྒྲུབ་པ་མ་ཚར་བར། ཁྱེད་ལ་བདག་ནི་གནས་གཡར་གྱིས། །ཅི་བདེ་བར་ནི་སྦྱིན་པར་མཛོད། །ཧྲཱིཿ གསང་བ་བླ་མེད་དཀྱིལ་འཁོར་འདིར། །སྒྲུབ་འོས་ལྷ་ནི་མ་གཏོགས་པ། །ཚེ་ལ་བར་དུ་གཅོད་པའི་བགེགས། །ལོག་པར་འདྲེན་པ་བགེགས་ཀྱི་ཚོགས། །བར་ཆད་འབྱུང་པོ་ཐམས་ཅད་ཀུན། །འདི་རུ་མ་འདུག་གཞན་དུ་དེངས། །བྷཱུ་མི་པ་ཏི་ས་པ་རི་བཱ་ར་གཙྪ། ཞེས་སྔོན་འགྲོ་གཏོར་མ་ཕྱིར་དོར་ལ་ཧཱུྃ་བཞི་དྲག་སྔགས་སོགས་ཀྱིས་བགེགས་བསྐྲད། ཧཱུྃ། རང་ཉིད་ལྷར་གསལ་ཐུགས་ཀ་ནས། །འོད་ཟེར་རྣམ་ལྔ་ཕྱོགས་བཅུར་འཕྲོས། །ཕྱི་ནི་རྡོ་རྗེའི་རྭ་གུར་ལ། །ནང་ནི་གཞལ་ཡས་ཁང་དུ་གྱུར། །དུག་གསུམ་གནས་པའི་སྐབས་མེད་ཅིང་། །ཆུ་ཡང་ཟག་པར་མི་འགྱུར་ལ། །རླུང་གི་སེར་བུ་མི་ཐར་ན། །བགེགས་ཀྱིས་གནོད་པར་ག་ལ་ནུས། ཨོཾ་ཨཱཿཧཱུྃ་གུ་རུ་དྷེ་བ་དྷཱ་ཀི་ནཱི་བཛྲ་ཀྲོ་དྷ་རཀྵ་རཀྵ་ཧཱུྃ་ཕཊ། ཅེས་མཚམས་བཅད། སྐྱབས་སེམས་ནི་ཀར་ལུགས་ཀྱི་དྲུག་སྐོར་མ་སོགས་བྱས་ཀྱང་ཆོག་ལ་ཁྱེར་བདེར། ན་མོ། བླ་མ་བདེ་གཤེགས་འདུས་པའི་སྐུ། །དཀོན་མཆོག་གསུམ་གྱི་རང་བཞིན་ལ། །བདག་དང་འགྲོ་བ་སེམས་ཅན་རྣམས། །བྱང་ཆུབ་བར་དུ་སྐྱབས་སུ་མཆི། །ལན་གསུམ། སེམས་བསྐྱེད་འགྲོ་བ་ཀུན་དོན་དུ། །བླ་མ་སངས་རྒྱས་བསྒྲུབས་ནས་ནི། །གང་ལ་གང་འདུལ་ཕྲིན་ལས་ཀྱིས། །འགྲོ་བ་བསྒྲལ་བར་དམ་བཅ་འོ། །ཞེས་ལན་གསུམ། བསྐྱེད་བཟླས་ནི། སྭ་བྷཱ་བས་སྦྱང་། ཆོས་ཐམས་ཅད་མི་དམིགས་པ་སྟོང་པའི་ངང་ལས་ཧཱུྃ་ཞེས་པའི་སྒྲས་ཧཱུྃ་སྔོ་དམར་གྱིས་ཕྱོགས་ཐམས་ཅད་ཁྱབ་པས་སྔོན་པོ་ལས་རྡོ་རྗེའི་རྭ་གུར། དམར་པོ་ལས་མེ་ལྕེའི་ཕྲེང་བ་འཕྲོ་བའོ། །དེ་ནས་བྷྲཱུྃ་གྱི་སྒྲས་གཞལ་ཡས་ཁང་མཚན་ཉིད་ཡོངས་སུ་རྫོགས་པ། དེའི་དབུས་སུ་རྨ་བྱས་བཏེགས་པའི་རིན་པོ་ཆེའི་ཁྲིར་པདྨ་དང་ཟླ་བའི་སྟེང་དུ་རང་གི་རྣམ་ཤེས་དག་པ་ཧྲཱིཿརྣམ་བཅད་དང་བཅས་པ་འོད་འབར་བ་སྟན་ལ་ཁབ་བཙུགས་པ་ལྟ་བུ་ཡོངས་སུ་གྱུར་པ་ལས་ཚེ་དཔག་མེད་སྐུ་མདོག་དམར་པོ་ཞལ་གསུམ་ཕྱག་དྲུག་རྩ་ཞལ་དམར་པོ་ཆགས་པའི་ཉམས་ཅན། གཡས་ཞལ་དཀར་པོ་ཞི་བ། གཡོན་ཞལ་ནག་པོ་ཁྲོས་པ། ཞི་ཞལ་གཉིས་སྤྱན་གཉིས་གཉིས་དང་ལྡན་པ། ཁྲོ་ཞལ་སྤྱན་གསུམ་དང་ལྡན་པའོ། །དབུ་སྐྲ་གནག་ལ་སྣུམ་པ་ཐོར་ཚུགས་སུ་མཛད་ཅིང་རིན་པོ་ཆེ་སྣ་ཚོགས་ཀྱིས་བརྒྱན་པ། དར་གྱི་སྟོད་གཡོགས་དང་ལྡན་པ། ཕྱག་དང་པོ་གཉིས་དཔག་བསམ་ཤིང་གིས་བརྒྱན་པའི་བུམ་པ་འཛིན་པ། བར་པ་གཉིས་གྲི་གུག་དང་ཐོད་པ་བདུད་རྩིས་གང་བ། ཐ་མ་གཉིས་པདྨ་དམར་པོའི་ཕྲེང་བ་དང་དེའི་སྡོང་བུ་འཛིན་པ། རྡོ་རྗེའི་སྐྱིལ་ཀྲུང་གིས་བཞུགས་པ་མཚན་དཔེ་འབར་བའོ། །དེ་ལྟར་གསལ་བའི་ཐུགས་ཀ་ནས་སྔགས་ཕྲེང་ཐོན། ཞལ་ནས་བྱུང་བའི་སྔགས་ལས་འོད་དམར་པོ་འཕྲོས། རྟག་པ་དམ་པའི་བྱིན་རླབས་ཐམས་ཅད་བསྡུས་སྔགས་ཕྲེང་ལ་ཐིམ། སླར་རང་གི་ཞལ་དུ་ཞུགས་ཐུགས་ཀའི་ཧྲཱིཿལ་ཐིམ་པར་གྱུར། སྙམ་དུ་བསྒོམས་ཏེ། ཨོཾ་ཨཱཿཧཱུྃ་བཛྲ་གུ་རུ་པདྨ་རཱ་གཱ་ཀྵོ་བྷྱ་བཛྲ་ས་མཱ་ཛཿབཛྲ་ཨཱ་ཡུ་ཥེ་ཧཱུྃ་བྷྲཱུྃ་ནྲྀ་ཛཿཚེ་བསོད་རྒྱས་དབང་དུ་གྱུར་ཅིག །སིདྡྷི་ཕ་ལ་ཧཱུྃ་ཨཱཿ ཞེས་བརྒྱ་སྟོང་སོགས་ཅི་ནུས་བཟླའོ། །གཉིས་པ་ནི། རྟ་སྔགས་ཀྱིས་བསང་། སྭ་བྷཱ་བས་སྦྱང་། མདུན་གྱི་བུམ་པ་དང་ཀ་པཱ་ལ་རྣམས་མི་དམིགས་པ་སྟོང་པའི་ངང་ལས་ཧཱུྃ་ཞེས་པའི་སྒྲས་ཧཱུྃ་སྔོ་དམར་གྱིས་ཕྱོགས་ཐམས་ཅད་ཁྱབ་པས་སོགས་བདག་བསྐྱེད་ལྟར་ལ། མཚན་དཔེ་འབར་བའོ། །སླར་བདག་མདུན་གཉིས་ཀྱི་ཐུགས་ཀར་པདྨ་དམར་པོ་འདབ་མ་བརྒྱད་པའི་ལྟེ་བར་ཟླ་བའི་དཀྱིལ་འཁོར་གྱེན་དུ་ལངས་པའི་དབུས་སུ་ཧྲཱིཿཡིག་མེས་བྲིས་པ་ལྟར་དམར་གསལ་དུ་གནས་པ་ལ་བདག་ཉིད་ཀྱི་ཐུགས་ཀའི་ཧྲཱིཿལས་སྔགས་ཕྲེང་བྱུང་། ཁ་ནས་ཐོན། རྟག་པ་དམ་པའི་བྱིན་རླབས་དང་འགྲོ་བའི་ཚེ་བསོད་བསྡུས། མདུན་བསྐྱེད་ཀྱི་ཞལ་དུ་ཞུགས་ཐུགས་ཀར་འཁོར། ཡང་ཞལ་ནས་ཐོན། རང་གི་ཞལ་དུ་ཞུགས་ཐུགས་ཀར་འཁོར་བས་ཚེ་དང་བསོད་ནམས་ཐམས་ཅད་རྒྱས་པར་གྱུར་སྙམ་དུ་བསམས་ལ་སྔགས་གོང་བཞིན་བཟླ། གཏོར་མ་འབུལ་བ་ནི། བྱིན་རླབས་སྔོན་གཏོར་ལྟར་བྱས་ལ། ཨོཾ། རྩ་བ་གསུམ་གྱི་ལྷ་ཚོགས་ལ། །དམ་རྫས་རྒྱན་གྱི་གཏོར་མ་བཤམས། །བ་ལིཾ་གཏོར་མའི་མཆོད་པ་འབུལ། །འཆི་མེད་ཚེ་ཡི་དངོས་གྲུབ་སྩོལ། །ཨོཾ་ཨཱཿཧཱུྃ་བཛྲ་གུ་རུ་རཱ་གཱཀྵོ་བྷྱ་བཛྲ་ཨི་དཾ་བ་ལིཾ་ཏ་ཁ་ཁ་ཁཱ་ཧི་ཁཱ་ཧི། བཏགས་པ་ལན་གསུམ་དང་། མཆོད་སྦྱིན་གཏོར་མ་འདི་བཞེས་ལ། །སོགས་ཀྱིས་ཕྲིན་ལས་བཅོལ། དེ་ནས་མཆོད་བསྟོད་ནི། རྩ་བའི་དངོས་བསྟན་ཉེར་སྤྱོད་དང་བདུད་རྩི་ཙམ་ཡིན་ཡང་ཕྱིས་ཀྱི་ཕྱག་བཞེས་ལྟར་ན། བསང་སྦྱང་། སྟོང་པའི་ངང་ལས་ཨོཾ་ཡིག་ལས། །རིན་ཆེན་སྣོད་ཀྱི་ནང་དུ་ནི། །ཧཱུྃ་ལས་བྱུང་བའི་མཆོད་ཡོན་དང་། །མེ་ཏོག་བདུག་སྤོས་སྣང་གསལ་དང་། །དྲི་ཆབ་ཞལ་ཟས་རོལ་མོ་སོགས། །ཕྱི་ནང་གསང་བའི་མཆོད་རྫས་ནི། །བསམ་ཡས་ནམ་མཁའ་གང་བར་གྱུར། ཨོཾ་བཛྲ་ཨརྒྷཾ་ནས་ ཤབྡ་པཉྩ་ཨ་མྲྀཏ་མ་ཏངྒི་ཨཱཿཧཱུྃ། ཞེས་སྔགས་རྒྱས་བྱིན་བརླབས་ནས། ཕྱི་མཆོད་ནི། བླ་མ་ཡི་དམ་ཆོས་སྐྱོང་ལ། །ལྷ་རྫས་ཕྱི་མཆོད་འབུལ་བ་ནི། །མེ་ཏོག་སྤོས་དང་མར་མེ་དྲི། །ཞལ་ཟས་སིལ་སྙན་ཡིད་འོང་རྣམས། །སྤྱན་ཤངས་ཐུགས་ཀ་སྐུ་ལུས་དང་། །ཞལ་དང་སྙན་དུ་མཆོད་པར་འབུལ། །གུ་རུ་དྷེ་བ་དྷཱ་ཀི་ནཱི་དྷརྨ་པཱ་ལ་ས་པ་རི་བཱ་ར་པུཥྤེ་དྷཱུ་པེ་ཨཱ་ལོ་ཀེ་གནྡྷེ་ནཻ་བི་དྱ་ཤབྡ་ཨཱཿཧཱུྃ་སྭཱ་ཧཱ། ནང་མཆོད་ནི། བླ་མ་ཡི་དམ་ཆོས་སྐྱོང་ལ། །རང་བྱུང་ནང་མཆོད་འབུལ་བ་ནི། །བདུད་རྩི་ལྔ་དང་ཤ་ལྔ་དང་། །དམ་ཚིག་རྫས་མཆོག་མ་ད་ན། །དུག་གསུམ་དུག་ལྔ་དག་པའི་རྫས། །ནང་གི་མཆོད་པ་མ་ལུས་འབུལ། །གཉིས་སུ་མེད་པར་བཞེས་སུ་གསོལ། གུ་རུ་དྷེ་བ་དྷཱ་ཀི་ནཱི་དྷརྨ་པཱ་ལ་སརྦ་པཉྩ་ཨ་མྲྀཏ་ལ་ཁཱ་ཧི། གསང་མཆོད་ནི། བླ་མ་ཡི་དམ་ཆོས་སྐྱོང་ལ། །གཉིས་མེད་གསང་མཆོད་འབུལ་བ་ནི། །ཡབ་ཡུམ་གཉིས་མེད་མཁའ་གསང་ལས། །བྱང་སེམས་དཀར་དམར་བདེ་བའི་མཆོག །བདེ་བའི་རོ་མཉམ་མཆོད་པར་འབུལ། །སྐུ་ལུས་རྒྱས་ཕྱིར་བཞེས་སུ་གསོལ། གུ་རུ་དྷེ་བ་དྷཱ་ཀི་ནཱི་དྷརྨ་པཱ་ལ་ས་པ་རི་བཱ་ར་མཏངྒི་ཨཱཿཧཱུྃ་སྭཱ་ཧཱ། བསྟོད་པ་ནི། བཅོམ་ལྡན་པདྨ་ཚེ་དཔག་མེད། །རང་བྱུང་རོལ་པའི་རྡོ་རྗེ་སྟེ། །དཔའ་བོ་རྣལ་འབྱོར་མར་བཅས་རོལ། །རྡོ་རྗེ་དབྱངས་ཅན་བཟང་པོར་བསྟོད། །མཚན་དཔེའི་གཟི་འོད་རབ་ཏུ་འབར་བའི་སྐུ །ཡན་ལག་དྲུག་ཅུའི་ཆོས་རབ་སྒྲོག་པའི་གསུང་། །ཇི་ལྟ་ཇི་སྙེད་མ་ལུས་མཁྱེན་པའི་ཐུགས། །ཚེ་དབང་འོད་དཔག་མེད་ལ་ཕྱག་འཚལ་བསྟོད། །དེ་ནས་སྒྲུབ་པའི་དངོས་གཞི་ཏིང་ངེ་འཛིན་གྱི་དབང་བཞི་ལེན་པ་ནི། མདུན་བསྐྱེད་ཀྱི་བུམ་པ་དང་བདུད་རྩི་ལྷག་པའི་ལྷ་ཡབ་ཡུམ་དུ་གསལ་བ་དེ་ལས་ཡེ་ཤེས་ཀྱི་སྐུ་མར་མེ་གཅིག་ལས་གཉིས་མཆེད་ཀྱི་ཚུལ་དུ་བྱོན་ནས་རང་གི་སྤྱི་བོར་ཞུགས་ཏེ་རང་འོད་ཀྱི་ཡུམ་དང་འཁྱུད་པའི་ཡབ་ཡུམ་གྱི་སྤྱི་གཙུག་ནས་བདུད་རྩི་དང་འདྲེས་པའི་འོད་ཟེར་དཀར་པོ་བྱུང་། རང་གི་སྤྱི་བོར་ཐིམ། སྨིན་མཚམས་ཡན་གང་། མགྲིན་པ་ནས་བདུད་རྩི་འོད་ཟེར་དམར་པོ་བྱུང་། མགྲིན་པར་ཐིམ་པས་དེ་ཡན་གང་། ཐུགས་ཀ་ནས་བདུད་རྩི་འོད་ཟེར་སྔོན་པོ་བྱུང་། སྙིང་གར་ཐིམ་པས་དེ་ཡན་གང་། ལྟེ་བ་ནས་འོད་ཟེར་བདུད་རྩི་སེར་པོ་བྱུང་། ལྟེ་བར་ཐིམ་རྐང་མཐིལ་ཡན་ཆད་འོད་ཀྱིས་གང་བས་ལུས་དག་པ་སྐུ་རྡོ་རྗེ་ལ་མཉམ་པར་གཞག་བཞིན། ཨོཾ་ཨཱཿཧཱུྃ་བཛྲ་གུ་རུ་རཱ་གཱཀྵོ་བྷྱ་བཛྲ་ཀཱ་ཡ་ཝཱཀྩིཏྟ་ཛྙཱ་ན་ཨ་བྷི་ཥིཉྩ་ཧཱུྃ། ཅེས་བཟླས་པ་བྱེད་པ་བུམ་དབང་ངོ་། །ཡང་རང་ལུས་ལྷག་པའི་ལྷའི་སྟོང་རའི་ནང་དུ་རྩ་གསུམ་སྟེང་འོག་ཏུ་ལྡན་པ་འཁོར་ལོ་འཁོར་ཕྲན་དང་བཅས་པ་རབ་ཏུ་གསལ་བའི་བ་སྤུའི་བར་ཉི་འོད་ལྟར་གསལ་ལ་དྭངས་པའི་སྤྱི་བོར་ཚེ་དཔག་མེད་ཡབ་ཡུམ་སྦྱོར་མཚམས་ནས་བདུད་རྩི་དང་འོད་ཟེར་འདྲེས་པ་བྱུང་། དེ་ལ་རྟག་པ་དམ་པའི་བྱིན་རླབས་ཐམས་ཅད་བསྡུས་ནས་རང་གི་ཚངས་བུག་ནས་ཞུགས་སྤྱི་བོ་མགྲིན་པ་སྙིང་ག་ལྟེ་བ་རྐང་མཐིལ་གྱི་བར་གང་བས་ངག་དག་པ་གསུང་རྡོ་རྗེ་ལ་མཉམ་པར་གཞག་བཞིན་སོགས་སྔགས་གོང་ལྟར་བཟླ་བ་ནི་གསང་དབང་ངོ་། །དེ་ནས་སྤྱི་བོའི་ལྷག་པའི་ལྷས་རང་ལ་ཡུམ་གནང་བ་དང་བདེ་བ་ཆེན་པོའི་རྗེས་ཆགས་བྱས་པ་ལ་བརྟེན་ནས་འཁོར་ལོའི་དབུས་ཀྱི་བྱང་ཆུབ་ཀྱི་སེམས་ཞུ། ཡུམ་མཁར་བབས་པས་བདེ་བ་ཆེན་པོ་གཡོ་མེད་དུ་བྱས་པས་སེམས་དག་པ་ཐུགས་རྡོ་རྗེ་ལ་མཉམ་པར་བཞག་བཞིན་སྔགས་སྔ་མ་ལྟར་བཟླ་བ་ཤེར་དབང་ངོ་། །རང་ཉིད་ལྷག་པའི་ལྷར་གསལ་བས། །སྐྱེ་མེད་འཆི་བ་བྲལ་བ་ལ། །སྤྲོས་ན་སྤྲོས་མེད་གཟི་བརྗིད་ཅན། །བསྡུས་ན་བདག་དང་གཞན་མ་དམིགས། །གཉིས་སྤང་དབྱེར་མེད་ལུ་གུ་རྒྱུད། །བརྟན་ཅིང་མི་འགྱུར་ཆོས་ཀྱི་དབྱིངས། །ཅེས་བརྗོད་པས་རང་ལུས་འོད་དུ་ཞུ། གསེར་གྱི་རྡོ་རྗེ་རྩེ་ལྔ་པ་ལུས་ཚད་དང་ལྡན་པ་གཅིག་ཏུ་གྱུར། དེའི་ལྟེ་བར་ཧྲཱིཿདམར་པོ། དེའི་མཐར་རང་གི་མིང་རྒྱ་སྐྱེགས་ཀྱིས་བྲིས་པ་ལྟར་བསམས་ནས་མཉམ་པར་བཞག་པས་སྒོ་གསུམ་དག་པ་སྐུ་གསུམ་མངོན་དུ་བྱས་པར་མོས་ཏེ་སྔགས་བཟླ་བ་ནི་དབང་བཞི་པའོ། །དབང་མི་བསྐུར་བ་བསྙེན་སྒྲུབ་རྐྱང་པའི་སྐབས་རྗེས་ཆོག་གཤམ་དུ་བཤད་པ་ལྟར་འདིར་སྦྱར་བས་གྲུབ་བོ། །གསུམ་པ་སློབ་མ་རྗེས་སུ་བཟུང་ན། སྔོན་འགྲོ་ནས་ཏིང་ངེ་འཛིན་གྱི་དབང་བླང་བ་ཡན་གྲུབ་པ་དང་། ལས་བུམ་བསང་སྦྱང་། སྟོང་པའི་ངང་ལས། ལས་བུམ་གྱི་ནང་དུ་པད་ཉི་ལ་ཧྲཱིཿལས་རྟ་མགྲིན་དམར་པོ་ཞལ་གཅིག་ཕྱག་གཉིས་པ་གཡས་དབྱུག་ཏོ་ནམ་མཁར་ཕྱར་ཞིང་གཡོན་སྡིགས་མཛུབ་མཛད་པ། ཁྲོ་བོའི་ཆས་ཐམས་ཅད་དང་ལྡན་པའི་ཐུགས་ཀར་ཉི་སྟེང་ཧྲཱིཿའི་མཐར་སྔགས་ཀྱིས་བསྐོར་བར་གྱུར། ཨོཾ་བཛྲ་ཀྲོ་དྷ་ཧ་ཡ་གྲཱི་བ་ཧུ་ལུ་ཧུ་ལུ་ཧཱུྃ་ཕཊ། ཅེས་བརྒྱ་རྩ་བཟླས་ལ། ཁྲོ་བོ་ཁྱེད་ཀྱིས་བགེགས་བཟློག་པར་མཛོད་ཅིག །རྟ་མགྲིན་འོད་དུ་ཞུ་བ་བུམ་པའི་ཆུར་གྱུར། ཅེས་བསྒོམས་ལ། སློབ་མ་རྣམས་ཁྲུས་ནས་དབྱུང་། བགེགས་གཏོར་སྤྱི་ལྟར་བཏང་། ཕྲིན་ལས་སྔོན་འགྲོ་ལྟར་བཀའ་བསྒོ་ཞིང་མཚམས་བཅད། སེམས་བསྐྱེད་གསལ་བཏབ་ལ། དེ་ལ་འདིར་བཅོམ་ལྡན་འདས་མགོན་པོ་ཚེ་དཔག་མེད་པ་དང་འཕགས་མཆོག་ཐུགས་རྗེ་ཆེན་པོ་དཔལ་ཡེ་ཤེས་ཀྱི་མགོན་པོ་སྟེ་རྩ་བ་གསུམ་པོ་སྐུའི་རྣམ་པ་གཅིག་ཏུ་དྲིལ་ཞིང་རང་འོད་ཀྱི་ཡུམ་ཡེ་ཤེས་མཁའ་འགྲོའང་ཤུགས་ལ་རྫོགས་པ། ངོ་བོ་གུ་རུ་པདྨ་འབྱུང་གནས་དང་དཔལ་ལྡན་ཀརྨ་པ་དབྱེར་མེད་པའི་སྒྲུབ་ཐབས། གཙོ་བོ་སྔགས་བླ་མེད་དུ་གཏོགས་ཤིང་རྒྱུད་སྡེ་གཞན་རྣམས་ཀྱང་ཞར་བྱུང་དུ་ཚང་བ། གནས་སྐབས་ཚེའི་བར་ཆད་སེལ་ཞིང་འཆི་མེད་ཀྱི་རིག་འཛིན་གྲུབ་པས་ལས་བཞི་གྲུབ་པ་བརྒྱད་སོགས་ཐུན་མོང་དང་མཐར་ཐུག་ཕྱག་རྒྱ་ཆེན་པོ་མཆོག་གི་དངོས་གྲུབ་མྱུར་དུ་འགྲུབ་པའི་གདམས་པ་ཁྱད་པར་ཅན་འདི་ནི། གངས་ཅན་མགོན་པོ་སྤྱན་རས་གཟིགས་ཉིད་མཆོག་གི་སྤྲུལ་པའི་སྐུའི་རྣམ་པར་རོལ་པས་གདུལ་བྱའི་དཔལ་དུ་རིམ་པར་བྱོན་པ་རྒྱལ་དབང་ཐམས་ཅད་མཁྱེན་པ་ཀརྨ་པ་ཞེས་སངས་རྒྱས་ཀུན་གྱི་ཕྲིན་ལས་སྒྲུབ་པ་ལ་འགྲན་པའི་ཟླ་དང་བྲལ་བའི་མཚན་སྙན་སྲིད་པ་གསུམ་ན་ཡོངས་སུ་གྲགས་པའི་སྐུ་ཕྲེང་གསུམ་པ། ཀུན་མཁྱེན་རང་བྱུང་རྡོ་རྗེ་ཉིད་ཐུགས་གཉིས་སུ་མེད་པའི་ཡེ་ཤེས་ཀྱི་ངང་དུ་མཉམ་པར་གཞག་པ་ན། ཉིད་རྒྱལ་བ་རྒྱ་མཚོའི་བདག་ཉིད་ལས་གཞན་དུ་མ་ཡིན་པ་མངོན་དུ་གྱུར་ནས་སྒྲུབ་ཐབས་འདི་མཛད་ལ། དྲང་དོན་ཙམ་དུ་སློབ་དཔོན་ཆེན་པོ་པདྨ་འབྱུང་གནས་ཀྱིས་ཡེ་ཤེས་མཁའ་འགྲོ་མཚོ་རྒྱལ་མ་ལ་གསུངས། དེས་རྗེ་ཉིད་ལ་གནང་བར་ཡང་གྲགས། རྗེ་བརྒྱད་པ་མི་བསྐྱོད་རྡོ་རྗེས་འདི་ལ་ཉམས་བཞེས་གནང་བའི་སྐབས་དག་པའི་གཟིགས་སྣང་དུ་མ་ཤར་ནས་སྔ་མ་ལས་རྒྱས་པའི་དབང་དང་སྒྲུབ་ཐབས་རྫོགས་རིམ་དང་བཅས་པ་མཛད། རྗེ་དགུ་པ་དབང་ཕྱུག་རྡོ་རྗེས་སྔ་འགྱུར་གྱི་ལུགས་ལས་ཁ་སྐོང་གནང་བའི་ཕྲིན་ལས་དབང་ཆོག་བཅས་གསལ་རྒྱས་སུ་མཛད་པའི་ཕྱག་བཞེས་ལྟར་བསྒྲུབ་པ་ཡིན་ཞིང་། ཕྱིས་སྤྲུལ་པའི་གཏེར་ཆེན་ཆོས་རྗེ་གླིང་པ་འཛམ་གླིང་རྡོ་རྗེའི་ཟབ་གཏེར་ལས་བྱོན་པའི་རྩ་གསུམ་དྲིལ་སྒྲུབ་ཀྱང་ལྷ་སྔགས་མཚུངས་ཤིང་བྱིན་རླབས་ཆུ་བོ་གཅིག་འདྲེས་སུ་གྱུར་པ་ཡིན་ལ། འདིའི་དབང་ཐོབ་ན་རྒྱུད་སྡེ་བཞི་ཀའི་བླ་མ་ཡི་དམ་མཁའ་འགྲོ་ཆོས་སྐྱོང་ཀུན་འདུས་ཀྱི་དབང་དང་བཀའ་གཏད་ཐོབ་པའི་གོ་ཆོད་པས། རང་གིས་ཀྱང་རྒྱུད་སྡེ་བཞི་ཀའི་སྒོ་ནས་གང་ལ་གང་འཚམས་ཀྱི་རྗེས་འཛིན་བྱ་ཆོག་པ་རྒྱལ་དབང་མི་བསྐྱོད་རྡོ་རྗེས་ཞལ་གྱིས་བཞེས་པ་སྟེ། དེ་ལྟ་བུའི་བྱིན་རླབས་ཆེན་པོ་དང་ལྡན་པའི་དབང་བསྐུར་བགྱི་བ་ལ་སོགས་ཀྱིས་མཚམས་སྦྱར་ནས་མཎྜལ་འབུལ་དུ་གཞུག །ཕྱག་སྙིམས་པ་མེ་ཏོག་དང་བཅས་ཏེ་ཐལ་མོ་སྦྱོར་ལ་གསོལ་བ་འདེབས་པ་འདིའི་རྗེས་ཟློས། ཀུན་མཁྱེན་ཡེ་ཤེས་ཕུང་པོ་ཅན། །སྲིད་པའི་འཁོར་ལོ་རྣམ་སྦྱོང་བ། །དེ་རིང་བཤད་པའི་རིན་ཆེན་གཏེར། །གཙོ་བོས་བདག་ལ་བཀའ་དྲིན་སྩོལ། །ལན་གསུམ། ཐེག་པ་ཐམས་ཅད་ཀྱི་འཇུག་སྒོ་སྐྱབས་འགྲོ་སེམས་བསྐྱེད་བྱ་བ་ལ་འདུན་པ་འདི་བཞིན་དུ་མཛོད། ཇི་སྲིད་སྙིང་པོ་བྱང་ཆུབ་བར། །སངས་རྒྱས་ལ་ནི་བདག་སྐྱབས་མཆི། །དམ་པའི་ཆོས་ལ་བདག་སྐྱབས་མཆི། །དགེ་འདུན་ལ་ནི་བདག་སྐྱབས་མཆི། །ལན་གསུམ། མཁའ་མཉམ་གྱི་སེམས་ཅན་ཐམས་ཅད་རང་གི་ཕ་མ་དྲིན་ཅན་ཤ་སྟག་ཡིན་པས་དེ་ཐམས་ཅད་འཁོར་བ་སྡུག་བསྔལ་གྱི་རྒྱ་མཚོ་ལས་བསྒྲལ་ཏེ་བདེ་བ་དམ་པ་ལ་འགོད་པའི་དོན་དུ་དུས་གསུམ་གྱི་སངས་རྒྱས་དང་བྱང་ཆུབ་སེམས་དཔའ་ཐམས་ཅད་ཀྱིས་སྨོན་པ་དང་འཇུག་པའི་བདག་ཉིད་ཅན་གྱི་བླ་ན་མེད་པའི་བྱང་ཆུབ་ཏུ་ཐུགས་བསྐྱེད་པར་མཛད་པ་དེ་བཞིན་དུ་བདག་གིས་ཀྱང་སེམས་བསྐྱེད་སྙམ་པས་རྗེས་ཟློས་མཛོད། ལུས་ཅན་རྣམས་ཀྱི་བྱང་ཆུབ་ཕྱིར། །ཡང་དག་བྱང་ཆུབ་སེམས་བསྐྱེད་ནས། །སེམས་ཅན་ཀུན་ལ་སྨན་འགྱུར་ཕྱིར། །བཟང་པོའི་སྤྱོད་པ་སྤྱད་པར་བགྱི། །ལན་གསུམ། རྒྱུད་རྣམ་པར་དག་པར་བྱ་བའི་སླད་དུ་བླ་མ་ལྷག་པའི་ལྷ་རྒྱལ་བ་སྲས་དང་བཅས་པའི་སྤྱན་སྔར་རྒྱུན་བཤགས་ཡན་ལག་ལྔ་པ་ཚུལ་བཞིན་བྱ་བའི་འདུན་པས་འདིའི་རྗེས་ཟློས། དཀོན་མཆོག་གསུམ་ལ་བདག་སྐྱབས་མཆི། །སོགས། དེ་ནས་དབང་གི་གཞི་རྟེན་བསྒྲུབ་པའི་ཕྱིར་སེམས་རྩེ་གཅིག་པས་དམིགས་པ་འདི་བཞིན་དུ་མཛོད། ལས་སྔགས་དང་ལས་ཆུས་བསང་། སྭ་བྷཱ་བས་སྦྱང་། སློབ་མ་མི་དམིགས་པ་སྟོང་པའི་ངང་ལས་ཧཱུྃ་ཞེས་པའི་སྒྲས་ཧཱུྃ་སྔོ་དམར་གྱིས་ཕྱོགས་ཁྱབ་པས་སྔོན་པོ་ལས་རྡོ་རྗེའི་རྭ་གུར། སོགས་གོང་གསལ་མངོན་རྟོགས་ལྟར་ལ། ཁྱེད་རང་རྣམས་ཀྱི་རྣམ་ཤེས་དག་པ་ཧྲཱིཿཞེས་བསྒྱུར་ནས། མཚན་དཔེ་འབར་བའོ། བར་བརྗོད། དེའི་སྤྱི་བོར་ཨོཾ་མགྲིན་པར་ཨཱཿཐུགས་ཀར་ཧཱུྃ་གིས་མཚན་པར་སྒོམས། ཨོཾ་ཨཱཿཧཱུྃ། ཞེས་དྲིའི་ཆུས་རེག །དེ་ནས་ཁྱེད་རང་དབང་ལེན་པ་པོ་རྣམས་བཅོམ་ལྡན་འདས་ཚེ་དཔག་མེད་དུ་བསྒོམས་ནས། ད་གང་ལས་དབང་བླང་བའི་ཡུལ་གསལ་གདབ་པ་ནི། མདུན་གྱི་དཀྱིལ་འཁོར་བུམ་པ་བདུད་རྩི་རྣམས་ཀྱང་རྡོ་རྗེའི་རྭ་གུར་མེ་ལྕེའི་ཕྲེང་བ་དང་བཅས་པའི་དབུས་སུ་གཞལ་ཡས་ཁང་མཚན་ཉིད་ཡོངས་སུ་རྫོགས་པའི་ལྟེ་བར་རྨ་བྱས་བཏེགས་པའི་རིན་པོ་ཆེའི་ཁྲིར་པདྨ་དང་ཟླ་བའི་སྟེང་དུ་ཚེ་དཔག་མེད་སྐུ་མདོག་དམར་པོ་སོགས་ནས། མཚན་དཔེ་འབར་བའོ། །དེའི་པང་དུ་ཡུམ་རྡོ་རྗེ་རྣལ་འབྱོར་མ་སྐུ་མདོག་དམར་མོ་གཅེར་བུ་སྐྲ་གྲོལ་ཞིང་ལང་ཚོ་ཕུན་སུམ་ཚོགས་པ་ཞལ་གཅིག་ཕྱག་གཉིས་གྲི་གུག་དང་ཐོད་པ་འཛིན་པའི་ཕྱག་གིས་བཅོམ་ལྡན་འདས་ལ་འཁྱུད་ཅིང་པདྨའི་སྐྱིལ་ཀྲུང་གིས་མཆོག་ཏུ་བདེ་བ་ཆེན་པོས་སྙོམས་པར་ཞུགས་པ་ཞིག་ཏུ་སྒོམས་ཤིག །དེ་ནས་ཚེ་འགུགས་ཤིང་ཡེ་ཤེས་ཀྱི་བྱིན་རླབས་བསྡུ་བའི་སླད་དུ་དམིགས་པ་འདི་ལྟར་དུ་མཛོད། རྣམ་རྒྱལ་བུམ་པའི་དབུས་སུ་རྩ་བ་གསུམ་ཡབ་ཡུམ་ལ་སྟེང་ཤར་ལྷོ་ནུབ་བྱང་དུ་རྒྱལ་བ་རིགས་ལྔའི་ངོ་བོ་ཚེ་དཔག་མེད་འཁོར་ཞི་རྒྱས་དབང་དྲག་རང་རིགས་ཀྱི་ལྷ་མོ་རང་རང་གི་ཕྱག་མཚན་དང་ཁྱད་པར་ཚེ་དར་ཚེ་བུམ་རང་མདོག་འཛིན་པ་རྣམས་ཀྱིས་འཁོར་འདས་ཀྱི་ཚེ་བཅུད་ཕྱི་འབྱུང་བ་ལྔ། ནང་ཤ་ཁྲག་དྲོད་དབུགས་སེམས། གསང་བ་ཡེ་ཤེས་ལྔའི་ངོ་བོར་བཀུག་སྟེ་རང་རང་དང་ཚེ་བུམ་བདུད་རྩི་དང་བཅས་པར་ཡང་ཐིམ་པར་སྒོམས་ཤིག །མདའ་དར་གཡབ་ལ། ཨོཾ། ཚེ་དཔག་མེད་དང་རྩ་བ་གསུམ། །ཕྱོགས་བཅུའི་ཞིང་ནས་ཚེ་སྐྱོབས་ཤིག །ཨོ་རྒྱན་པདྨ་ལ་སོགས་པའི། །བཀའ་བརྒྱུད་བླ་མས་ཚེ་ཁུག་ཅིག །མཚོ་རྒྱལ་མ་ཡིས་སྲོག་སྐྱེད་ཅིག །ཚེ་དཔག་མེད་ལ་སོགས་པ་ཡི། །ཡི་དམ་ལྷ་ཡིས་ཚེ་ཁུག་ཅིག །ཁྲོ་བོ་རྣམས་ཀྱིས་སྲོག་སྐྱེད་ཅིག །རྡོ་རྗེ་ཕག་མོ་ལ་སོགས་པ། །མ་དང་མཁའ་འགྲོས་ཚེ་ཁུག་ཅིག །ལྷ་མོ་རྣམས་ཀྱིས་སྲོག་སྐྱེད་ཅིག །མ་ཧཱ་ཀཱ་ལ་ལ་སོགས་པ། །ཆོས་སྐྱོང་རྣམས་ཀྱིས་ཚེ་ཁུག་ཅིག །ཡུལ་ལྷ་རྣམས་ཀྱིས་སྲོག་སྐྱེད་ཅིག །ཤར་ཕྱོགས་དྲི་ཟའི་ལག་ནས་ཚེ་ཁུག་ཅིག །ལྷོ་ཕྱོགས་གཤིན་རྗེའི་ལག་ནས་ཚེ་ཁུག་ཅིག །ནུབ་ཕྱོགས་ཆུ་ལྷའི་ལག་ནས་ཚེ་ཁུག་ཅིག །བྱང་ཕྱོགས་གནོད་སྦྱིན་ལག་ནས་ཚེ་ཁུག་ཅིག །ཤར་ལྷོ་མེ་ལྷའི་ལག་ནས་ཚེ་ཁུག་ཅིག །ལྷོ་ནུབ་སྲིན་པོའི་ལག་ནས་ཚེ་ཁུག་ཅིག །ནུབ་བྱང་རླུང་ལྷའི་ལག་ནས་ཚེ་ཁུག་ཅིག །བྱང་ཤར་བགེགས་ཀྱི་ལག་ནས་ཚེ་ཁུག་ཅིག །འོག་ཕྱོགས་ས་བདག་ལག་ནས་ཚེ་ཁུག་ཅིག །སྟེང་ཕྱོགས་ལྷ་ཡི་ལག་ནས་ཚེ་ཁུག་ཅིག །ལྷ་སྲིན་སྡེ་བརྒྱད་ལག་ནས་ཚེ་ཁུག་ཅིག །ཉི་ཟླ་གཟའ་སྐར་ལག་ནས་ཚེ་ཁུག་ཅིག །དམ་སྲི་འབྱུང་པོའི་ལག་ནས་ཚེ་ཁུག་ཅིག །ཆོས་སྐྱོང་གཏེར་བདག་ལག་ནས་ཚེ་ཁུག་ཅིག །བཀའ་ཉན་ལས་བྱེད་ལག་ནས་ཚེ་ཁུག་ཅིག །ཚེ་ལ་དབང་བྱེད་ལག་ནས་ཚེ་ཁུག་ཅིག །ཁམས་གསུམ་སྲིད་གསུམ་ལག་ནས་ཚེ་ཁུག་ཅིག །ཁུག་ཅིག་ཁུག་ཅིག་འཆི་མེད་ཚེ་ཁུག་ཅིག །ནམ་མཁའི་ཀློང་དང་རི་ཀླུང་གངས་དཀར་རྩེ། །རི་རབ་ངོས་དང་ནགས་རི་རྒྱ་མཚོའི་འགྲམ། །སྐམ་གཤེར་དུར་ཁྲོད་གཉན་ས་གྲོང་བར་གསེབ། །དེ་སོགས་སྣོད་བཅུད་གང་དུ་ཚེ་ཤོར་ན། །སྤྲུལ་པའི་ཕོ་ཉ་ཕྱག་བརྙན་སྣ་ཚོགས་ཀྱིས། །ཚེ་ཉམས་རྣམས་ཀྱི་ཚེ་ཡང་ད་ཁུག་ཅིག །དབུགས་ཉམས་རྣམས་ཀྱི་དབུགས་ཀྱང་ད་ཁུག་ཅིག །གཡང་ཉམས་རྣམས་ཀྱི་གཡང་ཡང་ད་ཁུག་ཅིག །དཔལ་ཉམས་རྣམས་ཀྱི་དཔལ་ཡང་ད་སྐྱེད་ཅིག །བྱིན་ཆེན་རྣམས་ཀྱིས་བྱིན་ཆེན་ད་ཕོབ་ཅིག །དབང་ཆེན་རྣམས་ཀྱིས་དབང་མཆོག་ད་སྐུར་ཅིག །ཨོཾ་ཨཱཿཧཱུྃ་བཛྲ་གུ་རུ་པདྨ་རཱ་གཱཀྵོ་བྷྱ་བཛྲ་ས་མཱ་ཛཿཧཱུྃ་བྷྲཱུྃ་ནྲྀ་ཛཿཨོཾ་ཚེ་བྷྲཱུྃ་ཡུ་བྷྲཱུྃ་ཡུ་ཚེ་བྷྲཱུྃ་ཨཱ་ཡུརྫྙཱ་ན་ཡུ་ཚེ་བྷྲཱུྃ་ཚེ་བསོད་རྒྱས་དབང་དུ་གྱུར་ཅིག་སིདྡྷི་ཕ་ལ་ཧཱུྃ་ཨཱཿ དེ་རྣམས་ཀྱིས་སྦྱོར་བ་སྔོན་འགྲོའི་ཆོས་རྣམས་གྲུབ་ནས་དངོས་གཞི་དབང་བསྐུར་ཞུ་བའི་དོན་དུ་གསོལ་འདེབས་རྗེས་ཟློས། དུས་གསུམ་སངས་རྒྱས་ཐམས་ཅད་དང་། །ལྷག་པའི་ལྷ་ཡི་ངོ་བོ་ཉིད། །དཔལ་ལྡན་བླ་མའི་བཀའ་དྲིན་གྱིས། །བདག་ལ་དབང་བསྐུར་བསྩལ་དུ་གསོལ། །ལན་གསུམ། དབང་གི་དངོས་གཞི་ལ་ཐོག་མར་བུམ་དབང་གི་དོན་དུ་མདུན་བསྐྱེད་ཀྱི་བུམ་པ་དང་བདུད་རྩི་ལྷག་པའི་ལྷ་ཡབ་ཡུམ་དུ་གསལ་བ་དེ་མར་མེ་གཅིག་ལས་གཉིས་མཆེད་ཀྱི་ཚུལ་དུ་བྱས་ནས་ཁྱེད་རང་གི་སྤྱི་བོར་བཞུགས་པའི། ཡབ་ཡུམ་གྱི་སྤྱི་གཙུག་ནས་བདུད་རྩི་དང་འོད་ཟེར་འདྲེས་པ་དཀར་པོ་བྱུང་། རང་གི་སྤྱི་བོར་ཐིམ་སྨིན་མཚམས་ཡན་གང་བས་བུམ་དབང་གི་བུམ་དབང་ཐོབ། མགྲིན་པ་ནས་བདུད་རྩི་འོད་ཟེར་དང་འདྲེས་པ་དམར་པོ་བྱུང་། རང་གི་མགྲིན་པར་ཐིམ་ཞིང་གང་བས་བུམ་དབང་གི་གསང་དབང་ཐོབ། སྙིང་ག་ནས་བདུད་རྩི་དང་འོད་ཟེར་འདྲེས་པ་སྔོན་པོ་བྱུང་ནས། རང་གི་སྙིང་གར་ཐིམ་ཞིང་གང་བས་བུམ་དབང་གི་ཤེས་རབ་ཡེ་ཤེས་ཐོབ། ལྟེ་བ་ནས་བདུད་རྩི་དང་འོད་ཟེར་འདྲེས་པ་སེར་པོ་བྱུང་། ལྟེ་བར་ཐིམ་ཞིང་གང་བས་བུམ་དབང་གི་དབང་བཞི་པ་ཐོབ་ཅིང་མདོར་ན་རང་གི་ལུས་ཀྱི་གནས་རྐང་མཐིལ་གྱི་བར་གང་བས་ལུས་དག་པ་སྐུ་རྡོ་རྗེ་ལ་མཉམ་པར་ཞོག །ཨོཾ་ཨཱཿཧཱུྃ་གུ་རུ་པདྨ་རཱ་གཱཀྵོ་བྷྱ་བཛྲ་ཀཱ་ཡ་ཝཱ་ཀྩིཏྟ་ཛྙཱ་ན་ཨ་བྷི་ཥིཉྩ་ཧཱུྃ། དེ་བརྟན་པར་བྱ་བའི་ཕྱིར་དུ་བུམ་པའི་བདུད་རྩིས་སྤྱི་བོར་དབང་བསྐུར་བར་མོས་ཤིག །ཨོཾ། བཀྲ་ཤིས་ཚེ་ཡི་བུམ་པ་འདི། །སངས་རྒྱས་ཀུན་གྱི་སྐུ་ཡི་དབང་། །སྐལ་ལྡན་བུ་ལ་བསྐུར་བར་བྱ། །ལུས་འཆི་མེད་རྡོ་རྗེའི་དབང་ཐོབ་ཤོག །ཨོཾ་ཨ་བྷི་ཥིཉྩ་ཨོཾ། ཞེས་རྣམ་བུམ་མགོར་བཞག་ལ་བུམ་ཆུ་སྦྱིན། ལུས་ཐམས་ཅད་བདུད་རྩིས་གང་ནད་གདོན་སྡིག་སྒྲིབ་ཐམས་ཅད་དག་རྩ་དག་པ་ལུས་ཤེལ་ལྟར་གསལ་བའི་སྤྱི་བོར་འོད་དཔག་མེད་སྤྲུལ་སྐུའི་རྣམ་པས་དབུ་བརྒྱན་པ་ནི་བུམ་དབང་ངོ་། །ཞེས་ངོ་སྤྲད། དེས་བུམ་དབང་གི་ནང་གསེས་ལ་དབང་བཞིར་ཕྱེ་བའི་ཆ་ཤས་ཡོངས་རྫོགས་དང་བཅས་པ་ཐོབ་པ་ཡིན། ཡང་གསང་དབང་གི་དོན་དུ་རང་ལུས་ལྷག་པའི་ལྷ་སྟོང་རའི་ནང་རྩ་གསུམ་སྟེང་འོག་ཏུ་ལྡན་པ་འཁོར་ལོ་འཁོར་ཕྲན་དང་བཅས་པ་རབ་ཏུ་གསལ་བ་མདོར་ན་བ་སྤུའི་བར་ཉི་འོད་ལྟར་གསལ་དྭངས་སུ་སྒོམས། སྤྱི་བོའི་ཚེ་དཔག་མེད་ཡབ་ཡུམ་གྱི་སྦྱོར་མཚམས་ནས་བདུད་རྩི་དང་འོད་ཟེར་འདྲེས་པ་བྱུང་། དེ་ལ་རྟག་པ་དམ་པའི་བྱིན་རླབས་ཐམས་ཅད་བསྡུས་ནས་རང་གི་ཚངས་བུག་ཏུ་ཞུགས། སྨིན་མཚམས་ཡན་གང་བས་གསང་དབང་གི་བུམ་དབང་། མགྲིན་པ་ཡན་གང་བས་གསང་དབང་གི་གསང་དབང་། སྙིང་ག་ཡན་གང་བས་གསང་དབང་གི་ཤེས་རབ་ཡེ་ཤེས། ལྟེ་བ་ནས་རྐང་མཐིལ་གྱི་བར་དང་རྩ་ཕྲན་མ་ལུས་པ་བདུད་རྩིས་མེར་གྱིས་གང་ཞིང་ངག་དག་པ་གསུང་རྡོ་རྗེ་ལ་མཉམ་པར་གཞག་པ་གསང་དབང་གི་དབང་བཞི་པ་ཡིན་ནོ། །སྔགས་སྔར་ལྟར་བརྗོད། མཐའ་རྟེན་བཟླས་ལུང་གི་སླད་དུ་དམིགས་པ་འདི་བཞིན་མཛོད། བླ་མ་ཚེ་དཔག་མེད་ཡབ་ཡུམ་དུ་གསལ་བའི་ཐུགས་ཀ་ནས་སྔགས་ཕྲེང་འཕྲོས། ཞལ་ནས་ཐོན་ཁྱེད་རང་གི་ཞལ་དུ་ཞུགས་ཐུགས་ཀར་འཁོར་བར་མོས་ལ་སྔགས་འདིའི་རྗེས་ཟློས་མཛོད། ཕྲེང་བ་སྦྲེལ་ལ་བསྙེན་སྔགས་ལན་གསུམ་བརྗོད། ཁྱེད་རང་རྣམས་ཀྱིས་མེ་ཏོག་གི་ཕྲེང་བ་རེ་འབུལ་བར་མོས་ལ་རྗེས་ཟློས། བཅོམ་ལྡན་བདག་གིས་བཟུང་ལགས་ཀྱིས། །བདག་ལ་འགོ་བར་མཛད་དུ་གསོལ། །ལན་གསུམ། དེ་ཉིད་སྔགས་ཀྱི་ཕྲེང་བར་བྱས་ཏེ་སྤྱི་བོར་སླར་བཅིངས་པར་མོས་ཤིག །བཅོམ་ལྡན་འདི་ལ་བསྩལ་ལགས་ཀྱིས། །འདི་ལ་འགོ་བར་མཛད་དུ་གསོལ། །སྔགས་ཀྱི་དངོས་གྲུབ་བསྩལ་དུ་གསོལ། །ཕྲིན་ལས་རྫོགས་པར་མཛད་དུ་གསོལ། །ཅེས་བརྗོད་ལ་མེ་ཏོག་མགོར་བཞག །ཐོད་པའི་བདུད་རྩི་ཐོགས་ལ། ཨཱཿ བཀྲ་ཤིས་ཚེ་ཡི་ཐོད་རྫས་འདི། །སངས་རྒྱས་ཀུན་གྱི་གསུང་གི་དབང་། །སྐལ་ལྡན་བུ་ལ་བསྐུར་བར་བྱ། །ངག་གསུང་དབྱངས་ཆོས་སྒྲའི་དབང་ཐོབ་ཤོག །ཐོད་པ་མགྲིན་པར་བཞག །བདུད་རྩི་སྦྱིན་ལ། ཨོཾ་ཨ་བྷི་ཥིཉྩ་ཨཱཿ རིགས་ལྔ་ཡབ་ཡུམ་རྩ་བ་གསུམ་དང་བཅས་པ་དབྱེར་མེད་པའི་བདུད་རྩི་བྱང་སེམས་དཀར་དམར་གྱིས་རྩ་འཁོར་ཐམས་ཅད་གང་། ནད་གདོན་སྡིག་སྒྲིབ་ཐམས་ཅད་དང་ཁྱད་པར་རླུང་དག་པ་ངག་སྔགས་ཀྱི་ངོ་བོར་བྱིན་གྱིས་བརླབས་ཏེ་སྤྱི་བོར་འོད་དཔག་མེད་ལོངས་སྐུས་དབུ་བརྒྱན་པ་ནི་གསང་དབང་ངོ་། །དེས་གསང་དབང་གི་ནང་གསེས་ལ་དབང་བཞིར་ཕྱེ་བའི་ཆ་ཤས་ཡོངས་རྫོགས་དང་བཅས་པ་ཐོབ་པ་ཡིན། དེ་ནས་ཤེས་རབ་ཡེ་ཤེས་ཀྱི་དོན་དུ་སྤྱི་བོའི་ལྷག་པའི་ལྷས་ཁྱེད་རང་ལ་ཡུམ་གནང་བར་མོས་ཏེ་དེ་དང་བདེ་བ་ཆེན་པོའི་རྗེས་ཆགས་བྱས་པ་ལ་བརྟེན་ནས་འཁོར་ལོའི་དབུས་ཀྱི་བདེ་བ་ཆེན་པོ་རྣམས་ཞུ། ཡུམ་གྱི་མཁར་བབས་པས་བདེ་བ་ཆེན་པོ་གཡོ་མེད་དུ་བྱས་ཤིང་སྦྱོར་མཚམས་ནས་འོད་ཟེར་དམར་པོ་ཕྱོགས་བཅུར་འཕྲོས་པས་ཤེས་རབ་ཡེ་ཤེས་ཀྱི་བུམ་དབང་ཐོབ། འོད་དེས་བརྟན་གཡོ་ཐམས་ཅད་ལ་ཁྱབ་པས་སྣོད་བཅུད་བཀྲག་མདངས་མཚར་སྡུག་འོད་དང་གཟི་བརྗིད་ལྡན་པར་གྱུར་པས་ཤེས་རབ་ཡེ་ཤེས་ཀྱི་གསང་དབང་ཐོབ། དེ་ལྟ་བུའི་སྣོད་བཅུད་ཀྱི་བཀྲག་མདངས་བཅུད་དང་བཅས་པ་ཐམས་ཅད་བསྡུས་རང་གི་ལུས་ཀྱི་ཆ་ཐམས་ཅད་དུ་སིབ་ཀྱིས་ཐིམ་པས་ཤེས་རབ་ཡེ་ཤེས་ཀྱི་དབང་ཐོབ། དེས་རང་ཉིད་ཀྱི་ཚེ་བསོད་བཀྲག་མདངས་གཟི་བརྗིད་ལང་ཚོ་ཕུན་སུམ་ཚོགས་པར་གྱུར་ཅིང་སེམས་དག་པ་ཐུགས་རྡོ་རྗེ་ལ་མཉམ་པར་གཞག་པ་ནི་ཤེས་རབ་ཡེ་ཤེས་ཀྱི་དབང་བཞི་པ་ཡིན་ནོ། །སྔགས་བརྗོད། དེ་བརྟན་པར་བྱ་བའི་སླད་དུ་ཚེ་འབྲང་ལྷར་གསལ་བས་དབང་བསྐུར་བར་མོས་ཤིག །ཧཱུྃ། བཀྲ་ཤིས་ཚེ་ཡི་གཏོར་མ་འདི། །སངས་རྒྱས་ཀུན་གྱི་ཐུགས་ཀྱི་དབང་། །སྐལ་ལྡན་བུ་ལ་བསྐུར་བར་བྱ། །ཐུགས་ཆོས་ཉིད་དོན་གྱི་དབང་ཐོབ་ཤོག །གཏོར་མ་སྙིང་གར་བཞག །ཚེ་རིལ་སྦྱིན། ཨོཾ་ཨ་བྷི་ཥིཉྩ་ཧཱུྃ། གཏོར་མ་ཚེ་རིལ་ཚེ་དཔག་མེད་དུ་གསལ་བ་ཁྱེད་རང་གི་སྤྱི་བོར་ཐིམ་པས་ནད་གདོན་སྡིག་སྒྲིབ་ཐམས་ཅད་དང་ཁྱད་པར་ཐིག་ལེ་དག་པ་ཡིད་བདེ་བ་ཆེན་པོ་བརྗོད་མེད་དུ་མྱོང་སྤྱི་བོར་ཆོས་སྐུ་འོད་དཔག་ཏུ་མེད་པས་དབུར་བརྒྱན་པ་ནི་ཤེས་རབ་ཡེ་ཤེས་ཀྱི་དབང་ངོ་། །སྙིང་གར་སིནྡྷུ་ར་བྱུགས་པ་ཡུམ་མཚོན་ནོ། །དེས་ནི་ཤེས་རབ་ཡེ་ཤེས་ཀྱི་དབང་གི་ནང་གསེས་ལ་དབང་བཞིར་ཕྱེ་བའི་ཆ་ཤས་ཡོངས་རྫོགས་དང་བཅས་པ་ཐོབ་པ་ཡིན་ནོ། །དེ་ནས་དབང་བཞི་པ་ནི། སྐྱེ་མེད་འཆི་བ་བྲལ་བ་ལ། །སྤྲོས་ན་སྤྲོས་མེད་གཟི་བརྗིད་ཅན། །བསྡུས་ན་བདག་དང་གཞན་མ་དམིགས། །གཉིས་སྤང་དབྱེར་མེད་ལུ་གུ་རྒྱུད། །བརྟན་ཅིང་མི་འགྱུར་ཆོས་ཀྱི་དབྱིངས། །ཞེས་བརྗོད་པས་རང་ཉིད་ལྷར་གསལ་བ་འོད་དུ་ཞུ་གསེར་གྱི་རྡོ་རྗེ་རྩེ་ལྔ་པ་ལུས་ཚད་དང་ལྡན་པ་གྱེན་དུ་ལངས་པ་གཅིག་ཏུ་བསྒོམ་པ་བཞི་པའི་བུམ་དབང་། དེའི་ལྟེ་བར་ཧྲཱིཿདམར་པོ་བསྒོམ་པ་བཞི་པའི་གསང་དབང་། དེའི་མཐར་རང་གི་མིང་ཡིག་མགོ་ཕྱིར་བསྟན་མཚལ་ལམ་རྒྱ་སྐྱེགས་ཀྱིས་བྲིས་པ་ལྟར་བསམས་ལ་མཉམ་པར་གཞག་པས་བཞི་པའི་ཤེས་རབ་ཡེ་ཤེས་ཀྱི་དབང་ཐོབ། སྒོ་གསུམ་དག་སྐུ་གསུམ་མངོན་དུ་བྱས་པ་ལ་མཉམ་པར་གཞག་པས་བཞི་པའི་བཞི་པ་ཐོབ་པའོ། །དེ་ནས་ཚེའི་རྟེན་ཕུར་འདེབས་པ་ལ་དམིགས་པ་འདི་ལྟར་དུ་མཛོད། སླར་སྙོམས་འཇུག་གི་བདེ་བ་ལ་སེམས་གཏད་པས་སྤྱི་བོ་ནས་དཀར་ཆ་བྱང་སེམས་ཀྱི་རྒྱུན་བབས་ནས་ལྟེ་བའི་འཁོར་ལོ་ཙམ་དུ་སླེབ་པ་དང་ཡུམ་འོད་དམར་པོར་ཞུ། རྡོ་རྗེའི་ལམ་ནས་བྱུང་། ལྟེ་འོག་སོར་བཞིར་ཐིག་ལེ་དམར་པོ་གཅིག་ཏུ་གྱུར་པས་དབུ་མའི་མར་སྣ་བཀག་པའི་ཚུལ་དུ་གནས་པར་བསམ། ཡང་ལྟེ་བར་སླེབས་པས་བྱང་སེམས་སྐྱ་ཆི་ལི་ལི་ཡར་ལོག་སྟེ་དབུ་མའི་ཡར་སྣར་ཐིག་ལེ་དཀར་པོའི་རྣམ་པར་གནས་པ་ལ་ཡུན་ཅི་རིང་དུ་མཉམ་པར་ཞོག་ཅིག །རི་རབ་ཕུར་པ་གཏད་ལ། ཧྲཱིཿ རིན་ཆེན་སྣ་ལྔའི་རི་རབ་འདི། །དུས་གསུམ་སངས་རྒྱས་ཚེ་སྲོག་རྟེན། །སྐལ་ལྡན་བུ་ལ་ཚེ་ཕུར་ཐོབ། །རྡོ་རྗེའི་ཚེ་ཕུར་སྲོག་ཏུ་ཐིམ། ཨོཾ་ཨ་བྷི་ཥིཉྩ་ཧྲཱིཿ ལྟེ་བར་སིནྡྷུ་ར་བྱུགས། རི་རབ་རྡོ་རྗེ་རྣལ་འབྱོར་མའི་ངོ་བོར་བཞུགས་པ་སྙིང་གར་ཐིམ་པས་སྒོ་གསུམ་གྱི་བག་ཆགས་དག །སྒོ་གསུམ་འོད་དུ་ཞུ་ནས་ཧྲཱིཿཡིག་དམར་པོ་འོད་འབར་བར་གྱུར་པའི་ངང་དུ་སྟོང་ཆེན་དུ་མཉམ་པར་གཞག་པ་ཚིག་དབང་རིན་པོ་ཆེའོ། །དེས་ཚིག་དབང་གི་ནང་གསེས་ལ་དབང་བཞིར་ཕྱེ་བའི་ཆ་ཤས་ཚེའི་རྟེན་ཕུར་དང་བཅས་པ་ཡོངས་སུ་རྫོགས་པ་ཐོབ་པ་ཡིན་ནོ། །དེ་ནས་སྐུ་གསུང་ཐུགས་ཡེ་ཤེས་ཀྱི་རྗེས་སུ་གནང་བ་སྦྱིན་པ་ཡིན་ཏེ། འཁོར་ལོ་སྤྱི་བོར་བཞག་སྟེ། དུས་གསུམ་སངས་རྒྱས་ཐམས་ཅད་ཀྱི། །འཁོར་ལོ་གསང་བ་གསུམ་ལས་བྱུང་། །འཁོར་ལོའི་དབང་བསྐུར་ཆེན་པོ་ནི། །སྐལ་ལྡན་བུ་ལ་བསྐུར་བ་ཡིས། །སྤྲུལ་སྐུའི་དབང་མཆོག་ཐོབ་པར་ཤོག །ལུས་ལྷར་སྒོམས་ཤིག་པར་རྗེས་སུ་གནང་བའོ། །པདྨ་མགྲིན་པར་བཞག་སྟེ། དུས་གསུམ་སངས་རྒྱས་ཐམས་ཅད་ཀྱི། །པདྨ་གསང་བ་གསུམ་ལས་བྱུང་། །སྐལ་ལྡན་བུ་ལ་བསྐུར་བ་ཡིས། །ལོངས་སྐུའི་དབང་མཆོག་ཐོབ་པར་ཤོག །སྔགས་ཟློས་ཤིག་པར་རྗེས་སུ་གནང་བའོ། །རྡོ་རྗེ་སྙིང་གར་བཞག་སྟེ། དུས་གསུམ་སངས་རྒྱས་ཐམས་ཅད་ཀྱི། །རྡོ་རྗེ་གསང་བ་གསུམ་ལས་བྱུང་། །སྐལ་ལྡན་བུ་ལ་བསྐུར་བ་ཡིས། །ཆོས་སྐུའི་གོ་འཕང་ཐོབ་པར་ཤོག །སྐྱེ་བ་མེད་པར་སྒོམས་ཤིག་པར་རྗེས་སུ་གནང་བའོ། །དྲིལ་བུ་གསང་བར་བཞག་རྡོ་རྗེ་གཏད། དྲིལ་བུ་དཀྲོལ་དུ་གཞུག །བདེ་སྟོང་དང་ཐབས་ཤེས་དབྱེ་བ་མེད་པའི་དོན་དང་གནས་ལུགས་ཤེས་པར་གྱིས་ཤིག་པར་རྗེས་སུ་གནང་བའོ། །དེ་ལྟར་འཆི་མེད་རྡོ་རྗེ་ཚེ་དང་ཡེ་ཤེས་ཀྱི་དབང་མཆོག་ཐོབ་པ་དེ་ཉིད་ནམ་ཡང་ཉམས་པ་མེད་པར་རྟེན་འབྲེལ་གྱི་རྫས་ལ་བརྟེན་ནས་སྙིང་གའི་མི་ཤིགས་པའི་ཐིག་ལེར་བསྟིམས་ཤིང་རྡོ་རྗེའི་ཚིག་གི་རྒྱས་བཏབ་པར་མོས་ཤིག །ཧྲཱིཿ བཅོམ་ལྡན་མགོན་པོ་ཚེ་དཔག་མེད། །རྩ་བ་གསུམ་དང་ལྷ་མོའི་ཚོགས། །རིགས་ལྔ་འཁོར་དང་བཅས་པ་ཡིས། །ཚེ་འདི་བཀུག་ནས་བསྟིམ་པར་བྱ། །བུམ་པ་ཚེའི་རྟེན་སྒྲུབ་པའི་རྫས། །སྟོང་གསུམ་ཚེ་ཡི་བཅུད་སྡུས་ཤིག །ཐོད་པ་ཚེའི་རྟེན་སྒྲུབ་པའི་རྫས། །འབྱུང་བ་ཚེ་ཡི་བཅུད་སྡུས་ཤིག །ཚེ་ཆང་ཚེའི་རྟེན་སྒྲུབ་པའི་རྫས། །འཆི་མེད་ཚེ་ཡི་བཅུད་སྡུས་ཤིག །ཚེ་རིལ་ཚེའི་རྟེན་སྒྲུབ་པའི་རྫས། །འཆི་མེད་ཟས་ཀྱི་བཅུད་སྡུས་ཤིག །ས་ཡི་སྙིང་པོ་གསེར་ལ་བསྡུ། །གསེར་ལ་ཚེ་ཡི་རྟེན་མཆིས་སོ། །ཆུ་ཡི་སྙིང་པོ་ཚྭ་ལ་བསྡུ། །ཚྭ་ལ་ཚེ་ཡི་རྟེན་མཆིས་སོ། །ཤིང་གི་སྙིང་པོ་མངར་ལ་བསྡུ། །མངར་ལ་ཚེ་ཡི་རྟེན་མཆིས་སོ། །རྩི་ཐོག་སྙིང་པོ་མར་ལ་བསྡུ། །མར་ལ་ཚེ་ཡི་རྟེན་མཆིས་སོ། །འབྲུ་ཡི་སྙིང་པོ་ཏིལ་ལ་བསྡུ། །ཏིལ་ལ་ཚེ་ཡི་རྟེན་མཆིས་སོ། །བཏུང་བའི་སྙིང་པོ་ཆང་ལ་བསྡུ། །ཆང་ལ་ཚེ་ཡི་རྟེན་མཆིས་སོ། །བཟའ་བའི་སྙིང་པོ་ཟན་ལ་བསྡུ། །ཟན་ལ་ཚེ་ཡི་རྟེན་མཆིས་སོ། །རིན་ཆེན་ལྔ་དང་འབྱུང་བ་ལྔ། །འབྲུ་བཅུད་ཐམས་ཅད་རྟེན་ལ་འདུས། །རྟེན་ཀྱང་ཚེ་ཡི་སྙིང་པོར་འདུས། །ཚེ་ཡི་སྙིང་པོ་ཧྲཱིཿལ་འདུས། །མི་འགྱུར་གཡུང་དྲུང་གཡུ་ཚེར་ཐིམ། །ཨཱ་ཡུར་ཚེ་ཡུརྫྙཱ་ན་བྷྲཱུྃ། །ལོ་དང་ཟླ་བའི་ལྷ་མོ་ཡིས། །མི་ནོར་ཟས་གསུམ་གཡང་རྣམས་དང་། །དུས་དང་མཐུན་པའི་བཅུད་སྡུས་ལ། །བདག་ཅག་རྣམས་ལ་བསྟིམ་པར་མཛོད། །ཉི་ཟླ་ལྟ་བུར་གསལ་གྱུར་ཅིག །ཆུ་བོའི་རྒྱུན་ལྟར་རིང་གྱུར་ཅིག །ཤིང་ལོ་ལྟ་བུར་རྒྱས་གྱུར་ཅིག །རྡོ་རྗེ་ལྟ་བུར་མཁྲེགས་གྱུར་ཅིག །རི་བོ་ལྟ་བུར་བརྟན་གྱུར་ཅིག །འགྱུར་མེད་གཡུང་དྲུང་ལྟར་གྱུར་ཅིག །ཨོཾ་ཧྲཱིཿམ་མ་ཨཱ་ཡུཿཔུཎྱ་ཛྙཱ་ན་ཛཿཧཱུྃ་བཾ་ཧོཿ ཨོཾ་ཨཱཿཧཱུྃ་བཛྲ་གུ་རུ་པདྨ་རཱ་གཱ་ཀྵོ་བྷྱ་བཛྲ་ས་མཱ་ཛཿཧཱུྃ་བྷྲཱུྃ་ནྲྀ་ཛཿཔུཎྱེ་པུཎྱེ་མ་ཧཱ་པུཎྱེ་ཨ་པ་རི་མི་ཏ་ཨཱ་ཡུརྫྙཱ་ན་སརྦ་རཱུ་པ་སིདྡྷི་ཕ་ལ་ཧཱུྃ་ཨཱཿསྭཱ་ཧཱ། ཞེས་བརྗོད། སྤྲོ་ན་རྫས་རྟགས་སོགས་སྦྱིན། མེ་ཏོག་འཐོར་ལ་བཀྲ་ཤིས་རྒྱས་པར་བྱ། དེ་ལྟར་ན་དེ་དག་གིས་སྤྱན་རས་གཟིགས་དབང་ཐམས་ཅད་མཁྱེན་པ་ཀརྨ་པའི་ཟབ་ཆོས་འཆི་མེད་རྩ་གསུམ་དྲིལ་སྒྲུབ་ཀྱི་དབང་བསྐུར་རྒྱས་པ་ལེགས་པར་གྲུབ་པ་ཡིན་པས་སོགས་ཀྱིས་མཚམས་སྦྱར་ལ་དམ་ཚིག་ཁས་བླང་། གཏང་རག་མཎྜལ། ལུས་འབུལ་དགེ་བསྔོ་རྣམས་སྤྱི་ལྟར་བྱའོ། །བཞི་པ་མཇུག་གི་ཆོ་ག་ནི། མཆོད་པ་ཁ་གསོས་ལ་བྱིན་བརླབ། ཕྱི་ནང་གསང་བ་དེ་ཁོ་ནའི། །མེ་ཏོག་བདུག་སྤོས་མར་མེ་དྲི། །ཞལ་ཟས་རོལ་མོ་གསང་མཆོད་བཅས། །རྩ་བ་གསུམ་གྱི་ལྷ་ལ་འབུལ། གུ་རུ་དྷེ་བ་དྷཱ་ཀི་ནཱི་དྷརྨ་པཱ་ལ་བཛྲ་པུཥྤེ་དྷཱུ་པེ་ཨཱ་ལོ་ཀེ་གནྡྷེ་ནཻ་བི་དྱ་ཤབྡ་པཉྩ་ཨ་མྲྀཏ་མ་ཏ་དྷི་ཨཱཿཧཱུྃ་སྭཱ་ཧཱ། ཞེས་པས་མཆོད། བཅོམ་ལྡན་པདྨ་ཚེ་དཔག་མེད། །རང་བྱུང་རོལ་པའི་རྡོ་རྗེ་སྟེ། །དཔའ་བོ་རྣལ་འབྱོར་མར་བཅས་རོལ། །རྡོ་རྗེ་དབྱངས་ཅན་བཟང་པོར་བསྟོད། །རྩ་གསུམ་ཀུན་འདུས་མགོན་པོ་ཚེ་དཔག་ཏུ་མེད་པས་བདག་སོགས་སེམས་ཅན་ཐམས་ཅད་ལ་མཆོག་དང་ཐུན་མོང་ཁྱད་པར་འཆི་མེད་ཚེའི་དངོས་གྲུབ་མ་ལུས་པ་ཐོགས་པ་མེད་པར་བསྩལ་དུ་གསོལ། ཅེས་བསྟོད་ཅིང་གསོལ་བ་གདབ། མ་འབྱོར་པ་དང་སོགས་ཀྱིས་ནོངས་པ་བཤགས་ཤིང་ཡིག་བརྒྱ་བརྗོད། མདུན་བསྐྱེད་ཀྱི་བཅོམ་ལྡན་འདས་ཡབ་ཡུམ་ཆུ་ལ་ལན་ཚྭ་བཏབ་པ་ལྟར་བདག་ཉིད་ལ་ཐིམ་པར་བསམ། རང་ཉིད་བཅོམ་ལྡན་འདས་ཚེ་དཔག་ཏུ་མེད་པའི་སྐུ་གསུང་ཐུགས་ཀྱི་ངོ་བོར་གསལ་བར་གྱུར། ཅེས་མོས་ལ་བསྔོ་སྨོན་སྤྱི་ལྟར་དང་། ཁྱད་པར་སྣང་སྲིད་ཟིལ་གནོན་པདྨ་འབྱུང་། །དེ་དང་དབྱེར་མེད་མི་བསྐྱོད་དགའ་བའི་དབྱངས། །འབྲལ་མེད་སྤྱི་བོའི་གཙུག་ཏུ་བསྟེན་པ་དང་། །བྱིན་རླབས་དངོས་གྲུབ་བདག་རྒྱུད་ལ་འཇུག་ཤོག །ཀུན་ཀྱང་ཚེ་སྲོག་རྡོ་རྗེ་ལྟ་བུར་བརྟན། །མི་མཐུན་བདུད་བཞིའི་གཡུལ་ལས་རབ་རྒྱལ་ཞིང་། །གདུག་པ་ཅན་རྣམས་དྲག་པོས་ཚར་བཅད་དེ། །ཕྲིན་ལས་བཞི་ལ་མངའ་དབང་བསྒྱུར་བར་ཤོག །ཅེས་བརྗོད། བཀྲ་ཤིས་ནི། ཆོས་སྐུ་སྐྱེ་འཇིག་བྲལ་བའི་ཕོ་བྲང་དུ། །ལོངས་སྐུ་སྣ་ཚོགས་དཔག་ཡས་རོལ་གར་ཅན། །སྤྲུལ་སྐུ་ཕྲིན་ལས་སྣ་ཚོགས་རང་གཟུགས་འཛིན། །བཅོམ་ལྡན་རིགས་ལྔ་ཡབ་ཡུམ་བཀྲ་ཤིས་ཤོག །རྩ་བརྒྱུད་བླ་མ་རྒྱལ་བ་སྲས་དང་བཅས། །ཡི་དམ་ཞི་ཁྲོ་དཀྱིལ་འཁོར་ལྷག་པའི་ལྷ། །གདུག་པ་ཀུན་འདུལ་ཆོས་སྐྱོང་སྲུང་མ་སོགས། །བཅོམ་ལྡན་རྩ་བ་གསུམ་གྱི་བཀྲ་ཤིས་ཤོག །ཚེ་ལ་དབང་སྒྱུར་བཅོམ་ལྡན་ཚེ་དཔག་མེད། །བདུད་བཞི་འཇོམས་མཛད་རྡོ་རྗེ་རྣལ་འབྱོར་མ། །སྤྱན་རས་གཟིགས་དང་རྟ་མགྲིན་དབང་གི་རྒྱལ། །ཆོས་སྐྱོང་མ་ཧཱ་ཀཱ་ལའི་བཀྲ་ཤིས་ཤོག །ཅེས་སོགས་བརྗོད་ལ་རོལ་མོ་འཁྲོལ། མེ་ཏོག་འཐོར་ལ་དགེ་ལེགས་ཀྱི་སྣང་བ་སྤེལ་བར་བྱའོ། །རྩ་གསུམ་བྱིན་རླབས་འཆི་མེད་རྡོ་རྗེའི་ཆུས། །གཞོམ་བྲལ་ཡེ་ཤེས་སྲོག་གི་ཀ་བ་བརྟན། །གཉུག་མའི་ཕུང་ཁམས་ཟག་མེད་འཇའ་སྐུར་སྨིན། །སྐྱེ་འཆིའི་འཁྲུལ་སྣང་གཞི་ཐོག་སངས་གྱུར་ཅིག །ཅེས་བཀའ་གཏེར་བཅུད་འདྲིལ་རྫུན་སྤང་དུ་བསྔགས་པའི་ཟབ་ཆོས་འདི་ལ་རྩ་བ་ཡན་ལག་གསལ་བྱེད་དང་བཅས་པའི་ཡིག་ཆ་མང་དུ་བཞུགས་པ་ལས། རྗེ་དགུ་པ་དབང་ཕྱུག་རྡོ་རྗེའི་གསུང་རབ་ཉིད་ཀུན་གྱི་དོན་བསྡུས་སུ་སྣང་ཡང་གསར་རྙིང་གཉིས་ཀའི་ལུགས་སྲོལ་ཡང་ནར་མར་བཀོད་པས་ལག་ལེན་དཀའ་བས། འདིར་རྙིང་ལུགས་གཙོར་བཏོན་ཏེ་ཡིག་ཆ་དེ་ཉིད་ཀྱི་སྙིང་པོ་བསྡུས་ཏེ་བཀོད་པ་པོ་ནི། པདྨ་གར་གྱི་དབང་ཕྱུག་ཕྲིན་ལས་འགྲོ་འདུལ་རྩལ་ཏེ་རྫོང་གསར་བཀྲ་ཤིས་ལྷ་རྩེའི་ཆོས་གྲྭར་སྤེལ་བ་དགེ་ལེགས་འཕེལ།། །།\nRetrieved from "http://rtz.tsadra.org/index.php?title=Terdzo-NGA-024&oldid=118073"\nThis page was last edited on 27 March 2018, at 17:33.


འདུ་གནས་ཉང་ཡུལ་ཤིང་ནགས་སྐོར་ལ་ཐོག་མར་དཔྱད་པ། - ཧི་མ་ལ་ཡའི་བོན།\n[ཟླ་ཚེས། 2021-11-09 13:21:04][རྩོམ་པ་པོ། གཙང་ཚ་བསམ་གཏན་འགྱུར་མེད།][རྩོམ་ཁུངས། ཧི་མ་ལ་ཡའི་བོན།][ཀློག་གྲངས། ]\nནང་དོན་གནད་བསྡུས། ཏུན་ཧོང་གཏེར་ཡིག་དང་བོན་གྱི་ཡིག་རྙིང་དུ་མ་ལས་གསལ་བའི་ཉང་ཡུལ་ཤིང་ནག་སྐོར་ཅུང་ཙམ་དཔྱད་པ་ཞུ་བ་ལ། འདུ་གནས་འདི་ཉིད་བོན་གྱི་ཡིག་རྙིང་དུ་མར་འདུ་གནས་སོ་བདུན་གྱི་གྲས་སུ་ཡང་ན་ཡང་དུ་འཁོད་ཀྱང་ཕྱི་རབས་པས་ངོས་འཛིན་གནང་བཞག་པ་མེད་པའི་ཚོད་དུ་གྱུར། དེ་ཉིད་གུས་པས་དེང་སྐབས་ངོས་འཛིན་བྱེད་པ་ལ། ལུང་གང་དུ་གསལ་བར་བཤད་པ་དང་ཉང་ཡུལ་གང་དུ་ཡོད་པ། ཉང་ཡུལ་ཤིང་ནག་ད་ལྟའི་གནས་གང་དུ་ཡིན་པ་ངོས་འཛིན་པ། རྒྱུ་མཚན་དུ་མ་ལ་བརྟེན་ནས་སྒྲུབ་པ་བཅས་རྣམ་པ་བཞི་ཡི་སྒོ་ནས་བསྟན་ཡོད།\nབརྡ་ཆད་གཙོ་བོ། འདུ་གནས། ཉང་ཡུལ་ཤིང་ནག བྲག་དཀར་ལྷ་ཆུ། ཉང་ལྷ་བསམ་འགྲུབ།\nབོན་གྱི་དཔེ་རྙིང་གྲགས་ཅན《བསྒྲགས་པ་རིན་ཆེན་གླིང་གྲགས》ལས། “ཉང་ཡུལ་ཤང(ཤིང)ནག་བོན་གྱི་འདུ་འཚོགས་གནས། ”2ཞེས་དང《མཛོད་སྒྲ་འགྲེལ》ལས། “ཉང་ཡུལ་ཤིང་ནགས། ”3དང《དར་རྒྱས་གསལ་སྒྲོན》ལས། “ཉང་ཡུལ་ཤིང་ནག”4ཞེས་སུ་གྲགས་པའི་འདུ་གནས་དེ་ཉིད་མིང་ཙམ་ལས་འདིར་ཡོད་ཟེར་བའི་ཡུལ་དངོས་གསལ་ཁ་ཅན་ཞིག་དེ་སྔོན་མ་མཐོང་ལ། 《དཔལ་ཚུལ་གྱི་བསྟན་འབྱུང་སྐལ་བཟང་མགྲིན་རྒྱན》ལས་“ཉང་ལུང་ཤིང་ནག་”5དང་ཏུན་ཧོང་ཡིག་རྙིང་དང་ལྷ་རྒོད་དྲག་བདར་གྱི་ལུང་དུ(ཡུལ་ནི་མྱང་ཡུལ་ཤིང་ནག)ཞེས་གཅིག་མཚུངས་སུ་གསལ།\nམི་འགའ་ཞིག་གིས་ཉང་ཆུ་གཙང་པོའི་རྒྱུག་ཁུལ་ཕུ་བྲག་དཀར་ལྷ་ཆུ་ནས་མདོ་ཡར་ཆབ་གཙང་པོའི་འདྲེས་མཚམས་བར་ཉང་ཆུའི་རྒྱུད་ལ་ཉང་པོ་ཡིན་པར་འདོད་ཀྱང་དོན་དུ་དེ་ལྟར་མིན་པ་མ་ཟད་སྟོད་ཉང་པོ་དང་སྨད་ཀོང་པོའི་བར་དུའང་ལོང་པོ་ཞེས་པའི་ཡུལ་ཞིག་ཀྱང་ཡོད་དེ། 《ཉིང་ཁྲིའི་རི་ཆུའི་གནས་བཤད》(སྟོད་ཆ)ལས། “སྔར་གྱི་ལོ་རྒྱུས་ཐོག ཉང་ཆུའི་སྟོད་སྨད་བར་གསུམ་སྟེ། ཉང་པོ་དང་། ལོང་པོ། ཀོང་པོ་གསུམ་ཞེས་བརྗོད་ཅིང་། ཉང་ཆུའི་སྟོད་རྒྱུད་དུ་ཉང་ཆུ་ཆེ་ཆུང་གཉིས་འབབ་ཅིང་། ཆུ་དེ་གཉིས་འདྲེས་མཚམས་ཀོང་པོ་རྒྱ་མདའ་ལ་མ་སླེབ་བར་ཉང་པོ་ཟེར་བ་དང་། དེ་ནས་ཞོ་ཁའི་བརྒྱུད་ནས་འབབ་པའི་ཆུ་ལ་ཐུག་མཚམས་བར་ལ་ལོང་པོ། ཉང་ཆུ་དང་ཞོ་ཁའི་ཆུ་ཆེན་འདྲེས་མཚམས་ནས་ཀོང་སྨད་རྒྱ་ལ་གྲོང་ཚོ་ཡན་ལ་ཀོང་པོ་ཞེས་བརྗོད།6 ཅེས་དེ་ལྟར་གསལ་བར་བཤད་འདུག་ལ། ཁ་ཅིག་གིས་རྒྱ་མདའ་ཀོང་པོ་ཡིན་དགོས་ཏེ་ཀོང་པོ་རྒྱ་མདའ་ཟེར་བའི་ཕྱིར་ཞེ་ན། དེ་ཉིད་ལས། “སྤྱི་ལོ་༡༩༡༠ལོའི་ཡས་མས་ཙམ་ནས་རྩེ་ལ་རྫོང་སྟེ་ཀོང་པོའི་སྤྱི་ཁྱབ་རྫོང་ཁོངས་ཀྱི་རྫོང་གི་གྲས་སུ་གཏོགས་པས། རྒྱ་མདའ་ཞེས་པའི་མདུན་དུ་ཀོང་པོ་སྦྱར་ཏེ་ཀོང་པོ་རྒྱ་མདའ་ཞེས་པའི་འབྲི་སྲོལ་བྱུང་།”7ཞེས་པས་རྒྱ་མདའ་ནི་ཉང་པོ་ཡིན་པ་དོན་གྱི་རྟོགས་ནུས་སོ། རྒྱ་མདའ་ཞེས་པའི་མིང་གི་ཐོགས་ཚུལ་ནི་ལུང་པ་བརྒྱ་ཡི་མདའ་རུ་གནས་པ་འམ་ཆགས་པས་བརྒྱ་མདའ་ཞེས་ཟེར་བར་གྲགས་ཀྱང་གནའ་བོའི་དཔེ་རྙིང་དུ་ཉང་པོ་འཁོད་པ་ལས་རྒྱ་མདའ་ཞེས་བྲིས་བཞག་པ་མེད་པར་སེམས། རྒྱ་མདའ་ཞེས་པའི་ས་གནས་འདི་ནི་རྒྱ་བོད་མི་རིགས་ཁག་དབར་གྱི་ཆབ་སྲིད་དང་། དམག་དོན། ཚོང་ལས། རིག་གནས་སོགས་འགྲོ་འོང་བྱེད་སའི་བོད་ཁུལ་གྱི་ལྷོ་ལམ་གྱི་བབས་ཚུགས་གལ་ཆེན་ཡིན་པའི་ལོ་རྒྱུས་ཡོད་ལ། ད་དུང《ཉིང་ཁྲིའི་ལོ་རྒྱུས་བྱུང་བ་བརྗོད་པ》ལས། “རྒྱ་མདའ་ཡི་རྒྱབ་ངོས་རི་ལ་བཅོལ། མིན་གོའི་སྐབས་སུ་ཐའེ་ཀྲའོ་ཧྥུའུ་ཞེས་པ་འདིར་བཙུགས། ཕྱིས་སུ་རྫོང་བསྒྱུར། བོད་ཀྱི་ཤར་ཕྱོགས་ཀྱི་ས་ཆ་གལ་ཆེན་ཞིག་ཡིན། ཆིང་གི་ལུགས་ལྟར་སི་ཁྲོན་མཐའ་མཚམས་འབྱེད་སྲོལ་རྒྱུན་བསྲིངས་བྱས་པ་ལྟར་རྒྱ་མདའ་ནི་ཆེས་ནུབ་མཐར་འཛིན་ཞེས་བྱུང་། ཞེས་དང་དེས་ནས་འཆར་འགོད་འདི་གཞིར་བཟུང་ན་རྒྱ་མདའ་ནི་ཞི་ཁང་ཞིང་ཆེན་གྱི་ནུབ་མཐའི་རྫོང་གཅིག་ཡིན། རྒྱ་མདའ་ནི་ཁམས་བོད་ཀྱི་འགག་སྒོ་ཡིན། ཡུལ་མིའི་ནང་དུ་རྒྱ་རིགས་ནི་ཆེས་ཉུང་ཤོས་ཡིན། འདིར་སྡོད་རྒྱ་རིགས་ཕལ་མོ་ཆེ་ནི་ཚོང་ཁེ་ཆུང་ཆུང་བསྒྲུབས། ཞེས་དང་དེ་ན་ཐའེ་ཀྲའོ་བྱ་བའི་མིང་ནི་༡༩༡༢ལོར་རྒྱ་ཡིག་ཡིག་ཆར་ཐོག་མར་ཐོན་པ་དང་བོད་ཡིག་ཡིག་ཆའི་ནང་སྔར་བཞིན་རྒྱ་མདའ་ཞེས་འབོད། ཉང་ཆུའི་མཆེད་ཁུངས་ནི་རྒྱ་མདའི་བྱང་ངོས་ཀྱི་ཉང་པོ་ཁུལ་ཡིན་”8ཞེས་སོགས་ཀྱིས་ཁ་གསལ་ལ་གོ་བདེ་བའི་དོན་དག་མང་པོ་བསྟན་འདུག། འོན་ཀྱང་སྐལ་བཟང་མགྲིན་རྒྱན་གྱི་ཟུར་རྒྱན་དུ་“ཉང་ལུང་ཤིང་ནག་ནི་བྲག་གསུམ་ནང་།”9ཞེས་བྲག་གསུམ་ནང་དུ་ཡོད་པར་བཞེད་པ་ནི་མི་འཐད་པ་ཤུགས་ལས་རྟོགས།\nརྒྱ་མདའ་རྙིང་པའམ་ཐའེ་ཀྲའོ་ནས་ཡར་ཉང་ཕུ་ཤང་ལ་ཕྱིན་ན། བྲག་དཀར་ལྷ་ཆུ་ཞེས་པའི་གནས་རི་ཞིག་ཡོད་པ་དེ་ནི་གནས་ཆེན་ཙ་རི་དང་ཁྱད་པར་མེད་ཟེར་ལ་བྲག་དང་བྲག་ཕུག་ཆུ་མིག་བདུད་རྩི་སྣ་ལྔ་དང་། ཁ་འབབ་ཆུ་བཞི། ཆུ་མིག་བརྒྱད་ཅུ། དུས་དྲུག་ཚད་ཡོད་དུ་འབབ་པའི་ཚེ་ཆུ། དེ་བཞིན་རང་འབྱུང་བཀའ་རྟགས་སོགས་ཤིན་ཏུ་ངོ་མཚར་ལྡན་པ་དུ་མ་ཡོད་ལ་གནས་འདི་ལ་རོང་སྐོར་བར་སྐོར་རྩེ་སྐོར་གསུམ་རྒྱག་སྲོལ་ཡོད་ཅིང་། གནས་ཡིག་དང་ལོ་རྒྱུས་ནི་སློབ་དཔོན་རིན་པོ་ཆེ་ལ་ཡེ་ཤེས་མཚོ་རྒྱལ་གྱིས་ཞུས་པའི་གནས་ཀྱི་དཀར་ཆགས་རྙིང་པ་རལ་སྐྱོན་ཤོར་བ་ཞིག་དང་བྲག་དཀར་དགོན་གྱི་བླ་མ་ཆོས་དབྱིངས་འོད་ཟེར་གྱི་གནས་ཡིག་ལས་བཏུས་པའི་མཁའ་སྤྱོད་གནས་བགྲོད་སྨོན་ལམ་སོགས་ཡོད་པར་གྲགས་ལ་རྒྱ་ཤོད་མཆོག་ལྡན་རྡོ་རྗེའི་གཏེར་གནས་ཡིན་ཏེ《གཏེར་སྟོན་རྒྱ་རྩའི་རྣམ་ཐར》ལས། “ཨོ་རྒྱན་ཆེན་པོས་ལེན་མང་ལུང་བསྟན་པ་ལྟར་ཉང་པོ་བྲག་དཀར་ལྷ་ཆུ་ནས་རྫོགས་ཆེན་རྟ་མགྲིན་སྙིང་ཐིག་གི་ཆོས་སྐོར་རྣམས་སྤྱན་དྲངས།”10ཞེས་འཁོད་ཡོད་ལ། ད་ལྟ་ཉིང་ཁྲིའི་གནའ་ཤུལ་གནས་མཆོག་ཅེས་པའི་དེབ་དང་ཉིང་ཁྲིའི་རི་ཆུའི་གནས་བཤད་ཞེས་པའི་དེབ་སོགས་ཀྱི་ནང་དུ་གནས་བཤད་འགའ་ཞིག་འཁོད་ཡོད་པ་བཅས་སོ། །དོན་དངོས་ཐོག་གནས་ཆེན་འདི་ནི་གུ་རུ་རིན་པོ་ཆེ་བོན་ཡུལ་དུ་མ་བྱོན་གོང་གི་གཡུང་དྲུང་བོན་གྱི་འདུ་གནས་ཉང་ཡུལ་ཤིང་ནག་ཞེས་པ་དེ་ཡིན་པར་ངེས།\n༢ ཤིང་ནག་ཞེས་ཤིང་ནག་པོའམ་ཤིང་གི་ནགས་ཚལ་ཞིག་གཉིས་གང་རུང་ལ་ངོས་འཛིན་དགོས་པས་ཉང་པོའི་ཡུལ་དུ་ཤིང་ནགས་ཡོད་ཀྱང་འདི་ལས་ཁྱད་ཆོས་དང་གཞི་རྒྱ་ཆེ་བའི་ཤིང་ནགས་ཤིག་མེད་ལ་གནས་འདིར་ཤིང་སྣ་ཕུན་སུམ་ཚོགས་ལ་དཔངས་མཐུག་པོ་ཡོད་སྟེ《ཉིང་ཁྲིའི་རི་ཆུའི་གནས་བཤད》(སྟོད་ཆ)ལས། “རི་དེར་ཤིང་སྣ་མང་བ་སྟེ་ཤུག་པ་དང་སུ་ལུ། བ་ལུ། འཁྲེས་པ། གླང་མ། སྟག་མ། སྤེན་མ། སེ་བ། སྐྱེར་པ་ལ་སོགས་པ་ཤིང་སྣ་མང་པོ་ཚང་ཚིང་དུ་འཁྲིགས་ཤིང་དྲི་བསུང་ལྷང་ལྷང་དུ་འཐུལ་བའི་གསེབ་ནས”11ཞེས་དང་“དེའི་ཆུ་རྒྱུད་དུ་ཤིན་ཏུ་ཆེ་བའི་ཤུག་པ་བརྒྱད་ཅུ་ཙམ་ཡོད་པ། དེ་ནི་རྒྱ་གར་གྲུབ་ཆེན་བརྒྱད་ཅུའི་རང་བྱོན་མཚོན་ཚུལ་ཙམ་ཡིན། མང་ཆེ་བ་བཅད་ཤོར་ཁ་ཤས་ད་ལྟ་བཞུགས་ཡོད།”12ཅེས་པས་གནས་འདིར་ཤིང་སྣ་མང་ལ་ལྷག་ཏུ་བྲག་དཀར་དགོན་པའི་འོག་དེར་དམིགས་བསལ་དུ་གྲུབ་ཆེན་བརྒྱད་ཅུའི་བླ་ཤིང་ཡིན་ཟེར་བའི་ཤུག་སྡོང་མང་པོ་ཡོད་ལ་དེ་འོག་འབུམ་ཆུང་དཀར་མོ་ཡོད་སར་ཤུག་སྡོང་མང་པོ་ཡོད་པ་མ་ཟད་ཤུག་སྡོང་དུ་མ་ཞིག་རིག་གསར་སྐབས་སུ་བཅད་པའི་ཤུལ་ཡང་ད་ལྟ་དངོས་སུ་མཐོང་རྒྱུ་ཡོད་པ་འདུ་གནས་ཀྱི་མིང་ལ་ཉང་ཡུལ་ཤིང་ནག་ཡིན་ཞིང་ས་ཆ་འདི་ཉིད་ཤིང་ནགས་ཁུལ་ཆེན་པོ་ཡོད་པ།\n༥ ད་དུང《ཉིང་ཁྲིའི་རི་ཆུའི་གནས་བཤད》(སྟོད་ཆ)ལས། “གནས་འདིའི་བྲག་དཀར་དགོན་ནི་སྔར་བོན་པོའི་དགོན་པ་ཞིག་ཡིན་པ་དང་། རྗེས་སློབ་དཔོན་རིན་པོ་ཆེས་ལོག་རྟོག་བོན་བསྟན་བསྣུབས་ཏེ་རྒྱལ་བསྟན་བཙུགས་ནས་རྙིང་དགོན་དུ་གྱུར། དེ་རྗེས་རྒྱལ་བ་ཀརྨ་པ་སྐུ་ཕྲེང་བདུན་པ་ཆོས་གྲགས་རྒྱ་མཚོས་མཆོད་རྟེན་བྱང་ཁ་ཞེས་པ་ཕྱག་བཏབ་ནས་དེར་གྲྭ་ཚང་དང་བྲག་དཀར་རང་དུ་རི་ཁྲོད་བྱས་ན་བཞུགས་པ་ཡིན།”13ཞེས་པས་སྔར་བོན་དགོན་ཡོད་པ་གང་ཞིག་སློབ་དཔོན་པདྨས་བོན་བསྟན་བསྣུབས་པ་དང་དགོན་པ་རྙིང་དགོན་དུ་ཞྭ་བསྒྱུར་མཛད་པའི་ལོ་རྒྱུས་ཡོད་པ།\n༦ གནས་འདི་དང་ཐག་མི་རིང་བའི་སྨན་རི་སྟག་ཟམ་ཁའི་ཉེ་འགྲམ་གྱི་རི་ཟུར་འདིར་མྱང་ལྷ་བསམ་འགྲུབ་ཆགས་ཡོད་ཟེར། ཉང་ལྷ་ནི་རི་ཆེན་ཞིག་ཡོད་དགོས་ངེས་པས་འདིར་ཧ་ལམ་གནས་ཡོད་པའམ་མཆོད་ས་ཡིན་པའི་རྒྱུ་མཚན་ཡང་ཡིན་སྲིད། རྗེ་ཡི་མགུར་ལྷ་བཅུ་གསུམ་གྱི་ནང་ཚན་ལྷ་ཉང་ལྷའི་བོ་མོའམ་ཉང་ལྷ་ཕུ་དར་ཡུལ་འདིར་ཡོད་དགོས་ལ་དེ་ནི། 《ཏུན་ཧོང་ཡིག་རྙིང》ལས། “ཡུལ་མྱང་ཡུལ་ཤིང་ནག་ནའ། ལྷ་མྱང་ལྷའི་བོ་མོ། རྗེ་མྱང་བཙུན་རྒྱ་པོ། རྟ་མྱང་རྟ་ནག་བྲའ་དང་བརྒྱ་སྟོང་རེ་ཐམ་འབའ།”14ཞེས་དང་། 《སྲིད་པའི་ལྷ་རྒོད་དྲག་བདར》ལས། “ཡུལ་ནི་མྱང་ཡུལ་ཤིང་ནགས་ན། མྱང་ལྷ་ཕུ་དར་གཉན་པོ་ནི། ཞེས་དང་ཡང་མྱ་བཙན་གཉན་གྱི་ལྷ་རུ་ཆེ། དེ་རིང་གཤེན་རབ་བདག་གི་བདར།”15ཞེས་པ་ལུང་འདི་གཉིས་ཀྱི་ཉང་ཡུལ་ཤིང་ནག་འདིར་ཡོད་པ་གསལ་བར་བསྟན་པ་དང་རྗེ་ཡི་མགུལ་ལྷ་གཉན་པོ་དེ་འདིའི་ཡར་མར་ལ་ཡོད་པའམ་ཉང་ལྷ་བསམ་འགྲུབ་དང་དོན་གཅིག་ཡིན་པ་གང་རུང་དུ་ངེས་ལ། ཉང་ལྷ་བསམ་འགྲུབ་ལ་ཉང་ལྷའི་གསོལ་མཆོད་རྒྱས་བསྡུས་དང་བསང་མཆོད་བཤད་པ་ཤོད་རྒྱུན་འགའ་ཡོད་འདུག་ལ་བོན་གྱི་འདུ་གནས་སོ་བདུན་པོའི་ཕལ་ཆེ་བའི་ཉེ་འཁོར་དུ་རྗེ་ཡི་མགུལ་ལྷ་དང་ཡུལ་གྱི་གཞི་བདག་མིང་ཆེན་དག་ཡོད་ལ་དམིགས་བསལ་ཡུལ་གང་ཡིན་པ་དེའི་ཡུལ་ལྷ་མཆོད་གསོལ་བྱེད་ས་གཙོ་གནད་དེ་ཡང་དེ་གར་ཡོད་པ།\n༧ 《མཛོད་སྒྲ་འགྲེལ》ལས། “དེ་ལྟར་འདུ་གནས་སུམ་ཅུ་རྩ་བདུན་ན། ས་རྟགས་སུམ་ཅུ་རྩ་བདུན། མཆོད་རྟེན་སུམ་ཅུ་རྩ་བདུན། བང་སོ་དུར་འཆད་སུམ་ཅུ་རྩ་བདུན་དུ་ཡོད་དོ། །”16ཞེས་འདུ་གནས་རེ་མཉམ་དུ་མཆོད་རྟེན་རེ་ཡོད་པར་གསུངས་ཡོད་པས། བྲག་དཀར་ལྷ་ཆུ་དང་སྨན་རི་སྟག་ཟམ་ཁའི་བར་དུ་འབུམ་ཆུང་དཀར་མོ་གྲགས་པའི་མཆོད་རྟེན་ཞིག་ཡོད་པ་དེ་ཡིན་ངེས་ལ། ཉིང་ཁྲིའི་ས་མིང་ལོ་རྒྱུས་རིག་གནས་བརྡ་འགྲེལ་ལས》“འབུམ་ཆུང་དཀར་མོ་ཞེས་པའི་མིང་ནི། བཤད་སྲོལ་ལ་སྔོན་སློབ་དཔོན་པདྨ་འབྱུང་གནས་ཀྱིས་མཁའ་འགྲོ་ཡེ་ཤེས་མཚོ་རྒྱལ་ལ་སོགས་པའི་མཁའ་འགྲོ་མ་དུ་མ་ཞབས་འཁོར་དུ་ཁྲིད་ནས་ཡུལ་དེར་གནས་སྒོ་ཕྱེ་བར་ཕེབས་སྐབས་གནམ་གྲུ་གསུམ་དང་། ས་གྲུ་གསུམ། ཆུ་གྲུ་གསུམ་ཡོད་པའི་ཡུལ་དེ་ལྟ་བུ་ནི་མི་ཕྱུགས་ཀུན་ལ་ནད་དང་གེགས་བར་གྱི་འཇིགས་པ་ཡོང་སླ་བར་གཟིགས་ནས་དེ་ཉིད་ཟློག་པའི་རྡོ་ཕ་བོང་ཞིག་གི་སྟེང་དུ་ཞབས་རྗེས་ཞིག་བཞག་པ་དང་འབུམ་པ་དཀར་པོ་ཞིག་བཞེངས་པས། མིང་ཡང་དེ་ལྟར་ཐོགས་པར་གྲགས།”17ཞེས་འཁོད་པ་ཡུལ་མིས་འདི་ཉིན་མོ་མི་དང་མཚན་མ་ལྷ་འདྲེས་སྐོར་ཡོད་ཟེར་སྲོལ་ཡོད་པའི་མདོར་ན་བན་བོན་ཕྱོགས་གཉིས་ཀའི་ལུང་ནས་གསལ་བའི་མཆོད་རྟེན་རྩ་ཆེན་ཞིག་ཡོད་པའོ། །\n༨ གསང་སྔགས་རྫོང་འཕྲང་ལས་“ཉང་ཕུ་ཤིང་ནག”18ཞེས་ཡུལ་ཉང་ཕུ་ལ་གནས་ཤིག་ཡོད་པ་གསལ་བར་བསྟན་པ་སོགས་རྒྱུ་མཚན་ཆེན་པོ་བརྒྱད་ཀྱི་གནས་འདི་ཉིད་འདུ་གནས་ཉང་ཡུལ་ཤིང་ནག་ཡིན་པར་གྲུབ་བོ། །\nཁ་ཅིག་གིས་གནས་འདི་ན་བྲག་དཀར་གནས་ཟེར་བ་ལ་ཉང་ཡུལ་ཤིང་ནག་ཟེར་མི་འདུག་སོགས་ཟེར་ན། སློབ་དཔོན་གྱིས་བོད་ལ་ཆོས་གསར་དུ་སྤེལ་སྐབས་བྱ་བ་གསར་པ་མང་པོ་མཛད་དགོས་ལ་མིང་གསར་པ་མང་པོ་བཏགས་ཡོད། དེ་རྗེས་བོད་ཀྱི་གྲུབ་མཐའ་གསར་པ་རྣམ་པ་ཚོས་ཀྱང་ཆོས་དང་ཆབ་སྲིད་འཛིན་མཁན་ཚོས་སྐབས་བབ་དང་དགོས་པ་ལ་བརྟེན་ནས་དེ་ལྟ་བུའི་ཞྭ་བསྒྱུར་མིང་བསྒྱུར་དུ་མ་གནང་བ་བརྗོད་ཀྱི་མི་ལང་ལ་དམིགས་བསལ་གནས་འདི་ལའང་ཤིང་ནག་ཟེར་ན་གོ་རྒྱུ་མི་འདུག་ཟེར་ནས་གནས་རི་བྲག་དཀར་ཞིག་ཡོད་པས་བྲག་དཀར་གནས་ཞེས་བཏགས་པའང་ཡིན་སྲིད་པའོ། དེ་ལྟར་ན་རྒྱ་མདའ་མདའ་རྙིང་པ་མེད་བ་ཐལ། ད་ལྟ་ཐའེ་ཀྲའོ་ཟེར་བའི་ཕྱིར། དེར་ཐལ《ཉིང་ཁྲིའི་རི་ཆུའི་གནས་བཤད》(སྟོད་ཆ)ལས། “མིང་གོའི་ལོ་དང་པོ་སྟེ་སྤྱི་ལོ་༡༩༡༢ལོར་སི་ཁྲོན་བདག་སྐྱོང་དཔོན་སྣ་དབྱི་ཁྲང་ཧེང་གིས་ཞི་ཁང་ཞིང་ཆེན་འཛུགས་རྒྱུའི་འཆར་འགོད་ཀྱི་བསམ་འཆར་བཏོན་པ་དང་འཆར་འགོད་དེའི་ནང་རྒྱ་མདའ་ནི་ཐའེ་ཀྲའོ་ཞེས་པར་བསྒྱུར།”19ཞེས་བཀོད་པའི་ཕྱིར། ཁྱབ་པ་མཚུངས་སོ། །རྒྱ་མདའ་རྙིང་པར་གནའ་བོའི་ཤིང་སྡོང་དཀར་ནག་གཉིས་ཡོད་ལ་དེ་ཉིད་སྒྲོལ་མ་དང་སྤྱན་རས་གཟིགས་ཀྱི་བརྟེན་དང་བླ་ཤིང་ཡིན་ཟེར་བ་གེ་སར་ལྷ་ཁང་ཞེས་པའི་རྒྱ་ཡི་ཀོན་ཡུས་ལྷ་ཁང་སོགས་མཇལ་རྒྱུ་ཡོད།\n1. ད་ལྟའི་གནས་ཡུལ། ཀོང་པོ་རྒྱ་མདའ་རྫོང་ཉང་ཕུ་ཤང་ཞབས་ས་གྲོང་། རྫོང་ནས་སྤྱི་ལེ་༧༢དང་ཤང་ནས་སྤྱི་ལེ་༡༢ཙམ་ཡོད།\n2. 《གཡུང་དྲུང་བོན་གྱི་སྒྲ་བསྒྲགས་པ་རིན་ཆེན་གླིང་གྲགས》དྲན་པ་ནམ་མཁས་མཛད། གངས་ཏི་སེ་བོན་གཞུང་རིག་མཛོད་དཔེ་ཚོགས། ༢༠༡༠ མི་རིགས་དཔེ་སྐྲུན་ཁང་། དེབ་གཟུགས་ཤོག་ངོས༡༠༧ལས་གསལ།\n3. 《བདེན་པ་བོན་གྱི་མཛོད་སྒྲ་འགྲེལ》 དྲན་པ་ནམ་མཁས་མཛད། ༡༩༩༣ཝཱ་ཎ་གཡུང་དྲུང་བོན་གྱི་དགེ་སློབ་ཁང་། དེབ་གཟུགས་ཤོག་ངོས༢༡པར་གསལ།\n4. 《བསྟན་པའི་རྣམ་བཤད་དར་རྒྱས་གསལ་བའི་སྒྲོན་མེ》 སྤ་སྟོན་བསྟན་རྒྱལ་བཟང་པོས་མཛད། ༢༠༡༠གངས་ཏི་སེ་བོན་གཞུང་རིག་མཛོད་དཔེ་ཚོགས། མི་རིགས་དཔེ་སྐྲུན་ཁང་། དེབ་གཟུགས་ཤོག་ངོས༢༨༦པར་གསལ།\n5. 《གཡུང་དྲུང་བོན་གྱི་བསྟན་པའི་བྱུང་བ་བརྗོད་པའི་ལེགས་བཤད་སྐལ་པ་བཟང་པོའི་མགྲིན་རྒྱན》 གཙང་ཚ་དཔལ་ལྡན་ཚུལ་ཁྲིམས་ཀྱིས་མཛད། ༡༩༨༨བོད་ལྗོངས་མི་དམངས་དཔེ་སྐྲུན་ཁང་། དེབ་གཟུགས་ཤོག་ངོས༢༢༢ པར་གསལ།\n6. 7. 《ཉིང་ཁྲིའི་རི་ཆུའི་གནས་བཤད》 སྟོད་ཆཉིང་ཁྲིའི་ས་ཁོངས་རིག་གནས་དཔེ་ཚོགས། ཕུར་བུ་རྡོ་རྗེ་སོགས་ཀྱིས་བསྒྲིགས། ༢༠༡༧བོད་ལྗོངས་མི་དམངས་དཔེ་སྐྲུན་ཁང་། དེབ་གཟུགས། ཤོག་ངོས༢༡༦པར་གསལ།\n8. 《ཉིང་ཁྲིའི་ལོ་རྒྱུས་བྱུང་བ་བརྗོད་པ》 ཉིང་ཁྲིའི་དཔེ་ཚོགས་གོང་མཚུངས་ཤོག་ངོས༢༩༦ལ་གསལ།\n9. སྐལ་བཟང་མགྲིན་རྒྱན་གོང་མཚུངས། ཤོག་ངོས༤༩༢ན་གསལ།\n10. 《ཟབ་མོའི་གཏེར་དང་གཏེར་སྟོན་གྲུབ་ཐོབ་ཇི་ལྟར་བྱོན་པའི་ལོ་རྒྱུས་བེཻཌཱུརྱའི་ཕྲེང་བ》 སློབ་དཔོན་པདྨ་འབྱུང་གནས་རྣམ་ཐར་དཔེ་ཚོགས། ཀོང་སྤྲུལ་ཀརྨ་ངག་དབང་ཡོན་ཏན་རྒྱ་མཚོས་མཛད། ༢༠༠༧ལོར་བོད་ལྗོངས་མི་དམངས་དཔེ་སྐྲུན་ཁང་། དེབ་གཟུགས་ཤོག་ངོས༡༥༣པར་གསལ།\n11. 12. 13. 《ཉིང་ཁྲིའི་རི་ཆུའི་གནས་བཤད》 གོང་མཚུངས་ཤོག་ངོས༢༢༣དང་༢༢༥དང་༢༣༦ལས་གསལ།\n14. 《ཏུན་ཧོང་ཡིག་རྙིང》འཕྲུལ་དེབ། p1060, 0087པར་གསལ།\n15. 《སྲིད་པའི་ལྷ་རྒོད་དྲག་བདར》 དཔེ་རྙིང་བྲིས་མ་སྣ་ཐུང་། ཤོག་ངོས༡༢པར་གསལ།\n16. 《བདེན་པ་བོན་གྱི་མཛོད་སྒྲ་འགྲེལ》 གོང་མཚུངས་དེབ་གཟུགས་ཤོག་ངོས༢༡པར་གསལ།\n17. 《ཉིང་ཁྲིའི་ས་མིང་ལོ་རྒྱུས་རིག་གནས་བརྡ་འགྲེལ》 ཉིང་ཁྲིའི་རིག་གནས་དཔེ་ཚོགས་གོང་མཚུངས་ཤོག་ངོས༡༤༥པར་གསལ།\n18. 《མན་ངག་གནད་ཀྱི་རྫོང་འཕྲང་ཀུན་གསལ་ཉི་འོད་རྒྱན》 འཕྲུལ་དེབ༤༤པ་ན་གསལ།\n19. 《ཉིང་ཁྲིའི་ལོ་རྒྱུས་བྱུང་བ་བརྗོད་པ》 གོང་མཚུངས་དེབ་གཟུགས་ཤོག་ངོས༢༩༦པར་གསལ།


Flexi – Frontend Post – WordPress མཐུད་སྣེ། | WordPress.org བོད་ཡིག\nFlexi – Frontend Post\nGallery of each post as Sub-Gallery\nFlexi - Frontend Post\navelinodesabbata 2020 ལོའི་ཟླ6ཚེས 15 ཉིན།\ndansorg68 2020 ལོའི་ཟླ6ཚེས 14 ཉིན།\neckiebd 2020 ལོའི་ཟླ6ཚེས 14 ཉིན།\ncruxdesigner 2020 ལོའི་ཟླ6ཚེས 8 ཉིན།\ndilshad970 2020 ལོའི་ཟླ5ཚེས 8 ཉིན།\nspala 2020 ལོའི་ཟླ4ཚེས 30 ཉིན།\n“Flexi – Frontend Post” is open source software. The following people have contributed to this plugin.\nཁྱེད་ཀྱི་སྐད་ཡིག་ནང་ལ་ “Flexi – Frontend Post” ཡིག་སྒྱུར་བྱོས།